呂氏春秋


紀部
第一卷
第一篇孟春
第二篇本生
第三篇重己
第四篇貴公
第五篇去私
第二卷
第一篇仲春
第二篇貴生
第三篇情欲
第四篇當染
第五篇功名
第三卷
第一篇季春
第二篇盡數
第三篇先己
第四篇論人
第五篇圜道
第四卷
第一篇孟夏
第二篇勸學
第三篇尊師
第四篇誣徒
第五篇用眾
第五卷
第一篇仲夏
第二篇大樂
第三篇侈樂
第四篇適音
第五篇古樂
第六卷
第一篇季夏
第二篇音律
第三篇音初
第四篇制樂
第五篇明理
第七卷
第一篇孟秋
第二篇蕩兵
第三篇振亂
第四篇禁塞
第五篇懷寵
第八卷
第一篇仲秋
第一篇論威
第三篇簡選
第四篇決勝
第五篇愛士
第九卷
第一篇季秋
第二篇順民
第三篇知士
第四篇審己
第五篇精通
第十卷
第一篇孟冬
第二篇節喪
第三篇安死
第四篇異寶
第五篇異用
第十一卷
第一篇仲冬
第二篇至忠
第三篇忠廉
第四篇當務
第五篇長見
第十二卷
第一篇季冬
第二篇士節
第三篇介立
第四篇誠廉
第五篇不侵
第六篇序意

覽部
第十三卷
第一篇有始
第二篇應同
第三篇去尤
第四篇聽言
第五篇謹聽
第六篇務本
第七篇諭大
第十四卷
第一篇孝行
第二篇本味
第三篇首時
第四篇義賞
第五篇長攻
第六篇慎人
第七篇遇合
第八篇必己
第十五卷
第一篇慎大
第二篇權勳
第三篇下賢
第四篇報更
第五篇順說
第六篇不廣
第七篇貴因
第八篇察今
第十六卷
第一篇先識
第二篇觀世
第三篇知接
第四篇悔過
第五篇樂成
第六篇察微
第七篇去宥
第八篇正名
第十七卷
第一篇審分
第二篇君守
第三篇任數
第四篇勿躬
第五篇知度
第六篇慎勢
第七篇不二
第八篇執一
第十八卷
第一篇審應
第二篇重言
第三篇精諭
第四篇離謂
第五篇淫辭
第六篇不屈
第七篇應言
第八篇具備
第十九卷
第一篇離俗
第二篇高義
第三篇上德
第四篇用民
第五篇適威
第六篇為欲
第七篇貴信
第八篇舉難
第二十卷
第一篇恃君
第二篇長利
第三篇知分
第四篇召類
第五篇達鬱
第六篇行論
第七篇驕恣
第八篇觀表

論部
第二十一卷
第一篇開春
第二篇察賢
第三篇期賢
第四篇審為
第五篇愛類
第六篇貴卒
第二十二卷
第一篇慎行
第二篇無義
第三篇疑似
第四篇壹行
第五篇求人
第六篇察傳
第二十三卷
第一篇貴直
第二篇直諫
第三篇知化
第四篇過理
第五篇壅塞
第六篇原亂
第二十四卷
第一篇不茍
第二篇贊能
第三篇自知
第四篇當賞
第五篇博志
第六篇貴當
第二十五卷
第一篇似順
第二篇別類
第三篇有度
第四篇分職
第五篇處方
第六篇慎小
第二十六卷
第一篇士容
第二篇務大
第三篇上農
第四篇任地
第五篇辯土
第六篇審時


　　卷第一
　　　孟春紀
　　一曰──
　　孟春之月：日在營室，昏參中，旦尾中。其日甲乙。其帝太皞。其神句芒。其蟲鱗。其音角。律中太蔟。其數八。其味酸。其臭羶。其祀戶。祭先脾。東風解凍。蟄蟲始振。魚上冰。獺祭魚。候雁北。天子居青陽左個，乘鸞輅，駕蒼龍，載青旂，衣青衣，服青玉，食麥與羊。其器疏以達。
　　是月也，以立春。先立春三日，太史謁之天子曰：『某日立春，盛德在木。』天子乃齋。立春之日，天子親率三公九卿諸侯大夫以迎春於東郊。還，乃賞公卿諸侯大夫於朝。命相布德和令，行慶施惠，下及兆民。慶賜遂行，無有不當。迺命太史，守典奉法，司天日月星辰之行，宿離不忒，無失經紀，以初為常。
　　是月也，天子乃以元日祈穀於上帝。乃擇元辰，天子親載耒耜，措之參于保介之御間，率三公九卿諸侯大夫躬耕帝籍田，天子三推，三公五推，卿諸侯大夫九推。反，執爵于太寢，三公九卿諸侯大夫皆御，命曰『勞酒』。
　　是月也，天氣下降，地氣上騰，天地和同，草木繁動。王布農事：命田舍東郊，皆修封疆，審端徑術，善相丘陵阪險原隰，土地所宜，五穀所殖，以教道民，必躬親之。田事既飭，先定準直，農乃不惑。
　　是月也，命樂正入學習舞。乃修祭典，命祀山林川澤，犧牲無用牝。禁止伐木，無覆巢，無殺孩蟲胎夭飛鳥，無麛無卵，無聚大眾，無置城郭，揜骼霾髊。
　　是月也，不可以稱兵，稱兵必有天殃。兵戎不起，不可以從我始。無變天之道，無絕地之理，無亂人之紀。
　　孟春行夏令，則風雨不時，草木早槁，國乃有恐。行秋令，則民大疫，疾風暴雨數至，藜莠蓬蒿並興。行冬令，則水潦為敗，霜雪大摯，首種不入。
　　　本生
　　二曰──
　　始生之者，天也；養成之者，人也。能養天之所生而勿攖之謂天子。天子之動也，以全天為故者也。此官之所自立也。立官者以全生也。今世之惑主，多官而反以害生，則失所為立之矣。譬之若修兵者，以備寇也，今修兵而反以自攻，則亦失所為修之矣。
　　夫水之性清，土者抇之，故不得清。人之性壽，物者抇之，故不得壽。物也者，所以養性也，非所以性養也。今世之人，惑者多以性養物，則不知輕重也。不知輕重，則重者為輕，輕者為重矣。若此，則每動無不敗。以此為君悖，以此為臣亂，以此為子狂。三者國有一焉，無幸必亡。
　　今有聲於此，耳聽之必慊，已聽之則使人聾，必弗聽。有色於此，目視之必慊，已視之則使人盲，必弗視。有味於此，口食之必慊，已食之則使人瘖，必弗食。是故聖人之於聲色滋味也，利於性則取之，害於性則舍之，此全性之道也。世之貴富者，其於聲色滋味也多惑者，日夜求，幸而得之則遁焉。遁焉，性惡得不傷？
　　萬人操弓共射一招，招無不中。萬物章章，以害一生，生無不傷；以便一生，生無不長。故聖人之制萬物也，以全其天也。天全則神和矣，目明矣，耳聰矣，鼻臭矣，口敏矣，三百六十節皆通利矣。若此人者：不言而信，不謀而當，不慮而得；精通乎天地，神覆乎宇宙；其於物無不受也，無不裹也，若天地然；上為天子而不驕，下為匹夫而不惛；此之謂全德之人。
　　貴富而不知道，適足以為患，不如貧賤。貧賤之致物也難，雖欲過之奚由？出則以車，入則以輦，務以自佚，命之曰招蹙之機。肥肉厚酒，務以自彊，命之曰爛腸之食。靡曼皓齒，鄭、衛之音，務以自樂，命之曰伐性之斧。三患者，貴富之所致也。故古之人有不肯貴富者矣，由重生故也，非夸以名也，為其實也。則此論之不可不察也。
　　　重己
　　三曰──
　　倕，至巧也。人不愛倕之指，而愛己之指，有之利故也。人不愛崑山之玉、江漢之珠，而愛己一蒼璧小璣，有之利故也。今吾生之為我有，而利我亦大矣。論其貴賤，爵為天子，不足以比焉；論其輕重，富有天下，不可以易之；論其安危，一曙失之，終身不復得。此三者，有道者之所慎也。有慎之而反害之者，不達乎性命之情也。不達乎性命之情，慎之何益？是師者之愛子也，不免乎枕之以糠；是聾者之養嬰兒也，方雷而窺之于堂；有殊弗知慎者。夫弗知慎者，是死生存亡可不可，未始有別也。未始有別者，其所謂是未嘗是，其所謂非未嘗非，是其所謂非，非其所謂是，此之謂大惑。若此人者，天之所禍也。以此治身，必死必殃；以此治國，必殘必亡。夫死殃殘亡，非自至也，惑召之也。壽長至常亦然。故有道者，不察所召，而察其召之者，則其至不可禁矣。此論不可不熟。
　　使烏獲疾引牛尾，尾絕力勯，而牛不可行，逆也。使五尺豎子引其棬，而牛恣所以之，順也。世之人主貴人，無賢不肖，莫不欲長生久視，而日逆其生，欲之何益？凡生之長也，順之也；使生不順者，欲也；故聖人必先適欲。
　　室大則多陰，臺高則多陽，多陰則蹙，多陽則痿，此陰陽不適之患也。是故先王不處大室，不為高臺，味不眾珍，衣不燀熱。燀熱則理塞，理塞則氣不達；味眾珍則胃充，胃充則中大鞔；中大鞔而氣不達，以此長生可得乎？昔先聖王之為苑囿園池也，足以觀望勞形而已矣；其為宮室臺榭也，足以辟燥溼而已矣；其為輿馬衣裘也，足以逸身煖骸而已矣；其為飲食酏醴也，足以適味充虛而已矣；其為聲色音樂也，足以安性自娛而已矣。五者，聖王之所以養性也，非好儉而惡費也，節乎性也。
　　　貴公
　　四曰──
　　昔先聖王之治天下也，必先公，公則天下平矣。平得於公。嘗試觀於上志，有得天下者眾矣，其得之以公，其失之必以偏。凡主之立也，生於公。故鴻範曰：『無偏無黨，王道蕩蕩；無偏無頗，遵王之義；無或作好，遵王之道；無或作惡，遵王之路』。
　　天下非一人之天下也，天下之天下也。陰陽之和，不長一類；甘露時雨，不私一物；萬民之主，不阿一人。伯禽將行，請所以治魯，周公曰：『利而勿利也。』荊人有遺弓者，而不肯索，曰：『荊人遺之，荊人得之，又何索焉？』孔子聞之曰：『去其「荊」而可矣。』老聃聞之曰：『去其「人」而可矣。』故老聃則至公矣。天地大矣，生而弗子，成而弗有，萬物皆被其澤、得其利，而莫知其所由始，此三皇、五帝之德也。
　　管仲有病，桓公往問之，曰：『仲父之病矣，漬甚，國人弗諱，寡人將誰屬國？』管仲對曰：『昔者臣盡力竭智，猶未足以知之也，今病在於朝夕之中，臣奚能言？』桓公曰：『此大事也，願仲父之教寡人也。』管仲敬諾，曰：『公誰欲相？』公曰：『鮑叔牙可乎？』管仲對曰：『不可。夷吾善鮑叔牙，鮑叔牙之為人也：清廉潔直，視不己若者，不比於人；一聞人之過，終身不忘。』『勿已，則隰朋其可乎？』『隰朋之為人也：上志而下求，醜不若黃帝，而哀不己若者；其於國也，有不聞也；其於物也，有不知也；其於人也，有不見也。勿已乎，則隰朋可也。』夫相，大官也。處大官者，不欲小察，不欲小智，故曰：大匠不斲，大庖不豆，大勇不鬥，大兵不寇。桓公行公去私惡，用管子而為五伯長；行私阿所愛，用豎刀而蟲出於戶。
　　人之少也愚，其長也智，故智而用私，不若愚而用公。日醉而飾服，私利而立公，貪戾而求王，舜弗能為。
　　　去私
　　五曰──
　　天無私覆也，地無私載也，日月無私燭也，四時無私行也，行其德而萬物得遂長焉。
　　黃帝言曰：『聲禁重，色禁重，衣禁重，香禁重，味禁重，室禁重。』
　　堯有子十人，不與其子而授舜；舜有子九人，不與其子而授禹；至公也。
　　晉平公問於祁黃羊曰：『南陽無令，其誰可而為之？』祁黃羊對曰：『解狐可。』平公曰：『解狐非子之讎邪？』對曰：『君問可，非問臣之讎也。』平公曰：『善。』遂用之。國人稱善焉。居有間，平公又問祁黃羊曰：『國無尉，其誰可而為之？』對曰：『午可。』平公曰：『午非子之子邪？』對曰：『君問可，非問臣之子也。』平公曰：『善。』又遂用之。國人稱善焉。孔子聞之曰：『善哉！祁黃羊之論也，外舉不避讎，內舉不避子。』祁黃羊可謂公矣。
　　墨者有鉅子腹〈黃享〉，居秦，其子殺人，秦惠王曰：『先生之年長矣，非有它子也，寡人已令吏弗誅矣，先生之以此聽寡人也。』腹〈黃享〉對曰：『墨者之法曰：「殺人者死，傷人者刑」，此所以禁殺傷人也。夫禁殺傷人者，天下之大義也。王雖為之賜，而令吏弗誅，腹〈黃享〉不可不行墨者之法。』不許惠王，而遂殺之。子，人之所私也，忍所私以行大義，鉅子可謂公矣。
　　庖人調和而弗敢食，故可以為庖。若使庖人調和而食之，則不可以為庖矣。王伯之君亦然，誅暴而不私，以封天下之賢者，故可以為王伯；若使王伯之君誅暴而私之，則亦不可以為王伯矣。
　　卷第二
　　　仲春紀
　　一曰──
　　仲春之月：日在奎，昏弧中，旦建星中。其日甲乙。其帝太皞。其神句芒。其蟲鱗。其音角。律中夾鐘。其數八。其味酸。其臭羶。其祀戶。祭先脾。始雨水。桃李華。蒼庚鳴。鷹化為鳩。天子居青陽太廟，乘鸞輅，駕蒼龍，載青旂，衣青衣，服青玉，食麥與羊，其器疏以達。
　　是月也，安萌牙，養幼少，存諸孤。擇元日，命人社。命有司，省囹圄，去桎梏，無肆掠，止獄訟。
　　是月也，玄鳥至。至之日，以太牢祀於高禖。天子親往，后妃率九嬪御，乃禮天子所御，帶以弓韣，授以弓矢於高禖之前。
　　是月也，日夜分。雷乃發聲，始電。蟄蟲咸動，開戶始出。先雷三日，奮鐸以令于兆民曰：『雷且發聲，有不戒其容止者，生子不備，必有凶災。』日夜分，則同度量，鈞衡石，角斗桶，正權概。
　　是月也，耕者少舍，乃修闔扇，寢廟必備。無作大事，以妨農功。
　　是月也，無竭川澤，無漉陂池，無焚山林。天子乃獻羔開冰，先薦寢廟。上丁，命樂正，入舞舍采，天子乃率三公九卿諸侯親往視之。中丁，又命樂正，入學習樂。
　　是月也，祀不用犧牲，用圭璧，更皮幣。
　　仲春行秋令，則其國大水，寒氣總至，寇戎來征。行冬令，則陽氣不勝，麥乃不熟，民多相掠。行夏令，則國乃大旱，煖氣早來，蟲螟為害。
　　　貴生
　　二曰──
　　聖人深慮天下，莫貴於生。夫耳目鼻口，生之役也。耳雖欲聲，目雖欲色，鼻雖欲芬香，口雖欲滋味，害於生則止。在四官者不欲，利於生者則弗為。由此觀之，耳目鼻口，不得擅行，必有所制。譬之若官職，不得擅為，必有所制。此貴生之術也。
　　堯以天下讓於子州支父。子州支父對曰：『以我為天子猶可也。雖然，我適有幽憂之病，方將治之，未暇在天下也。』天下，重物也，而不以害其生，又況於它物乎？惟不以天下害其生者也，可以託天下。
　　越人三世殺其君，王子搜患之，逃乎丹穴。越國無君，求王子搜而不得，從之丹穴。王子搜不肯出，越人薰之以艾，乘之以王輿。王子搜援綏登車，仰天而呼曰：『君乎，獨不可以舍我乎！』王子搜非惡為君也，惡為君之患也。若王子搜者，可謂不以國傷其生矣，此固越人之所欲得而為君也。
　　魯君聞顏闔得道之人也，使人以幣先焉。顏闔守閭，鹿布之衣，而自飯牛。魯君之使者至，顏闔自對之。使者曰：『此顏闔之家邪？』顏闔對曰：『此闔之家也。』使者致幣，顏闔對曰：『恐聽繆而遺使者罪，不若審之。』使者還反審之，復來求之，則不得已。故若顏闔者，非惡富貴也，由重生惡之也。世之人主，多以富貴驕得道之人，其不相知，豈不悲哉！
　　故曰：道之真，以持身；其緒餘，以為國家；其土苴，以治天下。由此觀之，帝王之功，聖人之餘事也，非所以完身養生之道也。今世俗之君子，危身棄生以徇物，彼且奚以此之也？彼且奚以此為也？
　　凡聖人之動作也，必察其所以之與其所以為。今有人於此，以隨侯之珠彈千仞之雀，世必笑之，是何也？所用重，所要輕也。夫生豈特隨侯珠之重也哉？
　　子華子曰：『全生為上，虧生次之，死次之，迫生為下。』故所謂尊生者，全生之謂。所謂全生者，六欲皆得其宜也。所謂虧生者，六欲分得其宜也。虧生則於其尊之者薄矣。其虧彌甚者也，其尊彌薄。所謂死者，無有所以知，復其未生也。所謂迫生者，六欲莫得其宜也，皆獲其所甚惡者，服是也，辱是也。辱莫大於不義，故不義，迫生也，而迫生非獨不義也，故曰迫生不若死。奚以知其然也？耳聞所惡，不若無聞；目見所惡，不若無見。故雷則揜耳，電則揜目，此其比也。凡六欲者，皆知其所甚惡，而必不得免，不若無有所以知，無有所以知者，死之謂也，故迫生不若死。嗜肉者，非腐鼠之謂也；嗜酒者，非敗酒之謂也；尊生者，非迫生之謂也。
　　　情欲
　　三曰──
　　天生人而使有貪有欲。欲有情，情有節。聖人修節以止欲，故不過行其情也。故耳之欲五聲，目之欲五色，口之欲五味，情也。此三者，貴賤愚智賢不肖欲之若一，雖神農、黃帝其與桀、紂同。聖人之所以異者，得其情也。由貴生動則得其情矣，不由貴生動則失其情矣。此二者，死生存亡之本也。
　　俗主虧情，故每動為亡敗。耳不可贍，目不可厭，口不可滿，身盡府種，筋骨沈滯，血脈壅塞，九竅寥寥，曲失其宜，雖有彭祖，猶不能為也。其於物也，不可得之為欲，不可足之為求，大失生本。民人怨謗，又樹大讎；意氣易動，蹻然不固；矜勢好智，胸中欺詐；德義之緩，邪利之急。身以困窮，雖後悔之，尚將奚及？巧佞之近，端直之遠，國家大危，悔前之過，猶不可反。聞言而驚，不得所由。百病怒起，亂難時至。以此君人，為身大憂。耳不樂聲，目不樂色，口不甘味，與死無擇。
　　古人得道者，生以壽長，聲色滋味，能久樂之，奚故？論早定也。論早定則知早嗇，知早嗇則精不竭。秋早寒則冬必煖矣，春多雨則夏必旱矣，天地不能兩，而況於人類乎？人與天地也同，萬物之形雖異，其情一體也。故古之治身與天下者，必法天地也。尊酌者眾則速盡。萬物之酌大貴之生者眾矣，故大貴之生常速盡。非徒萬物酌之也，又損其生以資天下之人，而終不自知。功雖成乎外，而生虧乎內。耳不可以聽，目不可以視，口不可以食，胸中大擾，妄言想見，臨死之上，顛倒驚懼，不知所為，用心如此，豈不悲哉！
　　世人之事君者，皆以孫叔敖之遇荊莊王為幸，自有道者論之則不然，此荊國之幸。荊莊王好周遊田獵，馳騁弋射，歡樂無遺，盡傅其境內之勞與諸侯之憂於孫叔敖，孫叔敖日夜不息，不得以便生為故，故使莊王功跡著乎竹帛，傳乎後世。
　　　當染
　　四曰──
　　墨子見染素絲者而歎曰：『染於蒼則蒼，染於黃則黃，所以入者變，其色亦變，五入而以為五色矣。』故染不可不慎也。
　　非獨染絲然也，國亦有染。舜染於許由、伯陽，禹染於皋陶、伯益，湯染於伊尹、仲虺，武王染於太公望、周公旦，此四王者所染當，故王天下，立為天子，功名蔽天地，舉天下之仁義顯人必稱此四王者。夏桀染於干辛、歧踵戎，殷紂染於崇侯、惡來，周厲王染於虢公長父、榮夷終，幽王染於虢公鼓、祭公敦，此四王者所染不當，故國殘身死，為天下僇，舉天下之不義辱人必稱此四王者。齊桓公染於管仲、鮑叔，晉文公染於咎犯、郤偃，荊莊王染於孫叔敖、沈尹蒸，吳王闔廬染於伍員、文之儀，越王句踐染於范蠡、大夫種，此五君者所染當，故霸諸侯，功名傳於後世。范吉射染於張柳朔、王生，中行寅染於黃藉秦、高彊，吳王夫差染於王孫雄、太宰嚭，智伯瑤染於智國、張武，中山尚染於魏義、椻長，宋康王染於唐鞅、田不禋，此六君者所染不當，故國皆殘亡，身或死辱，宗廟不血食，絕其後類，君臣離散，民人流亡，舉天下之貪暴可羞人必稱此六君者。凡為君非為君而因榮也，非為君而因安也，以為行理也。行理生於當染，故古之善為君者，勞於論人，而佚於官事，得其經也。不能為君者，傷形費神，愁心勞耳目，國愈危，身愈辱，不知要故也。不知要故則所染不當，所染不當，理奚由至？六君者是已。六君者，非不重其國、愛其身也，所染不當也。存亡故不獨是也，帝王亦然。
　　非獨國有染也。孔子學於老聃、孟蘇夔、靖叔。魯惠公使宰讓請郊廟之禮於天子，桓王使史角往，惠公止之，其後在於魯，墨子學焉。此二士者，無爵位以顯人，無賞祿以利人，舉天下之顯榮者必稱此二士也。皆死久矣，從屬彌眾，弟子彌豐，充滿天下，王公大人從而顯之，有愛子弟者隨而學焉，無時乏絕。子貢、子夏、曾子學於孔子，田子方學於子貢，段干木學於子夏，吳起學於曾子。禽滑釐學於墨子，許犯學於禽滑釐，田繫學於許犯。孔、墨之後學顯榮於天下者眾矣，不可勝數，皆所染者得當也。
　　　功名
　　五曰──
　　由其道，功名之不可得逃，猶表之與影，若呼之與響。善釣者出魚乎十仞之下，餌香也；善弋者下鳥乎百仞之上，弓良也；善為君者，蠻夷反舌殊俗異習皆服之，德厚也。水泉深則魚鱉歸之，樹木盛則飛鳥歸之，庶草茂則禽獸歸之，人主賢則豪桀歸之。故聖王不務歸之者，而務其所以歸。
　　彊令之笑不樂，彊令之哭不悲。彊令之為道也，可以成小，而不可以成大。
　　缶醯黃，蚋聚之，有酸，徒水則必不可。以貍致鼠，以冰致蠅，雖工不能。以茹魚去蠅，蠅愈至，不可禁，以致之之道去之也。桀、紂以去之之道致之也，罰雖重，刑雖嚴，何益？
　　大寒既至，民煖是利；大熱在上，民清是走。是故民無常處，見利之聚，無之去。欲為天子，民之所走，不可不察。今之世，至寒矣，至熱矣，而民無走者，取則行鈞也。欲為天子，所以示民，不可不異也。行不異，亂雖信今，民猶無走。民無走，則王者廢矣，暴君幸矣，民絕望矣。故當今之世，有仁人在焉，不可而不此務，有賢主不可而不此事。
　　賢不肖不可以不相分，若命之不可易，若美惡之不可移。桀、紂貴為天子，富有天下，能盡害天下之民，而不能得賢名之。關龍逢、王子比干能以要領之死，爭其上之過，而不能與之賢名。名固不可以相分，必由其理。
　　卷第三
　　　季春紀
　　一曰──
　　季春之月：日在胃，昏七星中，旦牽牛中。其日甲乙。其帝太皞。其神句芒。其蟲鱗。其音角。律中姑洗。其數八。其味酸。其臭羶。其祀戶。祭先脾。桐始華。田鼠化為鴽。虹始見。萍始生。天子居青陽右個，乘鸞輅，駕蒼龍，載青旂，衣青衣，服青玉。食麥與羊。其器疏以達。
　　是月也，天子乃薦鞠衣于先帝。命舟牧覆舟，五覆五反，乃告舟備具于天子焉，天子焉始乘舟。薦鮪于寢廟，乃為麥祈實。
　　是月也，生氣方盛，陽氣發泄，生者畢出，萌者盡達，不可以內。天子布德行惠，命有司，發倉窌，賜貧窮，振乏絕，開府庫，出幣帛，周天下，勉諸侯，聘名士，禮賢者。
　　是月也，命司空曰：『時雨將降，下水上騰；循行國邑，周視原野；修利隄防，導達溝瀆，開通道路，無有障塞；田獵罼弋，罝罘羅網，餧獸之藥，無出九門。』
　　是月也，命野虞，無伐桑柘。鳴鳩拂其羽，戴任降于桑。具栚曲筥筐，后妃齋戒，親東鄉躬桑，禁婦女無觀。省婦使，勸蠶事，蠶事既登，分繭稱絲效功，以共郊廟之服，無有敢墮。
　　是月也，命工師，令百工，審五庫之量，金鐵、皮革筋、角齒、羽箭幹、脂膠丹漆，無或不良。百工咸理，監工日號，無悖于時；無或作為淫巧，以蕩上心。
　　是月之末，擇吉日，大合樂，天子乃率三公九卿諸侯大夫親往視之。
　　是月也，乃合纍牛騰馬游牝于牧，犧牲駒犢，舉書其數。國人儺，九門磔禳，以畢春氣。
　　行之是令，而甘雨至三旬。季春行冬令，則寒氣時發，草木皆肅，國有大恐。行夏令，則民多疾疫，時雨不降，山陵不收。行秋令，則天多沈陰，淫雨早降，兵革並起。
　　　盡數
　　二曰──
　　天生陰陽寒暑燥溼，四時之化，萬物之變，莫不為利，莫不為害。聖人察陰陽之宜，辨萬物之利以便生，故精神安乎形，而年壽得長焉。長也者，非短而續之也，畢其數也。畢數之務，在乎去害。何謂去害？大甘、大酸、大苦、大辛、大鹹，五者充形則生害矣。大喜、大怒、大憂、大恐、大哀，五者接神則生害矣。大寒、大熱、大燥、大溼、大風、大霖、大霧，七者動精則生害矣。故凡養生，莫若知本，知本則疾無由至矣。
　　精氣之集也，必有入也。集於羽鳥與為飛揚，集於走獸與為流行，集於珠玉與為精朗，集於樹木與為茂長，集於聖人與為敻明。精氣之來也，因輕而揚之，因走而行之，因美而良之，因長而養之，因智而明之。
　　流水不腐，戶樞不蠹，動也。形氣亦然，形不動則精不流，精不流則氣鬱。鬱處頭則為腫為風，處耳則為挶為聾，處目則為眵為盲，處鼻則為鼽為窒，處腹則為張為府，處足則為痿為蹙。
　　輕水所多禿與癭人，重水所多尰與躄人，甘水所多好與美人，辛水所多疽與痤人，苦水所多尪與傴人。
　　凡食無彊厚，味無以烈味重酒，是以謂之疾首。食能以時，身必無災。凡食之道，無飢無飽，是之謂五藏之葆。口必甘味，和精端容，將之以神氣。百節虞歡，咸進受氣。飲必小咽，端直無戾。
　　今世上卜筮禱祠，故疾病愈來。譬之若射者，射而不中，反修于招，何益於中？夫以湯止沸，沸愈不止，去其火則止矣。故巫醫毒藥，逐除治之，故古之人賤之也，為其末也。
　　　先己
　　三曰──
　　湯問於伊尹曰：『欲取天下若何？』伊尹對曰：『欲取天下，天下不可取。可取，身將先取。』凡事之本，必先治身，嗇其大寶。用其新，棄其陳，腠理遂通。精氣日新，邪氣盡去，及其天年。此之謂真人。
　　昔者先聖王，成其身而天下成，治其身而天下治。故善響者不於響於聲，善影者不於影於形，為天下者不於天下於身。詩曰：『淑人君子，其儀不忒。其儀不忒，正是四國』，言正諸身也。故反其道而身善矣；行義則人善矣；樂備君道，而百官已治矣，萬民已利矣。三者之成也，在於無為。無為之道曰勝天，義曰利身，君曰勿身。勿身督聽，利身平靜，勝天順性。順性則聰明壽長，平靜則業進樂鄉，督聽則姦塞不皇。故上失其道則邊侵於敵，內失其行，名聲墮於外。是故百仞之松，本傷於下，而末槁於上；商、周之國，謀失於胸，令困於彼。故心得而聽得，聽得而事得，事得而功名得。五帝先道而後德，故德莫盛焉；三王先教而後殺，故事莫功焉；五伯先事而後兵，故兵莫彊焉。當今之世，巧謀並行，詐術遞用，攻戰不休，亡國辱主愈眾，所事者末也。
　　夏后相與有扈戰於甘澤而不勝，六卿請復之，夏后相曰：『不可。吾地不淺，吾民不寡，戰而不勝，是吾德薄而教不善也。』於是乎處不重席，食不貳味，琴瑟不張，鍾鼓不修，子女不飭，親親長長，尊賢使能，期年而有扈氏服。故欲勝人者必先自勝，欲論人者必先自論，欲知人者必先自知。
　　詩曰：『執轡如組。』孔子曰：『審此言也可以為天下。』子貢曰：『何其躁也？』孔子曰：『非謂其躁也，謂其為之於此，而成文於彼也，聖人組修其身，而成文於天下矣。』故子華子曰：『丘陵成而穴者安矣，大水深淵成而魚鱉安矣，松柏成而塗之人已蔭矣。』
　　孔子見魯哀公，哀公曰：『有語寡人曰：「為國家者，為之堂上而已矣。」寡人以為迂言也。』孔子曰：『此非迂言也。丘聞之：『得之於身者得之人，失之於身者失之人。」不出於門戶而天下治者，其唯知反於己身者乎！』
　　　論人
　　四曰──
　　主道約，君守近。太上反諸己，其次求諸人。其索之彌遠者，其推之彌疏；其求之彌疆者，失之彌遠。
　　何謂反諸己也？適耳目，節嗜欲，釋智謀，去巧故，而游意乎無窮之次，事心乎自然之塗，若此則無以害其天矣。無以害其天則知精，知精則知神，知神之謂得一。凡彼萬形，得一後成。故知一，則應物變化，闊大淵深，不可測也。德行昭美，比於日月，不可息也。豪士時之，遠方來賓，不可塞也。意氣宣通，無所束縛，不可收也。故知知一，則復歸於樸，嗜欲易足，取養節薄，不可得也。離世自樂，中情潔白，不可量也。威不能懼，嚴不能恐，不可服也。故知知一，則可動作當務，與時周旋，不可極也。舉錯以數，取與遵理，不可惑也。言無遺者，集肌膚，不可革也。讒人困窮，賢者遂興，不可匿也。故知知一，則若天地然，則何事之不勝，何物之不應？譬之若御者，反諸己，則車輕馬利，致遠復食而不倦。昔上世之亡主，以罪為在人，故日殺僇而不止，以至於亡而不悟。三代之興王，以罪為在己，故日功而不衰，以至於王。
　　何謂求諸人？人同類而智殊，賢不肖異，皆巧言辯辭，以自防禦，此不肖主之所以亂也。凡論人，通則觀其所禮，貴則觀其所進，富則觀其所養，聽則觀其所行，止則觀其所好，習則觀其所言，窮則觀其所不受，賤則觀其所不為，喜之以驗其守，樂之以驗其僻，怒之以驗其節，懼之以驗其特，哀之以驗其人，苦之以驗其志，八觀六驗，此賢主之所以論人也。論人者，又必以六戚四隱。何謂六戚？父母兄弟妻子。何謂四隱？交友故舊邑里門郭。內則用六戚四隱，外則用八觀六驗，人之情偽貪鄙美惡無所失矣，譬之若逃雨，汙無之而非是。此聖王之所以知人也。
　　　圜道
　　五曰──
　　天道圜，地道方，聖王法之，所以立上下。何以說天道之圜也？精氣一上一下，圜周復雜，無所稽留，故曰天道圜。何以說地道之方也？萬物殊類殊形，皆有分職，不能相為，故曰地道方。主執圜，臣處方，方圜不易，其國乃昌。
　　日夜一周，圜道也。月躔二十八宿，軫與角屬，圜道也。精行四時，一上一下各與遇，圜道也。物動則萌，萌而生，生而長，長而大，大而成，成乃衰，衰乃殺，殺乃藏，圜道也。雲氣西行，云云然冬夏不輟；水泉東流，日夜不休；上不竭，下不滿；小為大，重為輕；圜道也。黃帝曰：『帝無常處也，有處者乃無處也』，以言不刑蹇，圜道也。人之竅九，一有所居則八虛，八虛甚久則身斃。故唯而聽，唯止；聽而視，聽止。以言說一，一不欲留，留運為敗，圜道也，一也齊至貴，莫知其原，莫知其端，莫知其始，莫知其終，而萬物以為宗。聖王法之，以令其性，以定其正，以出號令。令出於主口，官職受而行之，日夜不休，宣通下究，瀸於民心，遂於四方，還周復歸，至於主所，圜道也。令圜則可不可善不善無所壅矣。無所壅者，主道通也。故令者，人主之所以為命也，賢不肖安危之所定也。人之有形體四枝，其能使之也，為其感而必知也，感而不知，則形體四枝不使矣。人臣亦然，號令不感，則不得而使矣。有之而不使，不若無有。主也者，使非有者也，舜、禹、湯、武皆然。
　　先王之立高官也，必使之方。方則分定，分定則下不相隱。堯、舜，賢主也，皆以賢者為後，不肯與其子孫，猶若立官必使之方。今世之人主，皆欲世勿失矣，而與其子孫，立官不能使之方，以私欲亂之也，何哉？其所欲者之遠，而所知者之近也。今五音之無不應也，其分審也。宮徵商羽角，各處其處，音皆調均，不可以相違，此所以不受也。賢主之立官，有似於此。百官各處其職、治其事以待主，主無不安矣。以此治國，國無不利矣；以此備患，患無由至矣。
　　卷第四
　　　孟夏紀
　　一曰──
　　孟夏之月：日在畢，昏翼中，旦婺女中。其日丙丁。其帝炎帝。其神祝融。其蟲羽。其音徵。律中仲呂。其數七。其性禮。其事視。其味苦。其臭焦。其祀灶。祭先肺。螻蟈鳴。丘蚓出。王菩生。苦菜秀。天子居明堂左個，乘朱輅，駕赤騮，載赤旂，衣赤衣，服赤玉，食菽與雞。其器高以觕。
　　是月也，以立夏。先立夏三日，太史謁之天子曰：『某日立夏，盛德在火。』天子乃齋。立夏之日，天子親率三公九卿大夫以迎夏於南郊，還，乃行賞，封侯慶賜，無不欣說。乃命樂師習合禮樂。命太尉，贊傑俊，遂賢良，舉長大。行爵出祿，必當其位。
　　是月也，繼長增高，無有壞隳。無起土功，無發大眾，無伐大樹。
　　是月也，天子始絺。命野虞，出行田原，勞農勸民，無或失時。命司徒，循行縣鄙。命農勉作，無伏于都。
　　是月也，驅獸無害五穀。無大田獵。農乃升麥。天子乃以彘嘗麥，先薦寢廟。
　　是月也，聚蓄百藥。糜草死。麥秋至。斷薄刑，決小皋，出輕繫。蠶事既畢，后妃獻繭。乃收繭稅，以桑為均，貴賤少長如一，以給郊廟之祭服。
　　是月也，天子飲酎，用禮樂。
　　行之是令，而甘雨至三旬。孟夏行秋令，則苦雨數來，五穀不滋，四鄙入保。行冬令，則草木早枯，後乃大水，敗其城郭。行春令，則蟲蝗為敗，暴風來格，秀草不實。
　　　勸學
　　二曰──
　　先王之教，莫榮於孝，莫顯於忠。忠孝，人君人親之所甚欲也。顯榮，人子人臣之所甚願也。然而人君人親不得其所欲，人子人臣不得其所願，此生於不知理義。不知理義，生於不學。學者師達而有材，吾未知其不為聖人。聖人之所在，則天下理焉。在右則右重，在左則左重，是故古之聖王未有不尊師者也。尊師則不論其貴賤貧富矣。若此則名號顯矣，德行彰矣。故師之教也，不爭輕重尊卑貧富，而爭於道。其人苟可，其事無不可，所求盡得，所欲盡成，此生於得聖人。聖人生於疾學。不疾學而能為魁士名人者，未之嘗有也。疾學在於尊師，師尊則言信矣，道論矣。故往教者不化，召師者不化，自卑者不聽，卑師者不聽。師操不化不聽之術而以彊教之，欲道之行、身之尊也，不亦遠乎？學者處不化不聽之勢，而以自行，欲名之顯、身之安也，是懷腐而欲香也，是入水而惡濡也。
　　凡說者，兌之也，非說之也。今世之說者，多弗能兌，而反說之。夫弗能兌而反說，是拯溺而硾之以石也，是救病而飲之以堇也，使世益亂；不肖主重惑者，從此生矣。故為師之務，在於勝理，在於行義。理勝義立則位尊矣，王公大人弗敢驕也，上至於天子，朝之而不慚，凡遇合也，合不可必，遺理釋義以要不可必，而欲人之尊之也，不亦難乎？故師必勝理行義然後尊。
　　曾子曰：『君子行於道路，其有父者可知也，其有師者可知也。夫無父而無師者，餘若夫何哉！』此言事師之猶事父也。曾點使曾參，過期而不至，人皆見曾點曰：『無乃畏邪？』曾點曰：『彼雖畏，我存，夫安敢畏？』孔子畏於匡，顏淵後，孔子曰：『吾以汝為死矣。』顏淵曰：『子在，回何敢死？』顏回之於孔子也，猶曾參之事父也。古之賢者，與其尊師若此，故師盡智竭道以教。
　　　尊師
　　三曰──
　　神農師悉諸，黃帝師大撓，帝顓頊師伯夷父，帝嚳師伯招，帝堯師子州支父，帝舜師許由，禹師大成贄，湯師小臣，文王、武王師呂望、周公旦，齊桓公師管夷吾，晉文公師咎犯、隨會，秦穆公師百里奚、公孫枝，楚莊王師孫叔敖、沈尹巫，吳王闔閭師伍子胥、文之儀，越王句踐師范蠡、大夫種。此十聖人六賢者，未有不尊師者也。今尊不至於帝，智不至於聖，而欲無尊師，奚由至哉？此五帝之所以絕，三代之所以滅。　　且天生人也，而使其耳可以聞，不學，其聞不若聾；使其目可以見，不學，其見不若盲；使其口可以言，不學，其言不若爽；使其心可以知，不學，其知不若狂。故凡學，非能益也，達天性也。能全天之所生而勿敗之，是謂善學。子張，魯之鄙家也；顏涿聚，梁父之大盜也；學於孔子。段干木，晉國之大駔也，學於子夏。高何、縣子石，齊國之暴者也，指於鄉曲，學於子墨子。索盧參，東方之鉅狡也，學於禽滑黎。此六人者，刑戮死辱之人也，今非徒免於刑戮死辱也，由此為天下名士顯人，以終其壽，王公大人從而禮之，此得之於學也。
　　凡學，必務進業，心則無營，疾諷誦，謹司聞，觀驩愉，問書意，順耳目，不逆志，退思慮，求所謂，時辨說，以論道，不苟辨，必中法，得之無矜，失之無慚，必反其本。
　　生則謹養，謹養之道，養心為貴；死則敬祭，敬祭之術，時節為務；此所以尊師也。治唐圃，疾灌寖，務種樹；織葩屨，結罝網，捆蒲葦；之田野，力耕耘，事五穀；如山林，入川澤，取魚鱉，求鳥獸；此所以尊師也。視輿馬，慎駕御；適衣服，務輕煖；臨飲食，必蠲絜；善調和，務甘肥；必恭敬；和顏色，審辭令；疾趨翔，必嚴肅；此所以尊師也。
　　君子之學也，說義必稱師以論道，聽從必盡力以光明。聽從不盡力，命之曰背；說義不稱師，命之曰叛；背叛之人，賢主弗內之於朝，君子不與交友。故教也者，義之大者也；學也者，知之盛者也。義之大者，莫大於利人，利人莫大於教。知之盛者，莫大於成身，成身莫大於學。身成則為人子弗使而孝矣，為人臣弗令而忠矣，為人君弗彊而平矣，有大勢可以為天下正矣。故子貢問孔子曰：『後世將何以稱夫子？』孔子曰：『吾何足以稱哉？勿已者，則好學而不厭，好教而不倦，其惟此邪。』天子入太學，祭先聖，則齒嘗為師者弗臣，所以見敬學與尊師也。
　　　誣徒
　　四曰──
　　達師之教也，使弟子安焉、樂焉、休焉、游焉、肅焉、嚴焉。此六者得於學，則邪辟之道塞矣，理義之術勝矣。此六者不得於學，則君不能令於臣，父不能令於子，師不能令於徒。人之情，不能樂其所不安，不能得於其所不樂。為之而樂矣，奚待賢者？雖不肖者猶若勸之。為之而苦矣，奚待不肖者？雖賢者猶不能久。反諸人情，則得所以勸學矣。子華子曰：『王者樂其所以王，亡者亦樂其所以亡，故烹獸不足以盡獸，嗜其脯則幾矣。』然則王者有嗜乎理義也，亡者亦有嗜乎暴慢也。所嗜不同，故其禍福亦不同。
　　不能教者：志氣不和，取舍數變，固無恆心，若晏陰喜怒無處；言談日易，以恣自行，失之在己，不肯自非，愎過自用，不可證移；見權親勢及有富厚者，不論其材，不察其行，敺而教之，阿而諂之，若恐弗及；弟子居處修潔，身狀出倫，聞識疏達，就學敏疾，本業幾終者，則從而抑之，難而懸之，妒而惡之；弟子去則冀終，居則不安，歸則愧於父母兄弟，出則慚於知友邑里；此學者之所悲也，此師徒相與異心也。人之情，惡異於己者，此師徒相與造怨尤也。人之情，不能親其所怨，不能譽其所惡，學業之敗也，道術之廢也，從此生矣。善教者則不然，視徒如己。反己以教，則得教之情也。所加於人，必可行於己，若此則師徒同體。人之情，愛同於己者，譽同於己者，助同於己者，學業之章明也，道術之大行也，從此生矣。
　　不能學者：從師苦而欲學之功也，從師淺而欲學之深也。草木雞狗牛馬，不可譙詬遇之，譙詬遇之，則亦譙詬報人，又況乎達師與道術之言乎？故不能學者：遇師則不中，用心則不專，好之則不深，就業則不疾，辯論則不審，教人則不精；於師慍，懷於俗，羈神於世；矜勢好尤，故湛於巧智，昏於小利，惑於嗜欲；問事則前後相悖，以章則有異心，以簡則有相反；離則不能合，合則弗能離，事至則不能受。此不能學者之患也。
　　　用眾
　　五曰──
　　善學者若齊王之食雞也，必食其跖數千而後足，雖不足，猶若有跖。
　　物固莫不有長，莫不有短。人亦然。故善學者，假人之長以補其短。故假人者遂有天下。
　　無醜不能，無惡不知。醜不能、惡不知病矣，不醜不能、不惡不知尚矣。雖桀、紂猶有可畏可取者，而況於賢者乎？
　　故學士曰：『辯議不可不為。』辯議而苟可為，是教也。教，大議也。辯議而不可為，是被褐而出，衣錦而入。
　　戎人生乎戎、長乎戎而戎言，不知其所受之；楚人生乎楚、長乎楚而楚言，不知其所受之。今使楚人長乎戎，戎人長乎楚，則楚人戎言，戎人楚言矣。由是觀之，吾未知亡國之主不可以為賢主也，其所生長者不可耳。故所生長不可不察也。
　　天下無粹白之狐，而有粹白之裘，取之眾白也。夫取於眾，此三皇、五帝之所以大立功名也。凡君之所以立，出乎眾也。立已定而舍其眾，是得其末而失其本。得其末而失其本，不聞安居。故以眾勇無畏乎孟賁矣，以眾力無畏乎烏獲矣，以眾視無畏乎離婁矣，以眾知無畏乎堯、舜矣。夫以眾者，此君人之大寶也。田駢謂齊王曰：『孟賁庶乎患術，而邊境弗患；楚、魏之王，辭言不說，而境內已修備矣，兵士已修用矣；得之眾也』。
　　卷第五
　　　仲夏紀
　　一曰──
　　仲夏之月：日在東井，昏亢中，旦危中。其日丙丁。其帝炎帝。其神祝融。其蟲羽。其音徵。律中蕤賓。其數七。其味苦。其臭焦。其祀灶。祭先肺。小暑至。螳蜋生。鶪始鳴。反舌無聲。天子居明堂太廟，乘朱輅，駕赤騮，載赤旂，衣朱衣，服赤玉，食菽與雞。其器高以觕。養壯狡。
　　是月也，命樂師，修鞀鞞鼓，均琴瑟管簫，執干戚戈羽，調竽笙壎箎，飭鍾磬柷敔。命有司，為民祈祀山川百原，大雩帝，用盛樂。乃命百縣，雩祭祀百辟卿士有益於民者，以祈穀實。農乃登黍。
　　是月也，天子以雛嘗黍，羞以含桃，先薦寢廟。令民無刈藍以染，無燒炭，無暴布。門閭無閉，關市無索。挺重囚，益其食。游牝別其群，則縶騰駒，班馬正。
　　是月也，日長至。陰陽爭，死生分。君子齋戒，處必揜，身欲靜無躁，止聲色，無或進，薄滋味，無致和，退嗜慾，定心氣，百官靜，事無刑，以定晏陰之所成。鹿角解。蟬始鳴。半夏生，木堇榮。
　　是月也，無用火南方。可以居高明，可以遠眺望，可以登山陵，可以處臺榭。
　　仲夏行冬令，則雹霰傷穀，道路不通，暴兵來至。行春令，則五穀晚熟，百螣時起，其國乃饑。行秋令，則草木零落，果實早成，民殃於疫。
　　　大樂
　　二曰──
　　音樂之所由來者遠矣，生於度量，本於太一。太一出兩儀，兩儀出陰陽。陰陽變化，一上一下，合而成章。渾渾沌沌，離則復合，合則復離，是謂天常。天地車輪，終則復始，極則復反，莫不咸當。日月星辰，或疾或徐，日月不同，以盡其行。四時代興，或暑或寒，或短或長。或柔或剛。萬物所出，造於太一，化於陰陽。萌芽始震，凝寒以形。形體有處，莫不有聲。聲出於和，和出於適。和適先王定樂，由此而生。
　　天下太平，萬物安寧，皆化其上，樂乃可成。成樂有具，必節嗜慾。嗜慾不辟，樂乃可務。務樂有術，必由平出。平出於公，公出於道。故惟得道之人，其可與言樂乎！亡國戮民，非無樂也，其樂不樂。溺者非不笑也，罪人非不歌也，狂者非不武也，亂世之樂，有似於此。君臣失位，父子失處　，夫婦失宜，民人呻吟，其以為樂也，若之何哉？
　　凡樂，天地之和，陰陽之調也。始生人者天也，人無事焉。天使人有欲，人弗得不求。天使人有惡，人弗得不辟。欲與惡所受於天也，人不得興焉，不可變，不可易。世之學者，有非樂者矣，安由出哉？
　　大樂，君臣父子長少之所歡欣而說也。歡欣生於平，平生於道。道也者，視之不見，聽之不聞，不可為狀。有知不見之見、不聞之聞，無狀之狀者，則幾於知之矣。道也者，至精也，不可為形，不可為名，彊為之謂之太一。故一也者制令，兩也者從聽。先聖擇兩法一，是以知萬物之情。故能以一聽政者，樂君臣，和遠近，說黔首，合宗親。能以一治其身者，免於災，終其壽，全其天。能以一治其國者，姦邪去，賢者至，成大化。能以一治天下者，寒暑適，風雨時，為聖人。故知一則明，明兩則狂。
　　　侈樂
　　三曰──
　　人莫不以其生生，而不知其所以生。人莫不以其知知，而不知其所以知。知其所以知之謂知道，不知其所以知之謂棄寶。棄寶者必離其咎。世之人主，多以珠玉戈劍為寶，愈多而民愈怨，國人愈危，身愈危累，則失寶之情矣。亂世之樂與此同。為木革之聲則若雷，為金石之聲則若霆，為絲竹歌舞之聲則若譟。以此駭心氣、動耳目、搖蕩生則可矣，以此為樂則不樂。故樂愈侈，而民愈鬱，國愈亂，主愈卑，則亦失樂之情矣。
　　凡古聖王之所為貴樂者，為其樂也。夏桀、殷紂作為侈樂，大鼓鐘磬管簫之音，以鉅為美，以眾為觀，俶詭殊瑰，耳所未嘗聞，目所未嘗見，務以相過，不用度量。宋之衰也，作為千鍾。齊之衰也，作為大呂。楚之衰也，作為巫音。侈則侈矣，自有道者觀之，則失樂之情。失樂之情，其樂不樂。樂不樂者，其民必怨，其生必傷。其生之與樂也，若冰之於炎日，反以自兵。此生乎不知樂之情，而以侈為務故也。
　　樂之有情，譬之若肌膚形體之有情性也，有情性則必有性養矣。寒溫勞逸饑飽，此六者非適也。凡養也者，瞻非適而以之適者也。能以久處其適，則生長矣。生也者，其身固靜，或而後知，或使之也。遂而不返，制乎嗜欲，制乎嗜欲無窮則必失其天矣。且夫嗜欲無窮，則必有貪鄙悖亂之心，淫佚姦詐之事矣。故彊者劫弱，眾者暴寡，勇者凌怯，壯者傲幼，從此生矣。
　　　適音
　　四曰──
　　耳之情欲聲，心不樂，五音在前弗聽。目之情欲色，心弗樂，五色在前弗視。鼻之情欲芬香，心弗樂，芬香在前弗嗅。口之情欲滋味，心弗樂，五味在前弗食。欲之者，耳目鼻口也；樂之弗樂者，心也。心必和平然後樂，心必樂然後耳目鼻口有以欲之，故樂之務在於和心，和心在於行適。
　　夫樂有適，心亦有適。人之情，欲壽而惡夭，欲安而惡危，欲榮而惡辱，欲逸而惡勞。四欲得，四惡除，則心適矣。四欲之得也，在於勝理。勝理以治身則生全以，生全則壽長矣。勝理以治國則法立，法立則天下服矣。故適心之務在於勝理。
　　夫音亦有適。太鉅則志蕩，以蕩聽鉅則耳不容，不容則橫塞，橫塞則振。太小則志嫌，以嫌聽小則耳不充，不充則不詹，不詹則窕。太清則志危，以危聽清則耳谿極，谿極則不鑒，不鑒則竭。太濁則志下，以下聽濁則耳不收，不收則不特，不特則怒。故太鉅、太小、太清、太濁皆非適也。
　　何謂適？衷音之適也。何謂衷？大不出鈞，重不過石，小大輕重之衷也。黃鐘之宮，音之本也，清濁之衷也。衷也者適也，以適聽適則和矣。樂無太，平和者是也。故治世之音安以樂，其政平也；亂世之音怨以怒，其政乖也；亡國之音悲以哀，其政險也。凡音樂通乎政，而移風平俗者也，俗定而音樂化之矣。故有道之世，觀其音而知其俗矣，觀其政而知其主矣。故先王必託於音樂以論其教。清廟之瑟，朱弦而疏越，一唱而三歎，有進乎音者矣。大饗之禮，上玄尊而俎生魚，大羹不和，有進乎味者也。故先王之制禮樂也，非特以歡耳目、極口腹之欲也，將以教民平好惡、行理義也。
　　　古樂
　　五曰──
　　樂所由來者尚也，必不可廢。有節有侈，有正有淫矣。賢者以昌，不肖者以亡。
　　昔古朱襄氏之治天下也，多風而陽氣畜積，萬物散解，果實不成，故士達作為五弦瑟，以來陰氣，以定群生。
　　昔葛天氏之樂，三人操牛尾投足以歌八闋：一曰載民，二曰玄鳥，三曰遂草木，四曰奮五穀，五曰敬天常，六曰達帝功，七曰依地德，八曰總萬物之極。
　　昔陶唐氏之始，陰多滯伏而湛積，水道壅塞，不行其原，民氣鬱閼而滯者，筋骨瑟縮不達，故作為舞以宣導之。
　　昔黃帝令伶倫作為律。伶倫自大夏之西，乃之阮隃之陰，取竹於嶰谿之谷，以生空竅厚鈞者、斷兩節間、其長三寸九分而吹之，以為黃鐘之宮，吹曰『舍少』。次制十二筒，以之阮隃之下，聽鳳皇之鳴，以別十二律。其雄鳴為六，雌鳴亦六，以比黃鐘之宮，適合。黃鐘之宮，皆可以生之，故曰黃鐘之宮，律呂之本。黃帝又命伶倫與榮將鑄十二鐘，以和五音，以施英韶，以仲春之月，乙卯之日，日在奎，始奏之，命之曰咸池。
　　帝顓頊生自若水，實處空桑，乃登為帝。惟天之合，正風乃行，其音若熙熙淒淒鏘鏘。帝顓頊好其音，乃令飛龍作效八風之音，命之曰承雲，以祭上帝。乃令鱓先為樂倡，鱓乃偃寢，以其尾鼓其腹，其音英英。
　　帝嚳命咸黑作為聲歌──九招、六列、六英。有倕作為鼙鼓鐘磬吹苓管壎箎鞀椎鍾。帝嚳乃令人抃或鼓鼙，擊鐘磬，吹苓展管箎。因令鳳鳥、天翟舞之。帝嚳大喜，乃以康帝德。
　　帝堯立，乃命質為樂。質乃效山林谿谷之音以歌，乃以麋〈革各〉冒缶而鼓之，乃拊石擊石，以象上帝玉磬之音，以致舞百獸。瞽叟乃拌五弦之瑟，作以為十五弦之瑟。命之曰大章，以祭上帝。
　　舜立，仰延乃拌瞽叟之所為瑟，益之八弦，以為二十三弦之瑟。帝舜乃令質修九招、六列、六英，以明帝德。
　　禹立，勤勞天下，日夜不懈，通大川，決壅塞，鑿龍門，降通漻水以導河，疏三江五湖，注之東海，以利黔首。於是命皋陶作為夏籥九成，以昭其功。
　　殷湯即位，夏為無道，暴虐萬民，侵削諸侯，不用軌度，天下患之。湯於是率六州以討桀罪，功名大成，黔首安寧。湯乃命伊尹作為大護，歌晨露，修九招、六列，以見其善。
　　周文王處岐，諸侯去殷三淫而翼文王。散宜生曰：『殷可伐也。』文王弗許。周公旦乃作詩曰：『文王在上，於昭于天，周雖舊邦，其命維新』，以繩文王之德。
　　武王即位，以六師伐殷，六師未至，以銳兵克之於牧野。歸，乃薦俘馘于京太室，乃命周公為作大武。
　　成王立，殷民反，王命周公踐伐之。商人服象，為虐于東夷，周公遂以師逐之，至于江南，乃為三象，以嘉其德。
　　故樂之所由來者尚矣，非獨為一世之所造也。
　　卷第六
　　　季夏紀
　　一曰──
　　季夏之月：日在柳，昏心中，旦奎中。其日丙丁。其帝炎帝。其神祝融。其蟲羽。其音徵。律中林鐘。其數七。其味苦。其臭焦。其祀灶。祭先肺。涼風始至。蟋蟀居宇。鷹乃學習。腐草化為研〈石改虫〉。天子居明堂右個，乘朱輅，駕赤騮，載赤旂，衣朱衣，服赤玉，食菽與雉。其器高以觕。
　　是月也，令漁師伐蛟取鼉，升龜取黿。乃命虞人入材葦。
　　是月也，令四監大夫合百縣之秩芻，以養犧牲。令民無不咸出其力，以供皇天上帝、名山大川、四方之神，以祀宗廟社稷之靈，為民祈福。　　是月也，命婦官染采，黼黻文章，必以法故，無或差忒，黑黃蒼赤，莫不質良，勿敢偽詐，以給郊廟祭祀之服，以為旗章，以別貴賤等級之度。
　　是月也，樹木方盛，乃命虞人入山行木，無或斬伐。不可以興土功，不可以合諸侯，不可以起兵動眾。無舉大事，以搖蕩于氣。無發令而干時，以妨神農之事。水潦盛昌，命神農，將巡功。舉大事則有天殃。
　　是月也，土潤溽暑，大雨時行，燒薙行水，利以殺草，如以熱湯，可以糞田疇，可以美土疆。
　　行之是令，是月甘雨三至，三旬二日。季夏行春令，則穀實解落，國多風欬，人乃遷徙。行秋令，則丘隰水潦，禾稼不熟，乃多女災。行冬令，則寒氣不時，鷹隼早鷙，四鄙入保。
　　中央土：其日戊己。其帝黃帝。其神后土。其蟲〈人果〉。其音宮。律中黃鐘之宮。其數五。其味甘。其臭香。其祀中霤。祭先心。天子居太廟太室，乘大輅，駕黃駟，載黃旂，衣黃衣，服黃玉，食稷與牛。其器圜以揜。
　　　音律
　　二曰──
　　黃鐘生林鐘，林鐘生太蔟，太蔟生南呂，南呂生姑洗，姑洗生應鐘，應鐘生蕤賓，蕤賓生大呂，大呂生夷則，夷則生夾鐘，夾鐘生無射，無射生仲呂。三分所生，益之一分以上生；三分所生，去其一分以下生。黃鐘、大呂、太蔟、夾鐘、姑洗、仲呂、蕤賓為上，林鐘、夷則、南呂、無射、應鐘為下。
　　大聖至理之世，天地之氣，合而生風，日至則月鐘其風，以生十二律。仲冬日短至，則生黃鐘。季冬生大呂。孟春生太蔟。仲春生夾鐘。季春生姑洗。孟夏生仲呂。仲夏日長至，則生蕤賓。季夏生林鐘。孟秋生夷則。仲秋生南呂。季秋生無射。孟冬生應鐘。天地之風氣正，則十二律定矣。
　　黃鐘之月，土事無作，慎無發蓋，以固天閉地，陽氣且泄。大呂之月，數將幾終，歲且更起，而農民，無有所使。太蔟之月，陽氣始生，草木繁動，令農發土，無或失時。夾鐘之月，寬裕和平，行德去刑，無或作事，以害群生。姑洗之月，達道通路，溝瀆修利，申之此令，嘉氣趣至。仲呂之月，無聚大眾，巡勸農事，草木方長，無攜民心。蕤賓之月，陽氣在上，安壯養俠，本朝不靜，草木早槁。林鐘之月，草木盛滿，陰將始刑，無發大事，以將陽氣。夷則之月，修法飭刑，選士厲兵，詰誅不義，以懷遠方。南呂之月，蟄蟲入穴，趣農收聚，無敢懈怠，以多為務。無射之月，疾斷有罪，當法勿赦，無留獄訟，以亟以故。應鐘之月，陰陽不通，閉而為冬，修別喪紀，審民所終。
　　　音初
　　三曰──
　　夏后氏孔甲田于東陽萯山，天大風晦盲，孔甲迷惑，入于民室，主人方乳，或曰『后來是良日也，之子是必大吉』，或曰『不勝也，之子是必有殃』。后乃取其子以歸，曰：『以為余子，誰敢殃之？』子長成人，幕動坼橑，斧斫斬其足，遂為守門者。孔甲曰：『嗚呼！有疾，命矣夫！』乃作為破斧之歌，實始為東音。
　　禹行功，見塗山之女，禹未之遇而巡省南土。塗山氏之女乃令其妾待禹于塗山之陽，女乃作歌，歌曰『候人兮猗』，實始作為南音。周公及召公取風焉，以為周南、召南。
　　周昭王親將征荊，辛餘靡長且多力，為王右。還反涉漢，梁敗，王及蔡公抎於漢中。辛餘靡振王北濟，又反振蔡公。周公乃侯之于西翟，實為長公。殷整甲徙宅西河，猶思故處，實始作為西音，長公繼是音以處西山，秦繆公取風焉，實始作為秦音。
　　有娀氏有二佚女，為之九成之臺，飲食必以鼓。帝令燕往視之，鳴若謚隘。二女愛而爭搏之，覆以玉筐，少選，發而視之，燕遺二卵，北飛，遂不反，二女作歌一終，曰『燕燕往飛』，實始作為北音。
　　凡音者，產乎人心者也。感於心則蕩乎音，音成於外而化乎內，是故聞其聲而知其風，察其風而知其志，觀其志而知其德。盛衰、賢不肖、君子小人皆形於樂，不可隱匿，故曰樂之為觀也深矣。土弊則草木不長，水煩則魚鱉不大，世濁則禮煩而樂淫。鄭衛之聲，桑間之音，此亂國之所好，衰德之所說。流辟誂越慆濫之音出，則滔蕩之氣、邪慢之心感矣；感則百姦眾辟從此產矣。故君子反道以修德，正德以出樂，和樂以成順。樂和而民鄉方矣。
　　　制樂
　　四曰──
　　欲觀至樂，必於至治。其治厚者其樂治厚，其治薄者其樂治薄，亂世則慢以樂矣。今窒閉戶牖，動天地，一室也。故成湯之時，有穀生於庭，昏而生，比旦而大拱，其吏請卜其故。湯退卜者曰：『吾聞祥者福之先者也，見祥而為不善則福不至；妖者禍之先者也，見妖而為善則禍不至。』於是早朝晏退，問疾弔喪，務鎮撫百姓，三日而穀亡。故禍兮福之所倚，福兮禍之所伏，聖人所獨見，眾人焉知其極。
　　周文王立國八年，歲六月，文王寢疾五日而地動，東西南北，不出國郊，百吏皆請曰：『臣聞地之動，為人主也。今王寢疾五日而地動，四面不出周郊，群臣皆恐，曰「請移之」』。文王曰：『若何其移之也？』對曰：『興事動眾，以增國城，其可以移之乎。』文王曰：『不可。夫天之見妖也，以罰有罪也。我必有罪，故天以此罰我也。今故興事動眾以增國城，是重吾罪也。不可。』文王曰：『昌也請改行重善以移之，其可以免乎。』於是謹其禮秩皮革，以交諸侯；飭其辭令，幣帛，以禮豪士；頒其爵列等級田疇，以賞群臣。無幾何，疾乃止。文王即位八年而地動，已動之後四十三年，凡文王立國五十一年而終，此文王之所以止殃翦妖也。
　　宋景公之時，熒惑在心，公懼，召子韋而問焉，曰：『熒惑在心，何也？』子韋曰：『熒惑者，天罰也；心者，宋之分野也；禍當於君。雖然，可移於宰相。』公曰：『宰相所與治國家也，而移死焉，不祥。』子韋曰：『可移於民。』公曰：『民死，寡人將誰為君乎？寧獨死。』子韋曰：『可移於歲。』公曰：『歲害則民饑，民饑必死。為人君而殺其民以自活也，其誰以我為君乎？是寡人之命固盡已，子無復言矣。』子韋還走，北面載拜曰：『臣敢賀君。天之處高而聽卑。君有至德之言三，天必三賞君。今夕熒惑其徙三舍，君延年二十一歲。』公曰：『子何以知之？』對曰：『有三善言，必有三賞。熒惑有三徙舍，舍行七星，星一徙當一年，三七二十一，臣故曰君延年二十一歲矣。臣請伏於陛下以伺候之。熒惑不徙，臣請死。』公曰：『可。』是夕熒惑果徙三舍。
　　　明理
　　五曰──
　　五帝三王之於樂盡之矣。亂國之主，未嘗知樂者，是常主也。夫有天賞得為主，而未嘗得主之實，此之謂大悲。是正坐於夕室也，其所謂正，乃不正矣。
　　凡生非一氣之化也，長非一物之任也，成非一形之功也。故眾正之所積，其福無不及也；眾邪之所積，其禍無不逮也。其風雨則不適，其甘雨則不降，其霜雪則不時，寒暑則不當，陰陽失次，四時易節，人民淫爍不固，禽獸胎消不殖，草木庳小不滋，五穀萎敗不成，其以為樂也，若之何哉？故至亂之化，君臣相賊，長少相殺，父子相忍，弟兄相誣，知交相倒，夫妻相冒，日以相危，失人之紀，心若禽獸，長邪苟利，不知義理。
　　其雲狀：有若犬、若馬、若白鵠、若眾車；有其狀若人，蒼衣赤首，不動，其名曰天衡；有其狀若懸釜而赤，其名曰雲旍；有其狀若眾馬以鬥，其名曰滑馬；有其狀若眾植華以長，黃上白下，其名蚩尤之旗。其日有鬥蝕，有倍僪，有暈珥，有不光，有不及景，有眾日並出，有晝盲，有霄見。其月有薄蝕，有暉珥，有偏盲，有四月並出，有二月並見，有小月承大月，有大月承小月，有月蝕星，有出而無光。其星有熒惑，有彗星，有天棓，有天欃，有天竹，有天英，有天干，有賊星，有鬥星，有賓星。其氣有上不屬天，下不屬地，有豐上殺下，有若水之波，有若山之楫，春則黃，夏則黑，秋則蒼，冬則赤。其妖孽有生如帶，有鬼投其陴，有菟生雉，雉亦生鴳，有螟集其國，其音匈匈，國有游蛇西東，馬牛乃言，犬彘乃連，有狼入於國，有人自天降，市有舞鴟，國有行飛，馬有生角，雄雞五足，有豕生而彌，雞卵多假，有社遷處，有豕生狗。國有此物，其主不知驚惶亟革，上帝降禍，凶災必亟。其殘亡死喪，殄絕無類，流散循饑無日矣。此皆亂國之所生也，不能勝數，盡荊、越之竹，猶不能書。故子華子曰：『夫亂世之民，長短頡啎，百疾，民多疾癘，道多褓繈，盲禿傴尪，萬怪皆生』。故亂世之主，烏聞至樂？不聞至樂，其樂不樂。
　　卷第七
　　　孟秋紀
　　一曰──
　　孟秋之月：日在翼，昏斗中，旦畢中。其日庚辛。其帝少皞。其神蓐收。其蟲毛。其音商。律中夷則。其數九。其味辛。其臭腥。其祀門。祭先肝。涼風至。白露降。寒蟬鳴。鷹乃祭鳥。始用刑戮。天子居總章左個，乘戎路，駕白駱，載白旂，衣白衣，服白玉，食麻與犬。其器廉以深。
　　是月也，以立秋。先立秋三日，大史謁之天子，曰：『某日立秋，盛德在金』。天子乃齋。立秋之日，天子親率三公九卿諸侯大夫以迎秋於西郊。還，乃賞軍率武人於朝。天子乃命將帥，選士厲兵，簡練桀俊；專任有功，以征不義；詰誅暴慢，以明好惡；巡彼遠方。
　　是月也，命有司，修法制，繕囹圄，具桎梏，禁止姦，慎罪邪，務搏執。命理，瞻傷察創，視折審斷；決獄訟，必正平；戮有罪，嚴斷刑。天地始肅，不可以贏。
　　是月也，農乃升穀。天子嘗新，先薦寢廟。命百官，始收斂。完隄防，謹壅塞，以備水潦。修宮室，〈土付〉牆垣，補城郭。
　　是月也，無以封侯、立大官，無割土地、行重幣、出大使。
　　行之是令，而涼風至三旬。孟秋行冬令，則陰氣大勝，介蟲敗穀，戎兵乃來。行春令，則其國乃旱，陽氣復還，五穀不實。行夏令，則多火災，寒熱不節，民多瘧疾。
　　　蕩兵
　　二曰──
　　古聖王有義兵而無有偃兵。兵之所自來者上矣，與始有民俱。凡兵也者，威也，威也者，力也。民之有威力，性也。性者所受於天也，非人之所能為也，武者不能革，而工者不能移。兵所自來者久矣，黃、炎故用水火矣，共工氏固次作難矣，五帝固相與爭矣。遞興廢，勝者用事。人曰『蚩尤作兵』，蚩尤非作兵也，利其械矣。未有蚩尤之時，民固剝林木以戰矣，勝者為長。長則猶不足治之，故立君。君又不足以治之，故立天子。天子之立也出於君，君之立也出於長，長之立也出於爭。爭鬥之所自來者久矣，不可禁，不可止，故古之賢王有義兵而無有偃兵。
　　家無怒笞，則豎子嬰兒之有過也立見；國無刑罰，則百姓之悟相侵也立見；天下無誅伐，則諸侯之相暴也立見。故怒笞不可偃於家，刑罰不可偃於國，誅伐不可偃於天下，有巧有拙而已矣。故古之聖王有義兵而無有偃兵。
　　夫有以饐死者，欲禁天下之食，悖；有以乘舟死者，欲禁天下之船，悖；有以用兵喪其國者，欲偃天下之兵，悖。夫兵不可偃也，譬之若水火然，善用之則為福，不能用之則為禍；若用藥者然，得良藥則活人，得惡藥則殺人。義兵之為天下良藥也亦大矣。
　　且兵之所自來者遠矣，未嘗少選不用，貴賤長少賢者不肖相與同，有巨有微而已矣。察兵之微：在心而未發，兵也；疾視，兵也；作色，兵也；傲言，兵也；援推，兵也；連反，兵也；侈鬥，兵也；三軍攻戰，兵也。此八者皆兵也，微巨之爭也。今世之以偃兵疾說者，終身用兵而不自知悖，故說雖彊，談雖辨，文學雖博，猶不見聽。故古之聖王有義兵而無有偃兵。兵誠義，以誅暴君而振苦民，民之說也，若孝子之見慈親也，若饑者之見美食也；民之號呼而走之，若彊弩之射於深谿也，若積大水而失其壅隄也。中主猶若不能有其民，而況於暴君乎？
　　　振亂
　　三曰──
　　當今之世，濁甚矣，黔首之苦，不可以加矣。天子既絕，賢者廢伏，世主恣行，與民相離，黔首無所告愬。世有賢主秀士，宜察此論也，則其兵為義矣。天下之民，且死者也而生，且辱者也而榮，且苦者也而逸。世主恣行，則中人將逃其君、去其親，又況於不肖者乎？故義兵至，則世主不能有其民矣，人親不能禁其子矣。
　　凡為天下之民長也，慮莫如長有道而息無道，賞有義而罰不義。今之世，學者多非乎攻伐。非攻伐而取救守，取救守則鄉之所謂長有道而息無道、賞有義而罰不義之術不行矣。天下之長民，其利害在察此論也。攻伐之與救守一實也，而取舍人異，以辨說去之，終無所定論。固不知，悖也；知而欺心，誣也。誣悖之士，雖辨無用矣。是非其所取而取其所非也，是利之而反家之也，安之而反危之也。為天下之長患、致黔首之大害者，若說為深。夫以利天下之民為心者，不可以不熟察此論也。
　　夫攻伐之事，未有不攻無道而罰不義也。攻無道而伐不義，則福莫大焉，黔首利莫厚焉。禁之者，是息有道而伐有義也，是窮湯、武之事而遂桀、紂之過也。凡人之所以惡為無道不義者，為其罰也；所以蘄有道行有義者，為其賞也。今無道不義存，存者賞之也；而有道行義窮，窮者罰之也。賞不善而罰善，欲民之治也，不亦難乎？故亂天下害黔首者，若論為大。
　　　禁塞
　　四曰──
　　夫救守之心，未有不守無道而救不義也。守無道而救不義，則禍莫大焉，為天下之民害莫深焉。
　　凡救守者，太上以說，其次以兵。以說則承從多群，日夜思之，事心任精，起則誦之，臥則夢之，自今單脣乾肺，費神傷魂，上稱三皇五帝之業以愉其意，下稱五伯名士之謀以信其事，早朝晏罷，以告制兵者，行說語眾，以明其道。道畢說單而不行，則必反之兵矣。反之於兵，則必鬥爭，之情，必且殺人，是殺無罪之民以興無道與不義者也。無道不義者存，是長天下之害，而止天下之利，雖欲幸而勝，禍且始長。先王之法曰：『為善者賞，為不善者罰』，古之道也，不可易。今不別其義與不義，而疾取救守，不義莫大焉，害天下之民者莫甚焉。故取攻伐者不可，非攻伐不可，取救守不可，非救守不可，取惟義兵為可。兵苟義，攻伐亦可，救守亦可。兵不義，攻伐不可，救守不可。使夏桀、殷紂無道至於此者，幸也；使吳夫差、智伯瑤侵奪至於此者，幸也；使晉厲、陳靈、宋康不善至於此者，幸也。若令桀、紂知必國亡身死，殄無後類，吾未知其厲為無道之至於此也；吳王夫差、智伯瑤知必國為丘墟，身為刑戮，吾未知其為不善無道侵奪之至於此也；晉厲知必死於匠麗氏，陳靈知必死於夏徵舒，宋康知必死於溫，吾未知其為不善之至於此也。此七君者，大為無道不義：所殘殺無罪之民者，不可為萬數；壯佼老幼胎殰之死者，大實平原；廣堙深谿大谷，赴巨水，積灰，填溝洫險阻，犯流矢，蹈白刃，加之以凍餓饑寒之患。以至於今之世，為之愈甚，故暴骸骨無量數，為京丘若山陵。世有興主仁士，深意念此，亦可以痛心矣，亦可以悲哀矣。察此其所自生，生於有道者之廢，而無道者之恣行。夫無道者之恣行，幸矣。故世之患，不在救守，而在於不肖者之幸也。救守之說出，則不肖者益幸也，賢者益疑矣。故大亂天下者，在於不論其義而疾取救守。
　　　懷寵
　　五曰──
　　凡君子之說也，非苟辨也；士之議也，非苟語也。必中理然後說，必當義然後議。故說義而王公大人益好理矣，士民黔首益行義矣。義理之道彰，則暴虐姦詐侵奪之術息也。
　　暴虐姦詐之與義理反也，其勢不俱勝，不兩立。故兵入於敵之境，則民知所庇矣，黔首知不死矣。至於國邑之郊，不虐五穀，不掘墳墓，不伐樹木，不燒積聚，不焚室屋，不取六畜。得民虜奉而題歸之，以彰好惡；信與民期，以奪敵資。若此而猶有憂恨冒疾遂過不聽者，雖行武焉亦可矣。
　　先發聲出號曰：『兵之來也，以救民之死。子之在上無道，据傲荒怠，貪戾虐眾，恣睢自用也，辟遠聖制，謷醜先王，排訾舊典，上不順天，下不惠民，徵斂無期，求索無厭，罪殺不辜，慶賞不當。若此者，天之所誅也，人之所讎也，不當為君。今兵之來也，將以誅不當為君者也，以除民之讎而順天之道也。民有逆天之道，衛人之讎者，身死家戮不赦。有能以家聽者，祿之以家；以里聽者，祿之以里；以鄉聽者，祿之以鄉；以邑聽者，祿之以邑；以國聽者，祿之以國。』故克其國不及其民，獨誅所誅而已矣。舉其秀士而封侯之，選其賢良而尊顯之，求其孤寡而振恤之，見其長老而敬禮之。皆益其祿，加其級。論其罪人而救出之；分府庫之金，散倉廩之粟，以鎮撫其眾，不私其財；問其叢社大祠，民之所不欲廢者而復興之，曲加其祀禮。是以賢者榮其名，而長老說其禮，民懷其德。
　　今有人於此，能生死一人，則天下必爭事之矣。義兵之生一人亦多矣，人孰不說？故義兵至，則鄰國之民歸之若流水，誅國之民望之若父母，行地滋遠，得民滋眾，兵不接刃而民服若化。
　　卷第八
　　　仲秋紀
　　一曰──
　　仲秋之月：日在角，昏牽牛中，旦觜嶲中。其日庚辛。其帝少皞。其神蓐收。其蟲毛。其音商。律中南呂。其數九。其味辛。其臭腥。其祀門。祭先肝。涼風生。候鳥來。玄鳥歸。群鳥養羞。天子居總章太廟，乘戎路，駕白駱，載白旂，衣白衣，服白玉，食麻與犬。其器廉以深。
　　是月也，養衰老，授几杖，行麋粥飲食。乃命司服，具飭衣裳，文繡有常，制有小大，度有短長，衣服有量，必循其故，冠帶有常。命有司，申嚴百刑，斬殺必當，無或枉橈，枉橈不當，反受其殃。
　　是月也，乃命宰祝，巡行犧牲：視全具；案芻豢；瞻肥瘠，察物色，必比類；量小大，視長短，皆中度。五者備當，上帝其享。天子乃儺，禦佐疾，以通秋氣。以犬嘗麻，先祭寢廟。
　　是月也，可以築城郭，建都邑，穿竇窌，修囷倉。乃命有司，趣民收斂，務蓄菜，多積聚。乃勸種麥，無或失時，行罪無疑。
　　是月也，日夜分。雷乃始收聲。蟄蟲俯戶。殺氣浸盛，陽氣日衰。水始涸。日夜分，則一度量，平權衡，正鈞石，齊斗甬。
　　是月也，易關市，來商旅，入貨賄，以便民事。四方來雜，遠鄉皆至，則財物不匱，上無乏用，百事乃遂。凡舉事無逆天數，必順其時，乃因其類。
　　行之是令，白露降三旬。仲秋行春令，則秋雨不降，草木生榮，國乃有大恐。行夏令，則其國旱，蟄蟲不藏，五穀復生。行冬令，則風災數起，收雷先行，草木早死。
　　　論威
　　二曰──
　　義也者，萬事之紀也，君臣上下親疏之所由起也，治亂安危過勝之所在也。過勝之，勿求於他，必反於己。
　　人情欲生而惡死，欲榮而惡辱。死生榮辱之道一，則三軍之士可使一心矣。
　　凡軍欲其眾也，心欲其一也，三軍一心則令可使無敵矣。令能無敵者，其兵之於天下也亦無敵矣。古之至兵，民之重令也。重乎天下，貴乎天子。其藏於民心，捷於肌膚也，深痛執固，不可搖蕩，物莫之能動。若此則敵胡足勝矣？故曰其令彊者其敵弱，其令信者其敵詘。先勝之於此，則必勝之於彼矣。
　　凡兵，天下之凶器也；勇，天下之凶德也。舉凶器，行凶德，猶不得已也。舉凶器必殺，殺，所以生之也；行凶德必威，威，所以懾之也。敵懾民生，此義兵之所以隆也。故古之至兵，才民未合，而威已諭矣，敵已服矣，豈必用枹鼓干戈哉？故善諭威者，於其未發也，於其未通也，窅窅乎冥冥，莫知其情，此之謂至威之誠。
　　凡兵欲急疾捷先。欲急疾捷先之道，在於知緩徐遲後而急疾捷先之分也。急疾捷先，此所以決義兵之勝也。而不可久處，知其不可久處，則知所兔起鳧舉死殙之地矣。雖有江河之險則淩之，雖有大山之塞則陷之，并氣專精，心無有慮，目無有視，耳無有聞，一諸武而已矣。冉叔誓必死於田侯，而齊國皆懼；豫讓必死於襄子，而趙氏皆恐；成荊致死於韓主，而周人皆畏；又況乎萬乘之國，而有所誠必乎，則何敵之有矣？刃未接而欲已得矣。敵人之悼懼憚恐，單蕩精神盡矣，咸若狂魄，形性相離，行不知所之，走不知所往，雖有險阻要塞，銛兵利械，心無敢據，意無敢處，此夏桀之所以死於南巢也。今以木擊木則拌，以水投水則散，以冰投冰則沈，以塗投塗則陷，此疾徐先後之勢也。
　　夫兵有大要，知謀物之不謀之不禁也則得之矣，專諸是也，獨手舉劍至而已矣，吳王壹成。又況乎義兵，多者數萬，少者數千，密其躅路，開敵之塗，則士豈特與專諸議哉？
　　　簡選
　　三曰──
　　世有言曰：『驅市人而戰之，可以勝人之厚祿教卒；老弱罷民，可以勝人之精士練材；離散係系，可以勝人之行陳整齊；鋤櫌白梃，可以勝人之長銚利兵』。此不通乎兵者之論。今有利劍於此，以刺則不中，以擊則不及，與惡劍無擇，為是鬥因用惡劍則不可。簡選精良，兵械銛利，發之則不時，縱之則不當，與惡卒無擇，為是戰因用惡卒則不可。王子慶忌、陳年猶欲劍之利也。簡選精良，兵械銛利，令能將將之，古者有以王者、有以霸者矣，湯、武、齊桓、晉文、吳闔廬是矣。
　　殷湯良車七十乘，必死六千人，以戊子戰於郕，遂禽推移、大犧，登自鳴條，乃入巢門，遂有夏。桀既奔走，於是行大仁慈，以恤黔首；反桀之事，遂其賢良，順民所喜；遠近歸之，故王天下。
　　武王虎賁三千人，簡車三百乘，以要甲子之事於牧野而紂為禽。顯賢者之位，進殷之遺老，而問民之所欲，行賞及禽獸，行罰不辟天子，親殷如周，視人如己，天下美其德，萬民說其義，故立為天子。
　　齊桓公良車三百乘，教卒萬人，以為兵首，橫行海內，天下莫之能禁，南至石梁，西至酆郭，北至令支。中山亡邢，狄人滅衛，桓公更立邢于夷儀，更立衛于楚丘。
　　晉文公造五兩之士五乘，銳卒千人，先以接敵，諸侯莫之能難，反鄭之埤，東衛之畝，尊天子于衡雍。
　　吳闔廬選多力者五百人，利趾者三千人，以為前陳，與荊戰，五戰五勝，遂有郢。東征至于庳廬，西伐至于巴、蜀，北迫齊、晉，令行中國。
　　故凡兵勢險阻，欲其便也；兵甲器械，欲其利也；選練角材，欲其精也；統率士民，欲其教也。此四者，義兵之助也。時變之應也，不可為而不足專恃。此勝之一策也。
　　　決勝
　　四曰──
　　夫兵有本幹：必義，必智，必勇。義則敵孤獨，敵孤獨則上下虛，民解落；孤獨則父兄怨，賢者誹，亂內作。智則知時化，知時化則知虛實盛衰之變，知先後遠近縱舍之數。勇則能決斷，能決斷則能若雷電飄風暴雨，能若崩山破潰，別辨霣墜；若鷙鳥之擊也，搏攫則殪，中木則碎。此以智得也。
　　夫民無常勇，亦無常怯。有氣則實，實則勇；無氣則虛，虛則怯。怯勇虛實，其由甚微，不可不知。勇則戰，怯則北。戰而勝者，戰其勇者也；戰而北者，戰其怯者也。怯勇無常，儵忽往來，而莫知其方，惟聖人獨見其所由然。故商、周以興，桀、紂以亡。巧拙之所以相過，以益民氣與奪民氣，以能鬥眾與不能鬥眾。軍雖大，卒雖多，無益於勝。軍大卒多而不能鬥，眾不若其寡也。夫眾之為福也大，其為禍也亦大。譬之若漁深淵，其得魚也大，其為害也亦大。善用兵者，諸邊之內，莫不與鬥，雖廝輿白徒，方數百里，皆來會戰，勢使之然也。幸也者，審於戰期而有以羈誘之也。
　　凡兵，貴其因也。因也者，因敵之險以為己固，因敵之謀以為己事。能審因而加勝，則不可窮矣。勝不可窮之謂神，神則能不可勝也。夫兵，貴不可勝。不可勝在己，可勝在彼。聖人必在己者，不必在彼者，故執不可勝之術以遇不勝之敵，若此則兵無失矣。凡兵之勝，敵之失也。勝失之兵，必隱必微，必積必摶。隱則勝闡矣，微則勝顯矣，積則勝散矣，摶則勝離矣。諸搏攫柢噬之獸，其用齒角爪牙也，必託於卑微隱蔽，此所以成勝。
　　　愛士
　　五曰──
　　衣，人以其寒也；食，人以其饑也。饑寒，人之大害也。救之，義也。人之困窮，甚如饑寒，故賢主必憐人之困也，必哀人之窮也。如此則名號顯矣，國士得矣。
　　昔者秦繆公乘馬而車為敗，右服失而埜人取之。繆公自往求之，見埜人方將食之於歧山之陽。繆公歎曰：『食駿馬之肉而不還飲酒，余恐其傷女也！』於是遍飲而去。處一年，為韓原之戰，晉人已環繆公之車矣，晉梁由靡已扣繆公之左驂矣，晉惠公之右路石奮投而擊繆公之甲，中之者已六札矣。埜人之嘗食馬肉於歧山之陽者三百有餘人，畢力為繆公疾鬥於車下，遂大克晉，反獲惠公以歸。此詩之所謂曰『君君子則正，以行其德；君賤人則寬，以盡其力』者也。人主其胡可以無務行德愛人乎？行德愛人則民親其上，民親其上則皆樂為其君死矣。
　　趙簡子有兩白騾而甚愛之。陽城胥渠處廣門之官，夜款門而謁曰：『主君之臣胥渠有疾，醫教之曰：「得白騾之肝病則止，不得則死。」』謁者入通。董安于御於側，慍曰：『譆！胥渠也，期吾君騾，請即刑焉。』簡子曰：『夫殺人以活畜，不亦不仁乎？殺畜以活人，不亦仁乎？』於是召庖人殺白騾，取肝以與陽城胥渠。處無幾何，趙興兵而攻翟。廣門之官，左七百人，右七百人，皆先登而獲甲首。人主其胡可以不好士？
　　凡敵人之來也，以求利也。今來而得死，且以走為利。敵皆以走為利，則刃無與接。故敵得生於我，則我得死於敵；敵得死於我，則我得生於敵。夫得生於敵，與敵得生於我，豈可不察哉？此兵之精者。存亡死生，決於知此而已矣。
　　卷第九
　　　季秋紀
　　一曰──
　　季秋之月：日在房，昏虛中，旦柳中。其日庚辛。其帝少皞。其神蓐收。其蟲毛。其音商。律中無射。其數九。其味辛。其臭腥。其祀門。祭先肝。候鴈來。賓爵入大水為蛤。菊有黃華。豺則祭獸戮禽。天子居總章右個，乘戎路，駕白駱，載白旂，衣白衣，服白玉，食麻與犬。其器廉以深。
　　是月也，申嚴號令。命百官貴賤，無不務入，以會天地之藏，無有宣出。命冢宰，農事備收，舉五種之要，藏帝籍之收於神倉，祗敬必飭。
　　是月也，霜始降，則百工休。乃命有司曰：『寒氣總至，民力不堪，其皆入室。』上丁，入學習吹。
　　是月也，大饗帝，嘗犧牲，告備于天子。合諸侯。制百縣。為來歲受朔日。與諸侯所稅於民輕重之法。貢職之數，以遠近土地所宜為度，以給郊廟之事，無有所私。
　　是月也，天子乃教於田獵，以習五戎。獀馬。命僕及七騶咸駕，載旍旐輿，受車以級，整設于屏外，司徒搢扑，北嚮以誓之。天子乃厲服厲飭，執弓操矢以射。命主祠，祭禽於四方。
　　是月也，草木黃落，乃伐薪為炭。蟄蟲咸俯在穴，皆墐其戶。乃趣獄刑，無留有罪。收祿秩之不當者、共養之不宜者。
　　是月也，天子乃以犬嘗稻，先薦寢廟。
　　季秋行夏令，則其國大水，冬藏殃敗，民多鼽窒。行冬令，則國多盜賊，邊境不寧，土地分裂。行春令，則暖風來至，民氣解墮，師旅必興。
　　　順民
　　二曰──
　　先王先順民心，故功名成。夫以德得民心以立大功名者，上世多有之矣。失民心而立功名者，未之曾有也。得民必有道，萬乘之國，百戶之邑，民無有不說。取民之所說而民取矣，民之所說豈眾哉？此取民之要也。
　　昔者湯克夏而正天下，天大旱，五年不收，湯乃以身禱於桑林，曰：『余一人有罪，無及萬夫。萬夫有罪，在余一人。無以一人之不敏，使上帝鬼神傷民之命。』於是翦其髮，櫪其手，以身為犧牲，用祈福於上帝，民乃甚說，雨乃大至。則湯達乎鬼神之化，人事之傳也。
　　文王處歧事紂，冤侮雅遜，朝夕必時，上貢必適，祭祀必敬。紂喜，命文王稱西伯，賜之千里之地。文王載拜稽首而辭曰：『願為民請炮烙之刑。』文王非惡千里之地，以為民請炮烙之刑，必欲得民心也。得民心則賢於千里之地，故曰文王智矣。
　　越王苦會稽之恥，欲深得民心，以致必死於吳。身不安枕席，口不甘厚味，目不視靡曼，耳不聽鐘鼓。三年苦身勞力，焦脣乾肺。內親群臣，下養百姓，以來其心。有甘肥不足分，弗敢食；有酒流之江，與民同之。身親耕而食，妻親織而衣。味禁珍，衣禁襲，色禁二。時出行路，從車載食，以視孤寡老弱之漬病困窮顏色愁悴不贍者，必身自食之。於是屬諸大夫而告之，曰：『願一與吳徼天下之衷。今吳、越之國，相與俱殘，士大夫履肝肺，同日而死，孤與吳王接頸交臂而僨，此孤之大願也。若此而不可得也，內量吾國不足以傷吳，外事之諸侯不能害之，則孤將棄國家，釋群臣，服劍臂刃，變容貌，易名姓，執箕帚而臣事之，以與吳王爭一旦之死。孤雖知要領不屬，首足異處，四枝布裂，為天下戮，孤之志必將出焉。』於是異日果與吳戰於五湖，吳師大敗，遂大圍王宮，城門不守，禽夫差，戮吳相，殘吳二年而霸，此先順民心也。
　　齊莊子請攻越，問於和子。和子曰：『先君有遺令曰：「無攻越，越猛虎也。」』莊子曰：『雖猛虎也，而今已死矣。』和子曰以告鴞子。鴞子曰：『已死矣以為生。』故凡舉事，必先審民心然後可舉。
　　　知士
　　三曰──
　　今有千里之馬於此，非得良工，猶若弗取。良工之與馬也，相得則然後成。譬之若枹與鼓。夫士亦有千里，高節死義，此士之千里也。能使士待千里者，其惟賢者也。
　　靜郭君善劑貌辨。劑貌辨之為人也多訾，門人弗說。士尉以証靜郭君，靜郭君弗聽，士尉辭而去。孟嘗君竊以諫靜郭君，靜郭君大怒曰：『〈戔刀〉而類！揆吾家，苟可以傔劑貌辨者，吾無辭為也。』於是舍之上舍，令長子御，朝暮進食。數年，威王薨，宣王立，靜郭君之交，大不善於宣王，辭而之薛，與劑貌辨俱。留無幾何，劑貌辨辭而行，請見宣王。靜郭君曰：『王之不說嬰也甚，公往，必得死焉。』劑貌辨曰：『固非求生也。』請必行，靜郭君不能止。劑貌辨行，至於齊，宣王聞之，藏怒以待之。劑貌辨見，宣王曰：『子靜郭君之所聽愛也？』劑貌辨答曰：『愛則有之，聽則無有。王方為太子之時，辨謂靜郭君曰：「太子之不仁，過頤涿視，若是者倍反。不若革太子，更立衛姬嬰兒校師。」靜郭君泫而曰：「不可，吾不忍為也。」且靜郭君聽辨而為之也，必無今日之患也，此為一也。至於薛，昭陽請以數倍之地易薛，辨又曰：「必聽之。」靜郭君曰：「受薛於先王，雖惡於後王，吾獨謂先王何乎？且先王之廟在薛，吾豈可以先王之廟予楚乎？」又不肯聽辨，此為二也。』宣王太息，動於顏色，曰：『靜郭君之於寡人一至此乎！寡人少，殊不知此。客肯為寡人少來靜郭君乎？』劑貌辨答曰：『敬諾。』靜郭君來，衣威王之服，冠其冠，帶其劍。宣王自迎靜郭君於於郊，望之而泣。靜郭君至，因請相之。靜郭君辭，不得已而受。十日，謝病，彊辭，三日而聽。當是時也，靜郭君可謂能自知人矣。能自知人，故非之弗為阻。此劑貌辨之所以外生樂、趨患難故也。
　　　審己
　　四曰──
　　凡物之然也，必有故。而不知其故，雖當與不知同，其卒必困。先王名士達師之所以過俗者，以其知也。水出於山而走於海，水非惡山而欲海也，高下使之然也。稼生於野而藏於倉，稼非有欲也，人皆以之也。故子路揜雉而復釋之。
　　子列子常射中矣，請之於關尹子。關尹子曰：『知子之所以中乎？』答曰：『弗知也。』關尹子曰：『未可。』退而習之三年，又請。關尹子曰：『子知子之所以中乎？』子列子曰：『知之矣。』關尹子曰：『可矣，守而勿失。』非獨射也，國之存也，國之亡也，身之賢也，身之不肖也，亦皆有以。聖人不察存亡賢不肖，而察其所以也。
　　齊攻魯，求岑鼎，魯君載他鼎以往。齊侯弗信而反之，為非，使人告魯侯曰：『柳下季以為是，請因受之。』魯君請於柳下季，柳下季答曰：『君之賂，以欲岑鼎也？以免國也？臣亦有國於此，破臣之國以免君之國，此臣之所難也。』於是魯君乃以真岑鼎往也。且柳下季可謂此能說矣，非獨存己之國也，又能存魯君之國。
　　齊湣王亡居於衛，晝日步足，謂公玉丹曰：『我已亡矣，而不知其故。吾所以亡者，果何故哉？我當已。』公玉丹答曰：『臣以王為已知之矣，王故尚未之知邪？王之所以亡也者，以賢也。天下之王皆不肖，而惡王之賢也，因相與合兵而攻王，此王之所以亡也。』湣王慨焉太息曰：『賢固若是其苦邪？』此亦不知其所以也，此公玉丹之所以過也。
　　越王授有子四人。越王之弟曰豫，欲盡殺之，而為之後。惡其三人而殺之矣，國人不說，大非上。又惡其一人而欲殺之，越王未之聽。其子恐必死，因國人之欲逐豫，圍王宮。越王太息曰：『余不聽豫之言，以罹此難也。』亦不知所以亡也。
　　　精通
　　五曰──
　　人或謂兔絲無根。兔絲非無根也，其根不屬也，伏苓是。慈石召鐵，或引之也。樹相近而靡，或軵之也。聖人南面而立，以愛利民為心，號令未出而天下皆延頸舉踵矣，則精通乎民也。夫賊害於人，人亦然。
　　今夫攻者，砥厲五兵，侈衣美食，發且有日矣，所被攻者不樂，非或聞之也，神者先告也。身在乎秦，所親愛在於齊，死而志氣不安，精或往來也。
　　德也者，萬民之宰也。月也者，群陰之本也。月望則蚌蛤實，群陰盈；月晦則蚌蛤虛，群陰虧。夫月形乎天，而群陰化乎淵；聖人形德乎己，而四方咸飭乎仁。
　　養由基射先，中石，矢乃飲羽，誠乎先也。伯樂學相馬，所見無非馬者，誠乎馬也。宋之庖丁好解牛，所見無非死牛者；三年而不見生牛；用刀十九年，刃若新磨硎，順其理，誠乎牛也。鍾子期夜聞擊磬者而悲，使人召而問之曰：『子何擊磬之悲也？』答曰：『臣之父不幸而殺人，不得生；臣子母得生，而為公家為酒；臣之身得生，而為公家擊磬。臣不睹臣之母三年矣。昔為舍氏睹臣之母，量所以贖之則無有，而身固公家之財也。是故悲也。』鍾子期歎嗟曰：『悲夫，悲夫！心非臂也，臂非椎非石也。悲存乎心而木石應之，故君子誠乎此而諭乎彼，感乎己而發乎人，豈必彊說乎哉？』周有申喜者，亡其母，聞乞人歌於門下而悲之，動於顏色，謂門者內乞人之歌者，自覺而問焉，曰：『何故而乞？』與之語，蓋其母也。故父母之於子也，子之於父母也，一體而兩分，同氣而異息。若草莽之有華實也，若樹木之有根心也，雖異處而相通，隱志相及，痛疾相救，憂思相感，生則相歡，死則相哀，此之謂骨肉之親。神出於忠，而應乎心，兩精相得，豈待言哉？
　　卷第十
　　　孟冬紀
　　一曰──
　　孟冬之月：日在尾，昏危中，旦七星中。其日壬癸。其帝顓頊。其神玄冥。其蟲介。其音羽。律中應鐘。其數六。其味鹹。其臭朽。其祀行。祭先腎。水始冰，地始凍。雉入大水為蜃。虹藏不見。天子居玄堂左個，乘玄輅，駕鐵驪，載玄旂，衣黑衣，服玄玉，食黍與彘。其器宏以弇。
　　是月也，以立冬。先立冬三日，太史謁之天子，曰：『某日立冬，盛德在水。』天子乃齋。立冬之日，天子親率三公九卿大夫以迎冬於北郊。還，乃賞死事，恤孤寡。
　　是月也，命太卜，禱祠龜策占兆，審卦吉凶。於是察阿上亂法者則罪之，無有揜蔽。
　　是月也，天子始裘。命有司曰：『天氣上騰，地氣下降，天地不通，閉而成冬。』令百官，謹蓋藏。命司徒，循行積聚，無有不斂；〈土付〉城郭，戒門閭，修楗閉，慎關籥，固封璽，備邊境，完要塞，謹關梁，塞蹊徑，飭喪紀，辨衣裳，審棺槨之厚薄，營丘壟之小大高卑薄厚之度，貴賤之等級。
　　是月也，工師效功。陳祭器，按度程，無或作為淫巧，以蕩上心，必功致為上。物勒工名，以考其誠；工有不當，必行其罪，以窮其情。
　　是月也，大飲蒸，天子乃祈來年于天宗。大割，祠于公社及門閭，饗先祖五祀，勞農夫以休息之。天子乃命將率講武，肄射御、角力。
　　是月也，乃命水虞漁師收水泉池澤之賦，無或敢侵削眾庶兆民，以為天子取怨于下，其有若此者，行罪無赦。
　　孟冬行春令，則凍閉不密，地氣發泄，民多流亡。行夏令，則國多暴風，方冬不寒，蟄蟲復出。行秋令，則雪霜不時，小兵時起，土地侵削。
　　　節喪
　　二曰──
　　審知生，聖人之要也；審知死，聖人之極也。知生也者，不以害生，養生之謂也；知死也者，不以害死，安死之謂也。此二者，聖人之所獨決也。
　　凡生於天地之間，其必有死。所不免也。孝子之重其親也，慈親之愛其子也，痛於肌骨，性也。所重所愛，死而棄之溝壑，人之情不忍為也，故有葬死之義。葬也者，藏也，慈親孝子之所慎也。慎之者，以生人之心慮。以生人之心為死者慮也，莫如無動，莫如無發。無發無動，莫如無有可利，則此之謂重閉。
　　古之人有藏於廣野深山而安者矣，非珠玉國寶之謂也，葬不可不藏也。葬淺則狐狸抇之，深則及於水泉。故凡葬必於高陵之上，以避狐狸之患、水泉之溼。此則善矣，而忘姦邪盜賊寇亂之難，豈不惑哉？譬之若瞽師之避柱也，避柱而疾觸杙也。狐狸水泉姦邪盜賊寇亂之患，此杙之大者也。慈親孝子避之者，得葬之情矣。善棺槨，所以避螻蟻蛇蟲也。今世俗大亂，之主愈侈，其葬則心非為乎死者慮也，生者以相矜尚也。侈靡者以為榮，節儉者以為陋，不以便死為故，而徒以生者之誹譽為務，此非慈親孝子之心也。父雖死，孝子之重之不怠；子雖死，慈親之愛之不懈。夫葬所愛所重，而以生者之所甚欲，其以安之也，若之何哉？
　　民之於利也，犯流矢，蹈白刃，涉血抽肝以求之。野人之無聞者，忍親戚兄弟知交以求利。今無此之危，無此之醜，其為利甚厚，乘車食肉，澤及子孫，雖聖人猶不能禁，而況於亂？國彌大，家彌富，葬彌厚。含珠鱗施，夫玩好貨寶，鍾鼎壺濫，轝馬衣被戈劍，不可勝其數。諸養生之具，無不從者。題湊之室，棺槨數襲，積石積炭，以環其外。姦人聞之，傳以相告。上雖以嚴威重罪禁之，猶不可止。且死者彌久，生者彌疏；生者彌疏，則守者彌怠；守者彌怠而葬器如故，其勢固不安矣。世俗之行喪，載之以大輴，羽旄旌旗、如雲僂翣以督之，珠玉以佩之，黼黻文章以飭之，引紼者左右萬人以行之，以軍制立之然後可。以此觀世，則美矣侈矣；以此為死，則不可也。苟便於死，則雖貧國勞民，若慈親孝子者之所不辭為也。
　　　安死
　　三曰──
　　世之為丘壟也，其高大若山，其樹之若林，其設闕庭、為宮室、造賓阼也若都邑，以此觀世示富則可矣，以此為死則不可也。夫死，其視萬歲猶一瞚也。人之壽，久之不過百，中壽不過六十。以百與六十為無窮者之慮，其情必不相當矣。以無窮為死者之慮則得之矣。
　　今有人於此，為石銘置之壟上，曰：『此其中之物，具珠玉玩好財物寶器甚多，不可不抇，抇之必大富，世世乘車食肉。』人必相與笑之，以為大惑。世之厚葬也有似於此。自古及今，未有不亡之國也；無不亡之國者，是無不抇之墓也。以耳目所聞見，齊、荊、燕嘗亡矣，宋、中山已亡矣，趙、魏、韓皆亡矣，其皆故國矣。自此以上者亡國不可勝數，是故大墓無不抇也。而世皆爭為之，豈不悲哉？
　　君之不令民，父之不孝子，兄之不悌弟，皆鄉里之所釜〈鬲瓦〉者而逐之，憚耕稼采薪之勞，不肯官人事，而祈美衣侈食之樂，智巧窮屈，無以為之，於是乎聚群多之徒，以深山廣澤林藪，扑擊遏奪，又視名丘大墓葬之厚者，求舍便居，以微抇之，日夜不休，必得所利，相與分之。夫有所愛所重，而令姦邪盜賊寇亂之人卒必辱之，此孝子忠臣親父交友之大事。堯葬於穀林，通樹之；舜葬於紀市，不變其肆；禹葬於會稽，不變人徒；是故先王以儉節葬死也，非愛其費也，非惡其勞也，以為死者慮也。
　　先王之所惡，惟死者之辱也。發則必辱，儉則不發，故先王之葬，必儉、必合、必同。何謂合？何謂同？葬於山林則合乎山林，葬於阪隰則同乎阪隰，此之謂愛人。夫愛人者眾，知愛人者寡。故宋未亡而東冢抇，齊未亡而莊公冢抇，國安寧而猶若此，又況百世之後而國已亡乎？故孝子忠臣親父交友不可不察於此也。夫愛之而反危之，其此之謂乎。詩曰：『不敢暴虎，不敢馮河，人知其一，莫知其他』，此言不知鄰類也。故反以相非，反以相是。其所非方其所是也，其所是方其所非也。是非未定，而喜怒鬥爭，反為用矣。吾不非鬥，不非爭，而非所以鬥，非所以爭。故凡鬥爭者，是非已定之用也。今多不先定其是非而先疾鬥爭，此惑之大者也。
　　魯季孫有喪，孔子往弔之。入門而左，從客也。主人以璵璠收，孔子徑庭而趨，歷級而上，曰：『以寶玉收，譬之猶暴骸中原也。』徑庭歷級，非禮也；雖然，以救過也。
　　　異寶
　　四曰──
　　古之人非無寶也，其所寶者異也。孫叔敖疾，將死，戒其子曰：『王數封我矣，吾不受也。為我死，王則封汝，必無受利地。楚、越之間有寢之丘者，此其地不利，而名甚惡。荊人畏鬼，而越人信機。可長有者，其唯此也。』孫叔敖死，王果以美地封其子，而子辭，請寢之丘，故至今不失。孫叔敖之知，知不以利為利矣，知以人之所惡為己之所喜，此有道者之所以異乎俗也。
　　五員亡，荊急求之，登太行而望鄭曰：『蓋是國也，地險而民多知，其主俗主也，不足與舉。』去鄭而之許，見許公而問所之。許公不應，東南嚮而唾。五員載拜受賜曰：『知所之矣。』因如吳。過於荊，至江上，欲涉，見一丈人，刺小船，方將漁，從而請焉。丈人度之，絕江，問其名族，則不肯告，解其劍以予丈人，曰：『此千金之劍也，願獻之丈人。』丈人不肯受曰：『荊國之法，得五員者，爵執圭，祿萬檐，金千鎰。昔者子胥過，吾猶不取，今我何以子之千金劍為乎？』五員過於吳，使人求之江上則不能得也，每食必祭之，祝曰：『江上之丈人！天地至大矣，至眾矣，將奚不有為也？而無以為。為矣而無以為之。名不可得而聞，身不可得而見，其惟江上之丈人乎？』
　　宋之野人，耕而得玉，獻之司城子罕，子罕不受。野人請曰：『此野人之寶也，願相國為之賜而受之也。』子罕曰：『子以玉為寶，我以不受為寶。』故宋國之長者曰：『子罕非無寶也，所寶者異也。』
　　今以百金與摶黍以示兒子，兒子必取摶黍矣；以龢氏之璧與百金以示鄙人，鄙人必取百金矣；以龢氏之璧、道德之至言以示賢者，賢者必取至言矣。其知彌精，其所取彌精；其知彌觕，其所取彌觕。
　　　異用
　　五曰──
　　萬物不同，而用之於人異也，此治亂存亡死生之原。故國廣巨，兵彊富，未必安也；尊貴高大，未必顯也；在於用之。桀、紂用其材而成其亡，湯、武用其材而成其王。
　　湯見祝網者，置四面，其祝曰：『從天墜者，從地出者，從四方來者，皆離吾網。』湯曰：『嘻！盡之矣。非桀其孰為此也？』湯收其三面，置其一面，更教祝曰：『昔蛛蝥作網罟，今之人學紓。欲左者左，欲右者右，欲高者高，欲下者下，吾取其犯命者。』漢南之國聞之曰：『湯之德及禽獸矣。』四十國歸之。人置四面，未必得鳥；湯去其三面，置其一面，以網其四十國，非徒網鳥也。
　　周文王使人抇池，得死人之骸，吏以聞於文王，文王曰：『更葬之。』吏曰：『此無主矣。』文王曰：『有天下者，天下之主也；有一國者，一國之主也。今我非其主也？』遂令吏以衣棺更葬之。天下聞之曰：『文王賢矣，澤及髊骨，又況於人乎？』或得寶以危其國，文王得杇骨以喻其意，故聖人於物也無不材。
　　孔子之弟子從遠方來者，孔子荷杖而問之曰：『子之公不有恙乎？』搏杖而揖之，問曰：『子之父母不有恙乎？』置杖而問曰：『子之兄弟不有恙乎？』杙步而倍之，問曰：『子之妻子不有恙乎？』故孔子以六尺之杖，諭貴賤之等，辨疏親之義，又況於以尊位厚祿乎？
　　古之人貴能射也，以長幼養老也。今之人貴能射也，以攻戰侵奪也。其細者以劫弱暴寡也，以遏奪為務也。仁人之得飴，以養疾侍老也。跖與企足得飴，以開閉取楗也。
　　卷第十一
　　　仲冬紀
　　一曰──
　　仲冬之月：日在斗，昏東壁中，旦軫中。其日壬癸。其帝顓頊。其神玄冥。其蟲介。其音羽。律中黃鐘。其數六。其味鹹。其臭朽。其祀行。祭先腎。冰益壯。地始坼。鶡鴠不鳴。虎始交。天子居玄堂太廟，乘玄輅，駕鐵驪，載玄旂，衣黑衣，服玄玉，食黍與彘。其器宏以弇。命有司曰：『土事無作，無發蓋藏，無起大眾，以固而閉。』發蓋藏，起大眾，地氣且泄，是謂發天地之房。諸蟄則死，民多疾疫，又隨以喪，命之曰暢月。
　　是月也，命閹尹，申宮令，審門閭，謹房室，必重閉。省婦事，毋得淫，雖有貴戚近習，無有不禁。乃命大酋，秫稻必齊，麴糱必時，湛饎必潔，水泉必香，陶器必良，火齊必得，兼用六物，大酋監之，無有差忒。天子乃命有司，祈祀四海大川名原淵澤井泉。
　　是月也，農有不收藏積聚者，牛馬畜獸有放佚者，取之不詰。山林藪澤，有能取疏食田獵禽獸者，野虞教導之；其有侵奪者，罪之不赦。
　　是月也，日短至。陰陽爭，諸生蕩。君子齋戒，處必弇，身必寧，去聲色，禁嗜慾，安形性，事欲靜，以待陰陽之所定。芸始生。荔挺出。蚯蚓結。糜角解。水泉動。日短至，則伐林木，取竹箭。
　　是月也，可以罷官之無事者，去器之無用者。塗闕庭門閭，築囹圄，此所以助天地之閉藏也。
　　仲冬行夏令，則其國乃旱，氣霧冥冥，雷乃發聲。行秋令，則天時雨汁，瓜瓠不成，國有大兵。行春令，則蟲螟為敗，水泉減竭，民多疾癘。
　　　至忠
　　二曰──
　　至忠逆於耳、倒於心，非賢主其孰能聽之？故賢主之所說，不肖主之所誅也。人主無不惡暴劫者，而日致之，惡之何益？今有樹於此，而欲其美也，人時灌之，則惡之，而日伐其根，則必無活樹矣。夫惡聞忠言，乃自伐之精者也。
　　荊莊哀王獵於雲夢，射隨兕，中之。申公子培劫王而奪之。王曰：『何其暴而不敬也？』命吏誅之。左右大夫皆進諫曰：『子培，賢者也，又為王百倍之臣，此必有故，願察之也。』不出三月，子培疾而死。荊興師，戰於兩棠，大勝晉，歸而賞有功者。申公子培之弟進請賞於吏曰：『人之有功也於軍旅，臣兄之有功也於車下。』王曰：『何謂也？』對曰：『臣之兄犯暴不敬之名，觸死亡之罪於王之側，其愚心將以忠於君王之身，而持千歲之壽也。臣之兄嘗讀故記曰：「殺隨兕者，不出三月。」是以臣之兄驚懼而爭之，故伏其罪而死。』王令人發平府而視之，於故記果有，乃厚賞之。申公子培，其忠也可謂穆行矣。穆行之意，人知之不為勸，人不知不為沮，行無高乎此矣。
　　齊王疾痏，使人之宋迎文摯。文摯至，視王之疾，謂太子曰：『王之疾必可已也。雖然，王之疾已，則必殺摯也。』太子曰：『何故？』文摯對曰：『非怒王則疾不可治，怒王則摯必死。』太子頓首彊請曰：『苟已王之疾，臣與臣之母以死爭之於王，王必幸臣與臣之母，願先生之勿患也。』文摯曰：『諾。請以死為王。』與太子期，而將往不當者三，齊王固已怒矣。文摯至，不解屨登床，履王衣，問王之疾，王怒而不與言。文摯因出辭以重怒王，王叱而起，疾乃遂已。王大怒不說，將生烹文摯。太子與王后急爭之而不能得，果以鼎生烹文摯。爨之三日三夜，顏色不變。文摯曰：『誠欲殺我，則胡不覆之，以絕陰陽之氣。』王使覆之，文摯乃死。夫忠於治世易，忠於濁世難。文摯非不知活王之疾而身獲死也，為太子行難以成其義也。
　　　忠廉
　　三曰──
　　士議之不可辱者大之也，大之則尊於富貴也，利不足以虞其意矣。雖名為諸侯，實有萬乘，不足以挺其心矣。誠辱則無為樂生。若此人也，有勢則必不自私矣，處官則必不為汙矣，將眾則必不撓北矣。忠臣亦然。苟便於主利於國，無敢辭違殺身出生以徇之。國有士若此，則可謂有人矣。若此人者固難得，其患雖得之有不智。
　　吳王欲殺王子慶忌而莫之能殺，吳王患之。要離曰：『臣能之。』吳王曰：『汝惡能乎？吾嘗以六馬逐之江上矣，而不能及；射之矢，左右滿把，而不能中。今汝拔劍則不能舉臂，上車則不能登軾，汝惡能？』要離曰：『士患不勇耳，奚患於不能？王誠能助，臣請必能。』吳王曰：『諾。』明旦加要離罪焉，摯執妻子，焚之而揚其灰。要離走，往見王子慶忌於衛。王子慶忌喜曰：『吳王之無道也，子之所見也，諸侯之所知也，今子得免而去之亦善矣。』要離與王子慶忌居有間，謂王子慶忌曰：『吳之無道也愈甚，請與王子往奪之國。』王子慶忌曰：『善。』乃與要離俱涉於江。中江，拔劍以刺王子慶忌，王子慶忌捽之，投之於江，浮則又取而投之，如此者三。其卒曰：『汝天下之國士也，幸汝以成而名。』要離得不死，歸於吳。吳王大說，請與分國。要離曰：『不可。臣請必死。』吳王止之。要離曰：『夫殺妻子焚之而揚其灰，以便事也，臣以為不仁。夫為故主殺新主，臣以為不義。夫捽而浮乎江，三入三出，特王子慶忌為之賜而不殺耳，臣已為辱矣。夫不仁不義，又且已辱，不可以生。』吳王不能止，果伏劍而死。要離可謂不為賞動矣。故臨大利而不易其義，可謂廉矣。廉故不以貴富而忘其辱。
　　衛懿公有臣曰弘演，有所於使。翟人攻衛，其民曰：『君之所予位祿者，鶴也；所貴富者，宮人也。君使宮人與鶴戰，余焉能戰？』遂潰而去。翟人至，及懿公於榮澤，殺之，盡食其肉，獨捨其肝。弘演至，報使於肝，畢，呼天而啼，盡哀而止，曰：『臣請為襮。』因自殺，先出其腹實，內懿公之肝。桓公聞之曰：『衛之亡也，以為無道也。今有臣若此，不可不存。』於是復立衛於楚丘。弘演可謂忠矣，殺身出生以徇其君。非徒徇其君也，又令衛之宗廟復立，祭祀不絕，可謂有功矣。
　　　當務
　　四曰──
　　辨而不當論，信而不當理，勇而不當義，法而不當務，惑而乘驥也，狂而操『吳干將』也，大亂天下者，必此四者也。所貴辨者，為其由所論也；所貴信者，為其遵所理也；所貴勇者，為其行義也；所貴法者，為其當務也。
　　跖之徒問於跖曰：『盜有道乎？』跖曰：『奚啻其有道也？夫妄意關內，中藏，聖也；入先，勇也；出後，義也；知時，智也；分均，仁也。不通此五者，而能成大盜者，天下無有。』備說非六王、五伯，以為『堯有不慈之名，舜有不孝之行，禹有淫湎之意，湯、武有放殺之事，五伯有暴亂之謀。世皆譽之，人皆諱之，惑也』。故死而操金椎以葬，曰『下見六王、五伯，將穀其頭』矣。辨若此不如無辨。
　　楚有直躬者，其父竊羊而謁之上，上執而將誅之。直躬者請代之。將誅矣，告吏曰：『父竊羊而謁之，不亦信乎？父誅而代之，不亦孝乎？信且孝而誅之，國將有不誅者乎？』荊王聞之，乃不誅也。孔子聞之曰：『異哉直躬之為信也，一父而載取名焉。』故直躬之信，不若無信。
　　齊之好勇者，其一人居東郭，其一人居西郭，卒然相遇於塗曰：『姑相飲乎？』觴數行，曰：『姑求肉乎？』一人曰：『子肉也？我肉也？尚胡革求肉而為？』於是具染而已，因抽刀而相啖，至死而止。勇若此，不若無勇。
　　紂之同母三人，其長曰微子啟，其次曰中衍，其次曰受德。受德乃紂也，甚少矣。紂母之生微子啟與中衍也尚為妾，已而為妻而生紂。紂之父、紂之母欲置微子啟以為太子，太史據法而爭之曰：『有妻之子，而不可置妾之子。』紂故為後。用法若此，不若無法。
　　　長見
　　五曰──
　　智所以相過，以其長見與短見也。今之於古也，猶古之於後世也。今之於後世，亦猶今之於古也。故審知今則可知古，知古則可知後，古今前後一也。故聖人上知千歲，下知千歲也。
　　荊文王曰：『莧譆數犯我以義，違我以禮，與處則不安，曠之則不穀得焉，不以吾身爵之，後世有聖人，將以非不穀』，於是爵之五大夫。『申侯伯善持養吾意，吾所欲則先我為之，與處則安，曠之而不穀喪焉，不以吾身遠之，後世有聖人，將以非不穀』，於是送而行之。申侯伯如鄭，阿鄭君之心，先為其所欲，三年而知鄭國之政也，五月而鄭人殺之。是後世之聖人，使文王為善於上世也。
　　晉平公鑄為大鐘，使工聽之，皆以為調矣。師曠曰：『不調，請更鑄之。』平公曰：『工皆以為調矣。』師曠曰：『後世有知音者，將知鐘之不調也，臣竊為君恥之。』至於師涓，而果知鐘之不調也。是師曠欲善調鐘，以為後世之知音者也。
　　呂太公望封於齊，周公旦封於魯，二君者甚相善也。相謂曰『何以治國』？太公望曰：『尊賢上功。』周公旦曰：『親親上恩。』太公望曰：『魯自此削矣。』周公旦曰：『魯雖削，有齊者亦必非呂氏也。』其後齊日以大，至於霸，二十四世而田成子有齊國；魯日以削，至於覲存，三十四世而亡。
　　吳起治西河之外，王錯譖之於魏武侯，武侯使人召之。吳起至於岸門，止車而望西河，泣數行而下。其僕謂吳起曰：『竊觀公之意，視釋天下若釋〈足麗〉，今去西河而泣，何也？』吳起抿泣而應之曰：『子不識。君知我而使我畢能西河可以王。今君聽讒人之議，而不知我，西河之為秦取不久矣，魏從此削矣。』吳起果去魏入楚。有間，西河畢入秦，秦日益大，此吳起之所先見而泣也。
　　魏公叔痤疾。惠王往問之，曰：『公叔之疾，嗟！疾甚矣！將奈社稷何？』公叔對曰：『臣之御庶子鞅，願王以國聽之也。為不能聽，勿使出境。』王不應，出而謂左右曰：『豈不悲哉？以公叔之賢，而今謂寡人必以國聽鞅，悖也夫！』公叔死，公孫鞅西游秦，秦孝公聽之，秦果用彊，魏果用弱，非公叔痤之悖也，魏王則悖也。夫悖者之患，固以不悖為悖。
　　卷第十二
　　　季冬紀
　　一曰──
　　季冬之月：日在婺女，昏婁中，旦氐中。其日壬癸。其帝顓頊。其神玄冥。其蟲介。其音羽。律中大呂。其數六。其味鹹。其臭朽。其祀行。祭先腎。鴈北鄉。鵲始巢。雉雊雞乳。天子居玄堂右個，乘玄輅，駕鐵驪，載玄旂，衣黑衣，服玄玉，食黍與彘。其器宏以弇。命有司大儺，旁磔，出土牛，以送寒氣。征鳥厲疾。乃畢行山川之祀，及帝之大臣、天地之神祇。
　　是月也，命漁師始漁，天子親往。乃嘗魚，先薦寢廟。冰方盛，水澤復，命取冰。冰已入，令告民，出五種。命司農，計耦耕事，修耒耜，具田器。命樂師，大合吹而罷。乃命四監，收秩薪柴，以供寢廟及百祀之薪燎。
　　是月也，日窮於次，月窮於紀，星迴於天，數將幾終，歲將更始。專於農民，無有所使。天子乃與卿大夫飭國典，論時令，以待來歲之宜。乃命太史，次諸侯之列，賦之犧牲，以供皇天上帝社稷之享。乃命同姓之國，供寢廟之芻豢。令宰歷卿大夫至于庶民土田之數，而賦之犧牲，以供山林名川之祀。凡在天下九州之民者，無不咸獻其力，以供皇天上帝社稷寢廟山林名川之祀。
　　行之是令，此謂一終，三旬二日。季冬行秋令，則白露蚤降，介蟲為妖，四鄰入保。行春令，則胎夭多傷，國多固疾，命之曰逆。行夏令，則水潦敗國，時雪不降，冰凍消釋。
　　　士節
　　二曰──
　　士之為人，當理不避其難，臨患忘利，遺生行義，視死如歸。有如此者，國君不得而友，天子不得而臣。大者定天下，其次定一國，必由如此人者也。故人主之欲大立功名者，不可不務求此人也。賢主勞於求人，而佚於治事。
　　齊有北郭騷者，結罘罔，捆蒲葦，織萉屨，以養其母猶不足，踵門見晏子曰：『願乞所以養母。』晏子之僕謂晏子曰：『此齊國之賢者也，其義不臣乎天子，不友乎諸侯，於利不苟取，於害不苟免。今乞所以養母，是說夫子之義也，必與之。』晏子使人分倉粟分府金而遺之，辭金而受粟。有間，晏子見疑於齊君，出奔，過北郭騷之門而辭。北郭騷沐浴而出見晏子曰：『夫子將焉適？』晏子曰：『見疑於齊君，將出奔。』北郭子曰：『夫子勉之矣。』晏子上車，太息而歎曰：『嬰之亡豈不宜哉？亦不知士甚矣。』晏子行。北郭子召其友而告之曰：『說晏子之義，而當乞所以養母焉。吾聞之曰：「養及親者，身伉其難。」今晏子見疑，吾將以身死白之。』著衣冠，令其友操劍奉笥而從，造於君庭，求復者曰：『晏子，天下之賢者也，去則齊國必侵矣。必見國之侵也，不若先死。請以頭託白晏子也。』因謂其友曰：『盛吾頭於笥中，奉以託。』退而自刎也。其友因奉以託。其友謂觀者曰：『北郭子為國故死，吾將為北郭子死也。』又退而自刎。齊君聞之，大駭，乘馹而自追晏子，及之國郊，請而反之。晏子不得已而反，聞北郭騷之以死白己也，曰：『嬰之亡豈不宜哉？亦愈不知士甚矣。』
　　　介立
　　三曰──
　　以貴富有人易，以貧賤有人難。今晉文公出亡，周流天下，窮矣賤矣，而介子推不去，有以有之也。反國有萬乘，而介子推去之，無以有之也。能其難，不能其易，此文公之所以不王也。晉文公反國，介子推不肯受賞，自為賦詩曰：『有龍于飛，周遍天下。五蛇從之，為之丞輔。龍反其鄉，得其處所。四蛇從之，得其露雨。一蛇羞之，橋死於中野，懸書公門，而伏於山下。』文公聞之曰：『譆！此必介子推也。』避舍變服，令士庶人曰：『有能得介子推者，爵上卿，田百萬。』或遇之山中，負釜蓋簦，問焉曰：『請問介子推安在？』應之曰：『夫介子推苟不欲見而欲隱，吾獨焉知之？』遂背而行，終身不見。人心之不同，豈不甚哉？今世之逐利者，早朝晏退，焦脣乾嗌，日夜思之，猶未之能得，今得之而務疾逃之，介子推之離俗遠矣。
　　東方有士焉曰爰旌目，將有適也，而餓於道。狐父之盜曰丘，見而下壺餐以餔之。爰旌目三餔之而後能視，曰：『子何為者也？』曰：『我狐父之人丘也。』爰旌目曰：『譆！汝非盜邪？胡為而食我？吾義不食子之食也。』兩手據地而吐之，不出，喀喀然遂伏地而死。鄭人之下〈革處〉也，莊蹻之暴郢也，秦人之圍長平也，韓、荊、趙，此三國者之將帥貴人皆多驕矣，其士卒眾庶皆多壯矣，因相暴以相殺，脆弱者拜請以避死，其卒遞而相食，不辨其義，冀幸以得活。如爰旌目已食而不死矣，惡其義而不肯不死，今此相為謀，豈不遠哉？
　　　誠廉
　　四曰──
　　石可破也，而不可奪堅；丹可磨也，而不可奪赤。堅與赤，性之有也。性也者，所受於天也，非擇取而為之也。豪士之自好者，其不可漫以汙也，亦猶此也。
　　昔周之將興也，有士二人，處於孤竹，曰伯夷、叔齊。二人相謂曰：『吾聞西方有偏伯焉，似將有道者，今吾奚為處乎此哉？』二子西行如周，至於岐陽，則文王已歿矣。武王即位，觀周德，則王使叔旦就膠鬲於次四內，而與之盟曰：『加富三等，就官一列。』為三書同辭，血之以牲，埋一於四內，皆以一歸。又使保召公就微子開於共頭之下，而與之盟曰：『世為長侯，守殷常祀，相奉桑林，宜私孟諸。』為三書同辭，血之以牲，埋一於共頭之下，皆以一歸。伯夷、叔齊聞之，相視而笑曰：『譆，異乎哉！此非吾所謂道也。昔者神農氏之有天下也，時祀盡敬而不祈福也。其於人也，忠信盡治而無求焉。樂正與為正，樂治與為治，不以人之壞自成也，不以人之庳自高也。今周見殷之僻亂也，而遽為之正與治，上謀而行貨，阻丘而保威也。割牲而盟以為信，因四內與共頭以明行，揚夢以說眾，殺伐以要利，以此紹殷，是以亂易暴也。吾聞古之士，遭乎治世，不避其任，遭乎亂世，不為苟在。今天下闇，周德衰矣。與其並乎周以漫吾身也，不若避之以潔吾行。』二子北行，至首陽之下而餓焉。人之情莫不有重，莫不有輕。有所重則欲全之，有所輕則以養所重。伯夷、叔齊，此二士者，皆出身棄生以立其意，輕重先定也。
　　　不侵
　　五曰──
　　天下輕於身，而士以身為人。以身為人者，如此其重也，而人不知，以奚道相得？賢主必自知士，故士盡力竭智，直言交爭，而不辭其患，豫讓、公孫弘是矣。當是時也，智伯、孟嘗君知之矣。世之人主，得地百里則喜，四境皆賀，得士則不喜，不知相賀，不通乎輕重也。
　　湯、武，千乘也，而士皆歸之。桀、紂，天子也，而士皆去之。孔、墨，布衣之士也；萬乘之主，千乘之君，不能與之爭士也。自此觀之，尊貴富大不足以來士矣，必自知之然後可。
　　豫讓之友謂豫讓曰：『子之行何其惑也？子嘗事范氏、中行氏，諸侯盡滅之，而子不為報，至於智氏，而子必為之報，何故？』豫讓曰：『我將告子其故。范氏、中行氏，我寒而不我衣，我饑而不我食，而時使我與千人共其養，是眾人畜我也。夫眾人畜我者，我亦眾人事之。至於智氏則不然，出則乘我以車，入則足我以養，眾人廣朝，而必加禮於吾所，是國士畜我也。夫國士畜我者，我亦國士事之。』豫讓，國士也，而猶以人之於己也為念，又況於中人乎？
　　孟嘗君為從，公孫弘謂孟嘗君曰：『君不若使人西觀秦王。意者秦王帝王之主也，君恐不得為臣，何暇從以難之？意者秦王不肖主也，君從以難之未晚也。』孟嘗君曰：『善。願因請公往矣。』公孫弘敬諾，以車十乘之秦。秦昭王聞之，而欲醜之以辭，以觀公孫弘。公孫弘見昭王，昭王曰：『薛之地小大幾何？』公孫弘對曰：『百里。』昭王笑曰：『寡人之國，地數千里，猶未敢以有難也。今孟嘗君之地方百里，而因欲以難寡人猶可乎？』公孫弘對曰：『孟嘗君好士，大王不好士。』昭王曰：『孟嘗君之好士何如？』公孫弘對曰：『義不臣乎天子，不友乎諸侯，得意則不慚為人君，不得意則不肯為人臣，如此者三人。能治可為管、商之師，說義聽行，其能致主霸王，如此者五人。萬乘之嚴主，辱其使者，退而自刎也，必以其血汙其衣，有如臣者七人。』昭王笑而謝焉曰：『客胡為若此？寡人善孟嘗君，欲客之必謹諭寡人之意也。』公孫弘敬諾。公孫弘可謂不侵矣。昭王，大王也。孟嘗君，千乘也。立千乘之義而不可凌，可謂士矣。
　　　序意
　　維秦八年，歲在涒灘，秋，甲子朔，朔之日，良人請問十二紀。文信侯曰：『嘗得學黃帝之所以誨顓頊矣，爰有大圜在上，大矩在下，汝能法之，為民父母。蓋聞古之清世，是法天地。凡十二紀者，所以紀治亂存亡也，所以知壽夭吉凶也。上揆之天，下驗之地，中審之人，若此則是非可不可無所遁矣。天曰順，順維生；地曰固，固維寧；人曰信，信維聽。三者咸當，無為而行。行也者，行其理也。行數，循其理，平其私。夫私視使目盲，私聽使耳聾，私慮使心狂。三者皆私設精則智無由公。智不公，則福日衰，災日隆，以日倪而西望知之。』
　　趙襄子游於囿中，至於梁，馬卻不肯進，青荓為參乘，襄子曰：『進視梁下，類有人。』青荓進視梁下。豫讓卻寢，佯為死人，叱青荓曰：『去！長者吾且有事。』青荓曰：『少而與子友，子且為大事，而我言之，是失相與友之道。子將賊吾君，而我不言之，是失為人臣之道。如我者惟死為可。』乃退而自殺。青荓非樂死也，重失人臣之節，惡廢交友之道也。青荓、豫讓可謂之友也。


　　卷第十三
　　　有始
　　一曰──
　　天地有始。天微以成，地塞以形。天地合和，生之大經也。以寒暑日月晝夜知之，以殊形殊能異宜說之。夫物合而成，離而生。知合知成，知離知生，則天地平矣。平也者，皆當察其情，處其形。
　　天有九野，地有九州，土有九山，山有九塞，澤有九藪，風有八等，水有六川。
　　何謂九野？中央曰鈞天，其星角、亢、氐。東方曰蒼天，其星房、心、尾。東北曰變天，其星箕、斗、牽牛。北方曰玄天，其星婺女、虛、危、營室。西北曰幽天，其星東壁、奎、婁。西方曰顥天，其星胃、昴、畢。西南曰朱天，其星觜嶲、參、東井。南方曰炎天，其星輿鬼、柳、七星。東南曰陽天，其星張、翼、軫。
　　何謂九州？河、漢之間為豫州，周也。兩河之間為冀州，晉也。河、濟之間為兗州，衛也。東方為青州，齊也。泗上為徐州，魯也。東南為揚州，越也。南方為荊州，楚也。西方為雍州，秦也。北方為幽州，燕也。
　　何謂九山？會稽，太山，王屋，首山，太華，岐山，太行，羊腸，孟門。
　　何謂九塞？大汾，冥阨，荊阮，方城，殽，井陘，令疵，句注，居庸。
　　何謂九藪？吳之具區，楚之雲夢，秦之陽華，晉之大陸，梁之圃田，宋之孟諸，齊之海隅，趙之鉅鹿，燕之大昭。
　　何謂八風？東北曰炎風，東方曰滔風，東南曰熏風，南方曰巨風，西南曰淒風，西方曰飂風，西北曰厲風，北方曰寒風。
　　何謂六川？河水，赤水，遼水，黑水，江水，淮水。
　　凡四海之內，東西二萬八千里，南北二萬六千里，水道八千里，受水者亦八千里，通谷六，名川六百，陸注三千，小水萬數。
　　凡四極之內，東西五億有九萬七千里，南北亦五億有九萬七千里。
　　極星與天俱游，而天極不移。
　　冬至日行遠道，周行四極，命曰玄明。夏至日行近道，乃參於上。當樞之下無晝夜。白民之南，建木之下，日中無影，呼而無響，蓋天地之中也。
　　天地萬物，一人之身也，此之謂大同。眾耳目鼻口也，眾五穀寒暑也，此之謂眾異。則萬物備也。天斟萬物，聖人覽焉，以觀其類。解在乎天地之所以形，雷電之所以生，陰陽材物之精，人民禽獸之所安平。
　　　應同
　　二曰──
　　凡帝王者之將興也，天必先見祥乎下民。黃帝之時，天先見大螾大螻，黃帝曰『土氣勝』，土氣勝，故其色尚黃，其事則土。及禹之時，天先見草木秋冬不殺，禹曰『木氣勝』，木氣勝，故其色尚青，其事則木。及湯之時，天先見金刃生於水，湯曰『金氣勝』，金氣勝，故其色尚白，其事則金。及文王之時，天先見火，赤烏銜丹書集於周社，文王曰『火氣勝』，火氣勝，故其色尚赤，其事則火。代火者必將水，天且先見水氣勝，水氣勝，故其色尚黑，其事則水。水氣至而不知，數備，將徙于土。天為者時，而不助農於下。類固相召，氣同則合，聲比則應。鼓宮而宮動，鼓角而角動。平地注水，水流溼。均薪施火，火就燥。山雲草莽，水雲魚鱗，旱雲煙火，雨雲水波，無不皆類其所生以示人。故以龍致雨，以形逐影。師之所處，必生棘楚。禍福之所自來，眾人以為命，安知其所。
　　夫覆巢毀卵，則鳳凰不至；刳獸食胎，則麒麟不來；乾澤涸漁，則龜龍不往。物之從同，不可為記。子不遮乎親，臣不遮乎君。君同則來，異則去。故君雖尊，以白為黑，臣不能聽；父雖親，以黑為白，子不能從。黃帝曰：『芒芒昧昧，因天之威，與元同氣。』故曰同氣賢於同義，同義賢於同力，同力賢於同居，同居賢於同名。帝者同氣，王者同義，霸者同力，勤者同居則薄矣，亡者同名則觕矣。其智彌觕者，其所同彌觕；其智彌精者，其所同彌精；故凡用意不可不精。夫精，五帝三王之所以成也。成齊類同皆有合，故堯為善而眾善至，桀為非而眾非來。商箴云：『天降災布祥，並有其職』，以言禍福人或召之也。故國亂非獨亂也，又必召寇。獨亂未必亡也，召寇則無以存矣。
　　凡兵之用也，用於利，用於義。攻亂則脆，脆則攻者利。攻亂則義，義則攻者榮。榮且利，中主猶且為之，況於賢主乎？故割地寶器，卑辭屈服，不足以止攻，惟治為足。治則為利者不攻矣，為名者不伐矣。凡人之攻伐也，非為利則因為名也，名實不得，國雖彊大者，曷為攻矣？解在乎史墨來而輟不襲衛，趙簡子可謂知動靜矣。
　　　去尤
　　三曰──
　　世之聽者，多有所尤，多有所尤則聽必悖矣。所以尤者多故，其要必因人所喜，與因人所惡。東面望者不見西牆，南鄉視者不睹北方，意有所在也。
　　人有亡鈇者，意其鄰之子，視其行步竊鈇也，顏色竊鈇也，言語竊鈇也，動作態度無為而不竊鈇也。相其谷而得其鈇，他日復見其鄰之子，動作態度無似竊鈇者。其鄰之子非變也，己則變矣。變也者無他，有所尤也。
　　邾之故法，為甲裳以帛。公息忌謂邾君曰：『不若以組。凡甲之所以為固者，以滿竅也。今竅滿矣，而任力者半耳。且組則不然，竅滿則盡任力矣。』邾君以為然，曰：『將何所以得組也？』公息忌對曰：『上用之則民為之矣。』邾君曰：『善。』下令，令官為甲必以組。公息忌知說之行也，因令其家皆為組。人有傷之者曰：『公息忌之所以欲用組者，其家多為組也。』邾君不說，於是復下令，令官為甲無以組。此邾君之有所尤也。為甲以組而便，公息忌雖多為組何傷也？以組不便，公息忌雖無組，亦何益也？為組與不為組，不足以累公息忌之說。用組之心，不可不察也。
　　魯有惡者，其父出而見商咄，反而告其鄰曰：『商咄不若吾子矣。』且其子至惡也，商咄至美也。彼以至美不如至惡，尤乎愛也。故知美之惡，知惡之美，然後能知美惡矣。莊子曰：『以瓦殶者翔，以鉤殶者戰，以黃金殶者殆。其祥一也，而有所殆者，必外有所重者也。外有所重者，泄蓋內掘。』魯人可謂外有重矣。
　　解在乎齊人之欲得金也，及秦墨者之相妒也，皆有所乎尤也。老聃則得之矣。若植木而立乎獨，必不合於俗，則何可擴矣。
　　　聽言
　　四曰──
　　聽言不可不察。不察則善不善不分。善不善不分，亂莫大焉。三代分善不善，故王。今天下彌衰，聖王之道廢絕。世主多盛其歡樂，大其鐘鼓，侈其臺榭苑囿，以奪人財；輕用民死，以行其忿；老弱凍餒，夭膌壯狡，汔盡窮屈，加以死虜；攻無皋之國以索地，誅不辜之民以求利；而欲宗廟之安也，社稷之不危也，不亦難乎？今人曰：『某氏多貨，其室培濕，守狗死，其勢可穴也』，則必非之矣。曰：『某國饑，其城郭庳，其守具寡，可襲而篡之』，則不非之，乃不知類矣。周書曰：『往者不可及，來者不可待，賢明其世，謂之天子。』故當今之世，有能分善不善者，其王不難矣。善不善本於義，不於愛，愛利之為道大矣。夫流於海者，行之旬月，見似人者而喜矣。及其期年也，見其所嘗見物於中國者而喜矣。夫去人滋久，而思人滋深歟！亂世之民，其去聖王亦久矣。其願見之，日夜無間，故賢王秀士之欲憂黔首者，不可不務也。
　　功先名，事先功，言先事。不知事惡能聽言？不知情惡能當言？其與人穀言也，其有辯乎？其無辯乎？造父始習於大豆，逢蒙始習於甘蠅，御大豆，射甘蠅，而不徙人以為性者也。不徙之，所以致遠追急也，所以除害禁暴也。凡人亦必有所習其心，然後能聽說。不習其心，習之於學問。不學而能聽說者，古今無有也。解在乎白圭之非惠子也，公孫龍之說燕昭王以偃兵及應空洛之遇也，孔穿之議公孫龍，翟翦之難惠子之法。此四士者之議，皆多故矣，不可不獨論。
　　　謹聽
　　五曰──
　　昔者禹一沐而三捉髮，一食而三起，以禮有道之士，通乎己之不足也。通乎己之不足，則不與物爭矣。愉易平靜以待之，使夫自得之；因然而然之，使夫自言之。亡國之主反此，乃自賢而少人，少人則說者持容而不極，聽者自多而不得，雖有天下何益焉？是乃冥之昭，亂之定，毀之成，危之寧，故殷、周以亡，比干以死，誖而不足以舉。故人主之性，莫過乎所疑，而過於其所不疑；不過乎所不知，而過於其所以知。故雖不疑，雖已知，必察之以法，揆之以量，驗之以數。若此則是非無所失，而舉措無所過矣。
　　夫堯惡得賢天下而試舜？舜惡得賢天下而試禹？斷之於耳而已矣。耳之可以斷也，反性命之情也。今夫惑者，非知反性命之情，其次非知觀於五帝、三王之所以成也，則奚自知其世之不可也？奚自知其身之不逮也？太上知之，其次知其不知。不知則問，不能則學。周箴曰：『夫自念斯，學德未暮。』學賢問，三代之所以昌也。不知而自以為知，百禍之宗也。名不徒立，功不自成，國不虛存，必有賢者。賢者之道，牟而難知，妙而難見。故見賢者而不聳則不惕於心，不惕於心則知之不深。不深知賢者之所言，不祥莫大焉。
　　主賢世治則賢者在上，主不肖世亂則賢者在下。今周室既滅，而天子已絕。亂莫大於無天子，無天子則彊者勝弱，眾者暴寡，以兵相殘，不得休息，今之世當之矣。故當今之世，求有道之士，則於四海之內、山谷之中、僻遠幽閒之所，若此則幸於得之矣。得之則何欲而不得？何為而不成？太公釣於滋泉，遭紂之世也，故文王得之而王。文王，千乘也；紂，天子也。天子失之而千乘得之，知之與不知也。諸眾齊民，不待知而使，不待禮而令。若夫有道之士，必禮必知，然後其智能可盡。解在乎勝書之說周公，可謂能聽矣；齊桓公之見小臣稷、魏文侯之見田子方也，皆可謂能禮士矣。
　　　務本
　　六曰──
　　嘗試觀上古記，三王之佐，其名無不榮者，其實無不安者，功大也。詩云：『有晻淒淒，興雲祁祁，雨我公田，遂及我私。』三王之佐，皆能以公及其私矣。俗主之佐，其欲名實也與三王之佐同，而其名無不辱者，其實無不危者，無公故也。皆患其身不貴於國也，而不患其主之不貴於天下也；皆患其家之不富也，而不患其國之不大也；此所以欲榮而愈辱，欲安而益危。安危榮辱之本在於主，主之本在於宗廟，宗廟之本在於民，民之治亂在於有司。易曰：『復自道，何其咎，吉』，以言本無異則動卒有喜。今處官則荒亂，臨財則貪得，列近則持諫，將眾則罷怯，以此厚望於主，豈不難哉？
　　今有人於此，修身會計則可恥，臨財物資盡則為己，若此而富者，非盜則無所取。故榮富非自至也，緣功伐也。今功伐甚薄而所望厚，誣也；無功伐而求榮富，詐也；詐誣之道，君子不由。人之議多曰：『上用我則國必無患。』用己者未必是也，而莫若其身自賢，而己猶有患，用己於國，惡得無患乎？己，所制也，釋其所制，而奪乎其所不制，誖，未得治國治官可也。若夫內事親，外交友，必可得也。苟事親未孝，交友未篤，是所未得，惡能善之矣？故論人無以其所未得，而用其所已得，可以知其所未得矣。
　　古之事君者，必先服能然後任，必反情然後受。主雖過與，臣不徒取。大雅曰：『上帝臨汝，無貳爾心』，以言忠臣之行也。解在鄭君之問被瞻之義也，薄疑應衛嗣君以無重稅，此二士者皆近知本矣。
　　　諭大
　　七曰──
　　昔舜欲旗古今而不成，既足以成帝矣。禹欲帝而不成，既足以正殊俗矣。湯欲繼禹而不成，既足以服四荒矣。武王欲及湯而不成，既足以王道矣。五伯欲繼三王而不成，既足以為諸侯長矣。孔丘、墨翟欲行大道於世而不成，既足以成顯名矣。夫大義之不成，既有成矣已。夏書曰：『天子之德廣運，乃神，乃武乃文。』故務在事，事在大。
　　地大則有常祥、不庭、岐母、群抵、天翟、不周，山大則有虎豹熊螇蛆，水大則有蛟龍黿鼉鱣鮪。商書曰：『五世之廟，可以觀怪；萬夫之長，可以生謀。』空中之無澤陂也，井中之無大魚也，新林之無長木也，凡謀物之成也，必由廣大眾多長久，信也。
　　季子曰：『燕雀爭善處於一屋之下，子母相哺也，姁姁焉相樂也，自以為安矣。灶突決，則火上焚棟，燕雀顏色不變，是何也？乃不知禍之將及己也。為人臣能免於燕雀之智者寡矣。夫為人臣者，進其爵祿富貴，父子兄弟相與比周於一國，姁姁焉相樂也，以危其社稷，其為灶突近也，而終不知也，其與燕雀之智不異矣。故曰：「天下大亂，無有安國；一國盡亂，無有安家；一家皆亂，無有安身」，此之謂也。故小之定也必恃大，大之安也必恃小。小大貴賤，交相為恃，然後皆得其樂。』定賤小在於貴大，解在乎薄疑說衛嗣君以王術，杜赫說周昭文君以安天下，及匡章之難惠子以王齊王也。
　　卷第十四
　　　孝行
　　一曰──
　　凡為天下，治國家，必務本而後末。所謂本者，非耕耘種殖之謂，務其人也。務其人，非貧而富之，寡而眾之，務其本也。務本莫貴於孝。人主孝，則名章榮，下服聽，天下譽。人臣孝，則事君忠，處官廉，臨難死。士民孝，則耕芸疾，守戰固，不罷北。夫孝，三皇五帝之本務，而萬事之紀也。
　　夫執一術而百善至、百邪去、天下從者，其惟孝也。故論人必先以所親而後及所疏，必先以所重而後及所輕。今有人於此，行於親重，而不簡慢於輕疏，則是篤謹孝道，先王之所以治天下也。故愛其親，不敢惡人；敬其親，不敢慢人。愛敬盡於事親，光燿加於百姓，究於四海，此天子之孝也。
　　曾子曰：『身者，父母之遺體也。行父母之遺體，敢不敬乎？居處不莊，非孝也。事君不忠，非孝也。蒞官不敬，非孝也。朋友不篤，非孝也。戰陳無勇，非孝也。五行不遂，災及乎親，敢不敬乎？』
　　商書曰：『刑三百，罪莫重於不孝。』
　　曾子曰：『先王之所以治天下者五：貴德，貴貴，貴老，敬長，慈幼。此五者，先王之所以定天下也。所謂貴德，為其近於聖也。所謂貴貴，為其近於君也。所謂貴老，為其近於親也。所謂敬長，為其近於兄也。所謂慈幼，為其近於弟也。』
　　曾子曰：『父母生之，子弗敢殺。父母置之，子弗敢廢。父母全之，子弗敢闕。故舟而不游，道而不徑，能全支體，以守宗廟，可謂孝矣。』
　　養有五道：修宮室，安床笫，節飲食，養體之道也。樹五色，施五采，列文章，養目之道也。正六律，龢五聲，雜八音，養耳之道也。熟五穀，烹六畜，龢煎調，養口之道也。龢顏色，說言語，敬進退，養志之道也。此五者，代進而厚用之，可謂善養矣。
　　樂正子春下堂而傷足，瘳而數月不出，猶有憂色。門人問之曰：『夫子下堂而傷足，瘳而數月不出，猶有憂色，敢問其故？』樂正子春曰：『善乎而問之。吾聞之曾子，曾子聞之仲尼：父母全而生之，子全而歸之，不虧其身，不損其形，可謂孝矣。君子無行咫步而忘之。余忘孝道，是以憂。』故曰：身者非其私有也，嚴親之遺躬也。
　　民之本教曰孝，其行孝曰養。養可能也，敬為難。敬可能也，安為難。安可能也，卒為難。父母既沒，敬行其身，無遺父母惡名，可謂能終矣。仁者仁此者也，禮者履此者也，義者宜此者也，信者信此者也，彊者彊此者也。樂自順此生也，刑自逆此作也。
　　　本味
　　二曰──
　　求之其本，經旬必得；求之其末，勞而無功。功名之立，由事之本也，得賢之化也。非賢其孰知乎事化？故曰其本在得賢。
　　有侁氏女子採桑，得嬰兒于空桑之中，獻之其君。其君令烰人養之。察其所以然，曰：『其母居伊水之上，孕，夢有神告之曰：「臼出水而東走，毋顧。」明日，視臼出水，告其鄰，東走十里，而顧其邑盡為水，身因化為空桑』，故命之曰伊尹。此伊尹生空桑之故也。長而賢。湯聞伊尹，使人請之有侁氏。有侁氏不可。伊尹亦欲歸湯。湯於是請取婦為婚。有侁氏喜，以伊尹為媵送女。故賢主之求有道之士，無不以也；有道之士求賢主，無不行也；相得然後樂。不謀而親，不約而信，相為殫智竭力，犯危行苦，志懽樂之，此功名所以大成也。固不獨。士有孤而自恃，人主有奮而好獨者，則名號必廢熄，社稷必危殆。故黃帝立四面，堯、舜得伯陽、續耳然後成，凡賢人之德有以知之也。
　　伯牙鼓琴，鍾子期聽之，方鼓琴而志在太山，鍾子期曰：『善哉乎鼓琴，巍巍乎若太山。』少選之間，而志在流水，鍾子期又曰：『善哉乎鼓琴，湯湯乎若流水。』鍾子期死，伯牙破琴絕弦，終身不復鼓琴，以為世無足復為鼓琴者。非獨琴若此也，賢者亦然。雖有賢者，而無禮以接之，賢奚由盡忠？猶御之不善，驥不自千里也。
　　湯得伊尹，祓之於廟，爝以爟火，釁以犧猳。明日，設朝而見之，說湯以至味，湯曰：『可對而為乎？』對曰：『君之國小，不足以具之，為天子然後可具。夫三群之蟲，水居者腥，肉玃者臊，草食者羶，臭惡猶美，皆有所以。凡味之本，水最為始。五味三材，九沸九變，火為之紀。時疾時徐，滅腥去臊除羶，必以其勝，無失其理。調和之事，必以甘酸苦辛鹹，先後多少，其齊甚微，皆有自起。鼎中之變，精妙微纖，口弗能言，志不能喻。若射御之微，陰陽之化，四時之數。故久而不弊，熟而不爛，甘而不噥，酸而不酷，鹹而不減，辛而不烈，澹而不薄，肥而不〈月侯〉。肉之美者：猩猩之脣，獾獾之炙，雋觾之翠，述蕩之踏，旄象之約。流沙之西，丹山之南，有鳳之丸，沃民所食。魚之美者：洞庭之鱄，東海之鮞。醴水之魚，名曰朱鱉，六足，有珠百碧。雚水之魚，名曰鰩，其狀若鯉而有翼，常從西海夜飛，游於東海。菜之美者：崑崙之蘋，壽木之華。指姑之東，中容之國，有赤木玄木之葉焉。餘瞀之南，南極之崖，有菜，其名曰嘉樹，其色若碧。陽華之芸。雲夢之芹。具區之菁。浸淵之草，名曰土英。和之美者：陽樸之薑，招搖之桂，越駱之菌，鱣鮪之醢，大夏之鹽，宰揭之露，其色如玉，長澤之卵。飯之美者：玄山之禾，不周之粟，陽山之穄，南海之秬。水之美者：三危之露；崑崙之井；沮江之丘，名曰搖水；曰山之水；高泉之山，其上有涌泉焉，冀州之原。果之美者：沙棠之實；常山之北，投淵之上，有百果焉，群帝所食；箕山之東，青島之所，有甘櫨焉；江浦之橘；雲夢之柚。漢上石耳。所以致之馬之美者，青龍之匹，遺風之乘。非先為天子，不可得而具。天子不可彊為，必先知道。道者止彼在己，己成而天子成，天子成則至味具。故審近所以知遠也，成己所以成人也。聖人之道要矣，豈越越多業哉！』
　　　首時
　　三曰──
　　聖人之於事，似緩而急、似遲而速以待時。王季歷困而死，文王苦之，有不忘羑里之醜，時未可也。武王事之，夙夜不懈，亦不忘王門之辱，立十二年，而成甲子之事。時固不易得。太公望，東夷之士也，欲定一世而無其主，聞文王賢，故釣於渭以觀之。
　　伍子胥欲見吳王而不得。客有言之於王子光者，見之而惡其貌，不聽其說而辭之。客請之王子光，王子光曰：『其貌適吾所甚惡也。』客以聞伍子胥，伍子胥曰：『此易故也。願令王子居於堂上，重帷而見其衣若手，請因說之。』王子許。伍子胥說之半，王子光舉帷，搏其手而與之坐。說畢，王子光大說。伍子胥以為有吳國者必王子光也，退而耕於野七年。王子光代吳王僚為王，任子胥。子胥乃修法制，下賢良，選練士，習戰鬥；六年，然後大勝楚於柏舉，九戰九勝，追北千里，昭王出奔隨，遂有郢，親射王宮，鞭荊平之墳三百。鄉之耕，非忘其父之讎也，待時也。
　　墨者有田鳩欲見秦惠王，留秦三年而弗得見。客有言之於楚王者，往見楚王，楚王說之，與將軍之節以如秦，至，因見惠王。告人曰：『之秦之道，乃之楚乎？』固有近之而遠，遠之而近者。時亦然。有湯武之賢而無桀紂之時不成，有桀紂之時而無湯武之賢亦不成。聖人之見時，若步之與影不可離。故有道之士未遇時，隱匿分竄，勤以待時。時至，有從布衣而為天子者，有從千乘而得天下者，有從卑賤而佐三王者，有從匹夫而報萬乘者，故聖人之所貴唯時也。水凍方固，后稷不種，后稷之種必待春，故人雖智而不遇時無功。方葉之茂美，終日采之而不知，秋霜既下，眾林皆羸。事之難易，不在小大，務在知時。
　　鄭子陽之難，猘狗潰之；齊高國之難，失牛潰之；眾因之以殺子陽、高國。當其時，狗牛猶可以為人唱，而況乎以人為唱乎？
　　飢馬盈廄，嗼然，未見芻也；飢狗盈窖，嗼然，未見骨也；見骨與芻，動不可禁。亂世之民，嗼然，未見賢者也，見賢人則往不可止。往者非其形，心之謂乎。齊以東帝困於天下而魯取徐州，邯鄲以壽陵困於萬民而衛取繭氏。以魯、衛之細而皆得志於大國，遇其時也。故賢主秀士之欲憂黔首者，亂世當之矣。天不再與，時不久留，能不兩工，事在當之。
　　　義賞
　　四曰──
　　春氣至則草木產，秋氣至則草木落，產與落或使之，非自然也。故使之者至，物無不為；使之者不至，物無可為。古之人審其所以使，故物莫不為用。賞罰之柄，此上之所以使也。其所以加者義，則忠信親愛之道彰。久彰而愈長，民之安之若性，此之謂教成。教成則雖有厚賞嚴威弗能禁。故善教者，不以賞罰而教成，教成而賞罰弗能禁。用賞罰不當亦然。姦偽賊亂貪戾之道興，久興而不息，民之讎之若性，戎、夷、胡、貉、巴、越之民是以，雖有厚賞嚴罰弗能禁。郢人之以兩版垣也，吳起變之而見惡，賞罰易而民安樂；氐羌之民，其虜也，不憂其係纍，而憂其死不焚也；皆成乎邪也。故賞罰之所加，不可不慎。且成而賊民。
　　昔晉文公將與楚人戰於城濮，召咎犯而問曰：『楚眾我寡，奈何而可？』咎犯對曰：『臣聞繁禮之君，不足於文；繁戰之君，不足於詐。君亦詐之而已。』文公以咎犯言告雍季，雍季曰：『竭澤而漁，豈不獲得？而明年無魚。焚藪而田，豈不獲得？而明年無獸。詐偽之道，雖今偷可，後將無復，非長術也。』文公用咎犯之言，而敗楚人於城濮。反而為賞，雍季在上。左右諫曰：『城濮之功，咎犯之謀也。君用其言而賞後其身，或者不可乎！』文公曰：『雍季之言，百世之利也。咎犯之言，一時之務也。焉有以一時之務先百世之利者乎？』孔子聞之曰：『臨難用詐，足以卻敵。反而尊賢，足以報德。文公雖不終始，足以霸矣。』賞重則民移之，民移之則成焉。成乎詐，其成毀，其勝敗。天下勝者眾矣，而霸者乃五，文公處其一，知勝之所成也。勝而不知勝之所成，與無勝同。秦勝於戎而敗乎殽，楚勝於諸夏而敗乎柏舉。武王得之矣，故一勝而王天下。眾詐盈國，不可以為安，患非獨外也。
　　趙襄子出圍，賞有功者五人，高赦為首。張孟談曰：『晉陽之中，赦無大功，賞而為首何也？』襄子曰：『寡人之國危，社稷殆，身在憂約之中，與寡人交而不失君臣之禮者惟赦，吾是以先之。』仲尼聞之曰：『襄子可謂善賞矣。賞一人而天下之為人臣莫敢失禮。』為六軍則不可易。北取代，東迫齊。令張孟談踰城潛行，與魏桓、韓康期而擊智伯，斷其頭以為觴，遂定三家，豈非用賞罰當邪？

　　　長攻
　　五曰──
　　凡治亂存亡，安危強弱，必有其遇，然後可成，各一則不設。故桀、紂雖不肖，其亡遇湯、武也，遇湯、武，天也，非桀、紂之不肖也；湯、武雖賢，其王遇桀、紂也，遇桀、紂，天也，非湯、武之賢也。若桀、紂不遇湯、武，未必亡也；桀、紂不亡，雖不肖，辱未至於此。若使湯、武不遇桀、紂，未必王也；湯、武不王，雖賢，顯未至於此。故人主有大功，不聞不肖，亡國之主不聞賢。譬之若良農，辯土地之宜，謹耕耨之事，未必收也；然而收者，必此人也始在於遇時雨，遇時雨，天地也，非良農所能為也。
　　越國大饑，王恐，召范蠡而謀。范蠡曰：『王何患焉？今之饑，此越之福而吳之禍也。夫吳國甚富而財有餘，其王年少，智寡材輕，好須臾之名，不思後患。王若重幣卑辭以請糴於吳，則食可得也。食得，其卒越必有吳，而王何患焉？』越王曰：『善。』乃使人請食於吳，吳王將與之。伍子胥進諫曰：『不可與也。夫吳之與越，接土鄰境，道易人通，仇讎敵戰之國也，非吳喪越，越必喪吳。若燕、秦、齊、晉，山處陸居，豈能踰五湖九江、越十七阨以有吳哉？故曰非吳喪越，越必喪吳。今將輸之粟，與之食，是長吾讎而養吾仇也。財匱而民恐，悔無及也。不若勿與而攻之，固其數也，此昔吾先王之所以霸。』且夫饑，代事也，猶淵之與阪，誰國無有？吳王曰：『不然。吾聞之：「義兵不攻服，仁者食饑餓。」今服而攻之，非義兵也；饑而不食，非仁體也。不仁不義，雖得十越，吾不為也。』遂與之食。不出三年而吳亦饑，使人請食於越，越王弗與，乃攻之，夫差為禽。
　　楚王欲取息與蔡，乃先佯善蔡侯，而與之謀曰：『吾欲得息，奈何？』蔡侯曰：『息夫人，吾妻之姨也。吾請為饗息侯與其妻者，而與王俱，因而襲之。』楚王曰：『諾。』於是與蔡侯以饗禮入於息，因與俱，遂取息。旋，舍於蔡，又取蔡。
　　趙簡子病，召太子而告之曰：『我死，已葬，服衰而上夏屋之山以望。』太子敬諾。簡子死，已葬，服衰，召大臣而告之曰：『願登夏屋以望。』大臣皆諫曰：『登夏屋以望，是游也。服衰以游，不可。』襄子曰：『此先君之命也，寡人弗敢廢。』群臣敬諾。襄子上於夏屋以望代俗，其樂甚美，於是襄子曰：『先君必以此教之也。』及歸，慮所以取代，乃先善之。代君好色，請以其弟姊妻之，代君許諾。弟姊已往，所以善代者乃萬故。馬郡宜馬，代君以善馬奉襄子，襄子謁於代君而請觴之，馬郡盡，先令舞者置兵其羽中數百人，先具大金斗。代君至，酒酣，反斗而擊之，一成，腦塗地。舞者操兵以鬥，盡殺其從者。因以代君之車迎其妻，其妻遙聞之狀，磨笄以自刺，故趙氏至今有刺笄之證與『反斗』之號。
　　此三君者，其有所自而得之。不備遵理，然而後世稱之，有功故也。有功於此而無其失，雖王可也。
　　　慎人
　　六曰──
　　功名大立，天也；為是故，因不慎其人不可。夫舜遇堯，天也；舜耕於歷山，陶於河濱，釣於雷澤，天下說之，秀士從之，人也。夫禹遇舜，天也；禹周於天下，以求賢者，事利黔首，水潦川澤之湛滯壅塞可通者，禹盡為之，人也。夫湯遇桀，武遇紂，天也；湯武修身積善為義，以憂苦於民，人也。
　　舜之耕漁，其賢不肖與為天子同。其未遇時也，以其徒屬，堀地財，取水利，編蒲葦，結罘網，手足胼胝不居，然後免於凍餒之患。其遇時也，登為天子，賢士歸之，萬民譽之，丈夫女子，振振殷殷，無不戴說。舜自為詩曰：『普天之下，莫非王土，率土之濱，莫非王臣』，所以見盡有之也。盡有之，賢非加也；盡無之，賢非損也；時使然也。
　　百里奚之未遇時也，亡虢而虜晉，飯牛於秦，傳鬻以五羊之皮。公孫枝得而說之，獻諸繆公，三日，請屬事焉。繆公曰：『買之五羊之皮而屬事焉，無乃天下笑乎？』公孫枝對曰：『信賢而任之，君之明也；讓賢而下之，臣之忠也；君為明君，臣為忠臣。彼信賢，境內將服，敵國且畏，夫誰暇笑哉？』繆公遂用之。謀無不當，舉必有功，非加賢也。使百里奚雖賢，無得繆公，必無此名矣。今焉知世之無百里奚哉？故人主之欲求士者，不可不務博也。
　　孔子窮於陳、蔡之間，七日不嘗食，藜羹不糝。宰予備矣，孔子弦歌於室，顏回擇菜於外。子路與子貢相與而言曰：『夫子逐於魯，削跡於衛，伐樹於宋，窮於陳、蔡，殺夫子者無罪，藉夫子者不禁，夫子弦歌鼓舞，未嘗絕音，蓋君子之無所醜也若此乎？』顏回無以對，入以告孔子。孔子憱然推琴，喟然而歎曰：『由與賜，小人也。召，吾語之。』子路與子貢入。子貢曰：『如此者可謂窮矣。』孔子曰：『是何言也？君子達於道之謂達，窮於道之謂窮。今丘也拘仁義之道，以遭亂世之患，其所也，何窮之謂？故內省而不疚於道，臨難而不失其德。大寒既至，霜雪既降，吾是以知松柏之茂也。昔桓公得之莒，文公得之曹，越王得之會稽。陳、蔡之阨，於丘其幸乎！』孔子烈然返瑟而弦，子路抗然執干而舞。子貢曰：『吾不知天之高也，不知地之下也。』古之得道者，窮亦樂，達亦樂。所樂非窮達也，道得於此，則窮達一也，為寒暑風雨之序矣。故許由虞乎潁陽，而共伯得乎共首。
　　　遇合
　　七曰──
　　凡遇，合也。時不合，必待合而後行。故比翼之鳥死乎木，比目之魚死乎海。孔子周流海內，再干世主，如齊至衛，所見八十餘君，委質為弟子者三千人，達徒七十人，七十人者，萬乘之主得一人用可為師，不為無人，以此游僅至於魯司寇，此天子之所以時絕也，諸侯之所以大亂也。亂則愚者之多幸也，幸則必不勝其任矣。任久不勝，則幸反為禍。其幸大者，其禍亦大，非禍獨及己也。故君子不處幸，不為苟，必審諸己然後任，任然後動。
　　凡能聽說者，必達乎論議者也。世主之能識論議者寡，所遇惡得不苟？凡能聽音者，必達於五聲。人之能知五聲者寡，所善惡得不苟？客有以吹籟見越王者，羽角宮徵商不謬，越王不善，為野音而反善之。說之道亦有如此者也。
　　人有為人妻者。人告其父母曰：『嫁不必生也。衣器之物，可外藏之，以備不生。』其父母以為然，於是令其女常外藏。姑妐知之，曰：『為我婦而有外心，不可畜。』因出之。婦之父母，以謂為己謀者以為忠，終身善之，亦不知所以然矣。宗廟之滅，天下之失，亦由此矣。故曰遇合也無常。說，適然也。若人之於色也，無不知說美者，而美者未必遇也。故嫫母執乎黃帝，黃帝曰：『厲女德而弗忘，與女正而弗衰，雖惡奚傷？』若人之於滋味，無不說甘脆，而甘脆未必受也。文王嗜昌蒲葅，孔子聞而服之，縮頞而食之，三年然後勝之。人有大臭者，其親戚兄弟妻妾，知識無能與居者，自苦而居海上。海上人有說其臭者，晝夜隨之而弗能去。說亦有若此者。
　　陳有惡人焉，曰敦洽讎糜，雄顙廣顏，色如浹赬，垂眼臨鼻，長肘而盭。陳侯見而甚說之，外使治其國，內使制其身。楚合諸侯，陳侯病不能往，使敦洽讎糜往謝焉。楚王怪其名而先見之。客有進狀有惡其名言有惡狀，楚王怒，合大夫而告之，曰：『陳侯不知其不可使，是不知也；知而使之，是侮也；侮且不智，不可不攻也。』興師伐陳，三月然後喪。惡足以駭人，言足以喪國，而友之足於陳侯而無上也，至於亡而友不衰。夫不宜遇而遇者則必廢，宜遇而不遇者，此國之所以亂，世之所以衰也。天下之民，其苦愁勞務從此生。凡舉人之本，太上以志，其次以事，其次以功。三者弗能，國必殘亡，群孽大至，身必死殃，年得至七十、九十猶尚幸。賢聖之後，反而孽民，是以賊其身，豈能獨哉？
　　　必己
　　八曰──
　　外物不可必，故龍逄誅，比干戮，箕子狂，惡來死，桀、紂亡。人主莫不欲其臣之忠，而忠未必信，故伍員流乎江，萇弘死、藏其血三年而為碧。親莫不欲其子之孝，而孝未必愛，故孝己疑，曾子悲。
　　莊子行於山中，見木甚美，長大，枝葉盛茂，伐木者止其旁而弗取，問其故，曰：『無所可用。』莊子曰：『此以不材得終其天年矣。』出於山，及邑，舍故人之家。故人喜，具酒肉，令豎子為殺鴈饗之。豎子請曰：『其一鴈能鳴，一鴈不能鳴，請奚殺？』主人之公曰：『殺其不能鳴者。』明日，弟子問於莊子曰：『昔者山中之木以不材得終天年，主人之鴈以不材死，先生將何以處？』莊子笑曰：『周將處於材、不材之間。材、不材之間，似之而非也，故未免乎累。若夫道德則不然：無訝無訾，一龍一蛇，與時俱化，而無肯專為；一上一下，以禾為量，而浮游乎萬物之祖，物物而不物於物，則胡可得而累？此神農、黃帝之所法。若夫萬物之情、人倫之傳則不然：成則毀，大則衰，廉則剉，尊則虧，直則骫，合則離，愛則隳，多智則謀，不肖則欺，胡可得而必？』
　　牛缺居上地大儒也，下之邯鄲，遇盜於耦沙之中。盜求其橐中之載則與之，求其車馬則與之，求其衣被則與之。牛缺出而去。盜相謂曰：『此天下之顯人也，今辱之如此，此必愬我於萬乘之主，萬乘之主必以國誅我，我必不生，不若相與追而殺之，以滅其跡。』於是相與趨之，行三十里，及而殺之。此以知故也。孟賁過於河，先其五，船人怒，而以楫虓其頭，顧不知其孟賁也。中河，孟賁瞋目而視船人，髮植，目裂，鬢指，舟中之人盡揚播入於河。使船人知其孟賁，弗敢直視，涉無先者，又況於辱之乎？此以不知故也。知與不知，皆不足恃，其惟和調近之。猶未可必，蓋有不辨和調者，則和調有不免也。宋桓司馬有寶珠，抵罪出亡。王使人問珠之所在，曰『投之池中』，於是竭池而求之，無得，魚死焉。此言禍福之相及也。紂為不善於商，而禍充天地，和調何益？
　　張毅好恭，門閭帷薄聚居眾無不趨，輿隸棩〈木改女〉媾小童無不敬，以定其身，不終其壽，內熱而死。單豹好術，離俗棄塵，不食穀實，不衣芮溫，身處山林巖堀，以全其生，不盡其年，而虎食之。孔子行道而息，馬逸，食人之稼，野人取其馬。子貢請往說之，畢辭，野人不聽。有鄙人始事孔子者曰請往說之，因謂野人曰：『子不耕於東海，吾不耕於西海也，吾馬何得不食子之禾？』其野人大說，相謂曰：『說亦皆如此其辯也，獨如嚮之人？』解馬而與之。說如此其無方也而猶行，外物豈可必哉？
　　君子之自行也，敬人而不必見敬，愛人而不必見愛。敬愛人者，己也；見敬愛者，人也。君子必在己者，不必在人者也，必在己無不遇矣。
　　卷第十五
　　　慎大
　　一曰──
　　賢主愈大愈懼，愈彊愈恐。凡大者，小鄰國也；彊者，勝其敵也。勝其敵則多怨，小鄰國則多患。多患多怨，國雖彊大，惡得不懼，惡得不恐？故賢主於安思危，於達思窮，於得思喪。周書曰：『若臨深淵，若履薄冰』，以言慎事也。
　　桀為無道，暴戾頑貪，天下顫恐而患之，言者不同，紛紛分分，其情難得。干辛任威，凌轢諸侯，以及兆民，賢良鬱怨。殺彼龍逢，以服群凶。眾庶泯泯，皆有遠志，莫敢直言，其生若驚。大臣同患，弗周而畔。桀愈自賢，矜過善非，主道重塞，國人大崩。湯乃惕懼，憂天下之不寧，欲令伊尹往視曠夏，恐其不信，湯由親自射伊尹。伊尹奔夏三年，反報于亳，曰：『桀迷惑於末嬉，好彼琬、琰，不恤其眾，眾志不堪，上下相疾，民心積怨，皆曰「上天弗恤，夏命其卒」。』湯謂伊尹曰：『若告我曠夏盡如詩。』湯與伊尹盟，以示必滅夏。伊尹又復往視曠夏，聽於末嬉。末嬉言曰：『今昔天子夢西方有日，東方有日，兩日相與鬥，西方日勝，東方日不勝。』伊尹以告湯。商涸旱，湯猶發師，以信伊尹之盟，故令師從東方出於國，西以進。未接刃而桀走，逐之至大沙，身體離散，為天下戮，不可正諫，雖後悔之，將可奈何？湯立為天子，夏民大說，如得慈親，朝不易位，農不去疇，商不變肆，親郼如夏。此之謂至公，此之謂至安，此之謂至信。盡行伊尹之盟，不避旱殃，祖伊尹世世享商。
　　武王勝殷，入殷，未下轝，命封黃帝之後於鑄，封帝堯之後於黎，封帝舜之後於陳；下轝，命封夏后之後於杞，立成湯之後於宋以奉桑林。武王乃恐懼，太息流涕，命周公旦進殷之遺老，而問殷之亡故，又問眾之所說、民之所欲。殷之遺老對曰：『欲復盤庚之政。』武王於是復盤庚之政；發巨橋之粟，賦鹿臺之錢，以示民無私；出拘救罪，分財棄責，以振窮困；封比干之墓，靖箕子之宮，表商容之閭，士過者趨，車過者下；三日之內，與謀之士封為諸侯，諸大夫賞以書社，庶士施政去賦；然後於濟河，西歸報於廟；乃稅馬於華山，稅牛於桃林，馬弗復乘，牛弗復服；釁鼓旗甲兵，藏之府庫，終身不復用。此武王之德也。故周明堂外戶不閉，示天下不藏也。唯不藏也可以守至藏。武王勝殷，得二虜而問焉，曰：『若國有妖乎？』一虜對曰：『吾國有妖。晝見星而天雨血，此吾國之妖也。』一虜對曰：『此則妖也。雖然，非其大者也。吾國之妖，甚大者，子不聽父，弟不聽兄，君令不行，此妖之大者也。』武王避席再拜之。此非貴虜也，貴其言也。故易曰：『愬愬履虎尾，終吉』。
　　趙襄子攻翟，勝老人、中人，使使者來謁之，襄子方食摶飯，有憂色。左右曰：『一朝而兩城下，此人之所以喜也，今君有憂色何？』襄子曰：『江河之大也，不過三日；飄風暴雨，日中不須臾。今趙氏之德行，無所於積，一朝而兩城下，亡其及我乎？』孔子聞之曰：『趙氏其昌乎！』夫憂所以為昌也，而喜所以為亡也；勝非其難者也，持之其難者也。賢主以此持勝，故其福及後世。齊、荊、吳、越皆嘗勝矣，而卒取亡，不達乎持勝也。唯有道之主能持勝。孔子之勁，舉國門之關，而不肯以力聞；墨子為守攻，公輸般服，而不肯以兵加。善持勝者，以術彊弱。
　　　權勳
　　二曰──
　　利不可兩，忠不可兼。不去小利則大利不得，不去小忠則大忠不至。故小利，大利之殘也；小忠，大忠之賊也。聖人去小取大。
　　昔荊龔王與晉厲公戰於鄢陵，荊師敗，龔王傷。臨戰，司馬子反渴而求飲，豎陽穀操黍酒而進之。子反叱曰：『訾！退！酒也。』豎陽穀對曰：『非酒也。』子反曰：『亟退，卻也。』豎陽穀又曰：『非酒也。』子反受而飲之。子反之為人也嗜酒，甘而不能絕於口，以醉。戰既罷，龔王欲復戰而謀，使召司馬子反。子反辭以心疾。龔王駕而往視之，入幄中，聞酒臭而還，曰：『今日之戰，不穀親傷，所恃者司馬也。而司馬又若此，是忘荊國之社稷、而不恤吾眾也。不穀無與復戰矣。』於是罷師去之，斬司馬子反以為戮。故豎陽穀之進酒也，非以醉子反也，其心以忠也，而適足以殺之，故曰小忠，大忠之賊也。
　　昔者晉獻公使荀息假道於虞以伐虢，荀息曰：『請以垂棘之璧與屈產之乘，以賂虞公，而求假道焉，必可得也。』獻公曰：『夫垂棘之璧，吾先君之寶也；屈產之乘，寡人之駿也。若受吾幣而不吾假道，將奈何？』荀息曰：『不然。彼若不吾假道，必不吾受也。若受我而假我道，是猶取之內府而藏之外府也，猶取之內皁而著之外皁也。君奚患焉？』獻公許之。乃使荀息以屈產之乘為庭實，而加以垂棘之璧，以假道於虞而伐虢。虞公濫於寶與馬而欲許之。宮之奇諫曰：『不可許也。虞之與虢也，若車之有輔也，車依輔，輔亦依車，虞、虢之勢是也。先人有言曰：「脣竭而齒寒。」夫虢之不亡也恃虞，虞之不亡也亦恃虢也。若假之道，則虢朝亡而虞夕從之矣。奈何其假之道也？』虞公弗聽，而假之道。荀息伐虢，克之。還反伐虞，又克之。荀息操璧牽馬而報。獻公喜曰：『璧則猶是也，馬齒亦薄長矣。』故曰小利，大利之殘也。
　　中山之國有厹繇者。智伯欲攻之而無道也，為鑄大鐘，方車二軌以遺之。厹繇之君將斬岸堙谿以迎鐘。赤章蔓枝諫曰：『詩云：「唯則定國。」我胡則以得是於智伯？夫智伯之為人也貪而無信，必欲攻我而無道也，故為大鐘，方車二軌以遺君。君因斬岸堙谿以迎鐘，師必隨之。』弗聽。有頃，諫之，君曰：『大國為懽，而子逆之，不祥。子釋之。』赤章蔓枝曰：『為人臣不忠貞，罪也；忠貞不用，遠身可也。』斷轂而行，至衛七日而厹繇亡。欲鐘之心勝也，欲鐘之心勝則安厹繇之說塞矣。凡聽說，所勝不可不審也，故太上先勝。
　　昌國君將五國之兵以攻齊。齊使觸子將，以迎天下之兵於濟上。齊王欲戰，使人赴觸子，恥而訾之曰：『不戰，必〈戔刀〉若類，掘若壟。』觸子苦之，欲齊軍之敗。於是以天下兵戰，戰合，擊金而卻之，卒北，天下兵乘之，觸子因以一乘去，莫知其所，不聞其聲。達子又帥其餘卒，以軍於秦周，無以賞，使人請金於齊王。齊王怒曰：『若殘豎子之類，惡能給若金？』與燕人戰，大敗，達子死，齊王走莒。燕人逐北入國，相與爭金於美唐甚多。此貪於小利以失大利者也。
　　　下賢
　　三曰──
　　有道之士固驕人主，人主之不肖者亦驕有道之士，日以相驕，奚時相得？若儒、墨之議與齊、荊之服矣。賢主則不然，士雖驕之，而己愈禮之，士安得不歸之？士所歸，天下從之，帝。帝也者，天下之適也；王也者，天下之往也。得道之人，貴為天子而不驕倨，富有天下而不騁夸，卑為布衣而不瘁攝，貧無衣食而不憂懾，狠乎其誠自有也，覺乎其不疑有以也，桀乎其必不渝移也，循乎其與陰陽化也，勿勿乎其心之堅固也，空空乎其不為巧故也，迷乎其志氣之遠也，昏乎其深而不測也，確乎其節之不庳也，就就乎其不肯自是，鵠乎其羞用智慮也，假乎其輕俗誹譽也，以天為法，以德為行，以道為宗，與物變化而無所終窮，精充天地而不竭，神覆宇宙而無望，莫知其始，莫知其終，莫知其門，莫知其端，莫知其源，其大無外，其小無內，此之謂至貴。士有若此者，五帝弗得而友，三王弗得而師，去其帝王之色，則近可得之矣。
　　堯不以帝見善綣，北面而問焉。堯，天子也；善綣，布衣也。何故禮之若此其甚也？善綣得道之士也，得道之人，不可驕也。堯論其德行達智而弗若，故北面而問焉，此之謂至公。非至公其孰能禮賢？
　　周公旦，文王之子也，武王之弟也，成王之叔父也，所朝於窮巷之中、甕牖之下者七十人。文王造之而未遂，武王遂之而未成，周公旦抱少主而成之，故曰成王，不唯以身下士邪。
　　齊桓公見小臣稷，一日三至弗得見。從者曰：『萬乘之主，見布衣之士，一日三至而弗得見，亦可以止矣。』桓公曰：『不然。士驁祿爵者，固輕其主；其主驁霸王者，亦輕其士。縱夫子驁祿爵，吾庸敢驁霸王乎？』遂見之，不可止。世多舉桓公之內行，內行雖不修，霸亦可矣。誠行之此論而內行修，王猶少。
　　子產相鄭，往見壺丘子林，與其弟子坐必以年，是倚其相於門也。夫相萬乘之國而能遺之，謀志論行，而以心與人相索，其唯子產乎？故相鄭十八年，刑三人，殺二人，桃李之垂於行者莫之援也，錐刀之遺於道者莫之舉也。
　　魏文侯見段干木，立倦而不敢息，反見翟黃，踞於堂而與之言。翟黃不說。文侯曰：『段干木官之則不肯，祿之則不受。今女欲官則相位，欲祿則上卿，既受吾實，又責吾禮，無乃難乎？』故賢主之畜人也，不肯受實者其禮之。禮士莫高乎節欲，欲節則令行矣，文侯可謂好禮士矣。好禮士故南勝荊於連隄；東勝齊於長城，虜齊侯，獻諸天子，天子賞文侯以上卿。
　　　報更
　　四曰──
　　國雖小，其食足以食天下之賢者，其車足以乘天下之賢者，其財足以禮天下之賢者，與天下之賢者為徒，此文王之所以王也。今雖未能王，其以為安也，不亦易乎？此趙宣孟之所以免也，周昭文君之所以顯也，孟嘗君之所以卻荊兵也。古之大立功名與安國免身者，其道無他，其必此之由也。堪士不可以驕恣屈也。
　　昔趙宣孟將上之絳，見骫桑之下，有餓人臥不能起者，宣孟止車，為之下食，蠲而餔之，再咽而後能視。宣孟問之曰：『女何為而餓若是？』對曰：『臣宦於絳，歸而糧絕，羞行乞而憎自取，故至於此。』宣孟與脯一朐，拜受而弗敢食也。問其故，對曰：『臣有老母，將以遺之。』宣孟曰：『斯食之，吾更與女。』乃復賜之脯二束與錢百，而遂去之。處二年，晉靈公欲殺宣孟，伏士於房中以待之，因發酒於宣孟。宣孟知之，中飲而出。靈公令房中之士疾追而殺之。一人追疾，先及宣孟，之面曰：『嘻，君轝！吾請為君反死。』宣孟曰：『而名為誰？』反走對曰：『何以名為！臣骫桑下之餓人也。』還鬥而死。宣孟遂活。此書之所謂『德幾無小』者也。宣孟德一士猶活其身，而況德萬人乎？故詩曰：『赳赳武夫，公侯干城』，『濟濟多士，文王以寧』。人主胡可以不務哀士？士其難知，唯博之為可，博則無所遁矣。
　　張儀，魏氏餘子也，將西遊於秦，過東周。客有語之於昭文君者曰：『魏氏人張儀，材士也，將西遊於秦，願君之禮貌之也。』昭文君見而謂之曰：『聞客之秦。寡人之國小，不足以留客。雖游然豈必遇哉？客或不遇，請為寡人而一歸也，國雖小，請與客共之。』張儀還走，北面再拜。張儀行，昭文君送而資之，至於秦，留有間，惠王說而相之。張儀所德於天下者，無若昭文君。周，千乘也，重過萬乘也，令秦惠王師之，逢澤之會，魏王嘗為御，韓王為右，名號至今不忘，此張儀之力也。
　　孟嘗君前在於薛，荊人攻之。淳于髡為齊使於荊，還反，過於薛。孟嘗君令人禮貌而親郊送之，謂淳于髡曰：『荊人攻薛，夫子弗為憂，文無以復待矣。』淳于髡曰：『敬聞命矣。』至於齊，畢報。王曰：『何見於荊？』對曰：『荊甚固，而薛亦不量其力。』王曰：『何謂也？』對曰：『薛不量其力，而為先王立清廟，荊固而攻薛，薛清廟必危，故曰薛不量其力，而荊亦甚固。』齊王知顏色，曰：『嘻！先君之廟在焉。』疾舉兵救之，由是薛遂全。顛蹙之請，坐拜之謁，雖得則薄矣。故善說者，陳其勢，言其方，見人之急也，若自在危厄之中，豈用彊力哉？彊力則鄙矣。說之不聽也，任不獨在所說，亦在說者。
　　　順說
　　五曰──
　　善說者若巧士，因人之力以自為力；因其來而與來，因其往而與往；不設形象，與生與長；而言之與響；與盛與衰，以之所歸；力雖多，材雖勁，以制其命。順風而呼，聲不加疾也；際高而望，目不加明也；所因便也。
　　惠盎見宋康王。康王蹀足謦欬，疾言曰：『寡人之所說者勇有力，而無為仁義者。客將何以教寡人？』惠盎對曰：『臣有道於此，使人雖勇，刺之不入；雖有力，擊之弗中。大王獨無意邪？』王曰：『善！此寡人所欲聞也。』惠盎曰：『夫刺之不入，擊之不中，此猶辱也。臣有道於此，使人雖有勇弗敢刺，雖有力不敢擊。大王獨無意邪？』王曰：『善！此寡人之所欲知也。』惠盎曰：『夫不敢刺、不敢擊，非無其志也。臣有道於此，使人本無其志也。大王獨無意邪？』王曰：『善！此寡人之所願也。』惠盎曰：『夫無其志也，未有愛利之心也。臣有道於此，使天下丈夫女子莫不驩然皆欲愛利之，此其賢於勇有力也，居四累之上。大王獨無意邪？』王曰：『此寡人之所欲得。』惠盎對曰：『孔、墨是也。孔丘、墨翟，無地為君，無官為長，天下丈夫女子莫不延頸舉踵而願安利之。今大王，萬乘之主也，誠有其志，則四境之內皆得其利矣，其賢於孔、墨也遠矣。』宋王無以應。惠盎趨而出。宋王謂左右曰：『辨矣。客之以說服寡人也。』宋王，俗主也，而心猶可服，因矣。因則貧賤可以勝富貴矣，小弱可以制彊大矣。
　　田贊衣補衣而見荊王。荊王曰：『先生之衣何其惡也？』田贊對曰：『衣又有惡於此者也。』荊王曰：『可得而聞乎？』對曰：『甲惡於此。』王曰：『何謂也？』對曰：『冬日則寒，夏日則暑，衣無惡乎甲者。贊也貧，故衣惡也。今大王，萬乘之主也，富貴無敵，而好衣民以甲，臣弗得也。意者為其義邪？甲之事，兵之事也，刈人之頸，刳人之腹，隳人之城郭，刑人之父子也，其名又甚不榮。意者為其實邪？苟慮害人，人亦必慮害之；苟慮危人，人亦必慮危之。其實人則甚不安。之二者，臣為大王無取焉。』荊王無以應。說雖未大行，田贊可謂能立其方矣。若夫偃息之義，則未之識也。
　　管子得於魯，魯束縛而檻之，使役人載而送之齊，其謳歌而引。管子恐魯之止而殺己也，欲速至齊，因謂役人曰：『我為汝唱，汝為我和。』其所唱適宜走，役人不倦，而取道甚速，管子可謂能因矣。役人得其所欲，己亦得其所欲。以此術也，是用萬乘之國，其霸猶少，桓公則難與往也。
　　　不廣
　　六曰──
　　智者之舉事必因時。時不可必成，其人事則不廣，成亦可，不成亦可。以其所能託其所不能，若舟之與車。
　　北方有獸，名曰蹶，鼠前而兔後，趨則跲，走則顛，常為蛩蛩距虛取甘草以與之。蹶有患害也，蛩蛩距虛必負而走。此以其所能託其所不能。
　　鮑叔、管仲、召忽，三人相善，欲相與定齊國，以公子糾為必立。召忽曰：『吾三人者於齊國也，譬之若鼎之有足，去一焉則不成。且小白則必不立矣，不若三人佐公子糾也。』管仲曰：『不可。夫國人惡公子糾之母，以及公子糾；公子小白無母，而國人憐之。事未可知，不若令一人事公子小白。夫有齊國必此二公子也。』故令鮑叔傅公子小白，管子、召忽居公子糾所。公子糾外物則固難必。雖然，管子之慮近之矣。若是而猶不全也，其天邪，人事則盡之矣。
　　齊攻廩丘。趙使孔青將死士而救之，與齊人戰，大敗之。齊將死。得車二千，得尸三萬以為二京。甯越謂孔青曰：『惜矣，不如歸尸以內攻之。越聞之，古善戰者，莎隨賁服，卻舍延尸，車甲盡於戰，府庫盡於葬。此之謂內攻之。』孔青曰：『敵齊不尸則如何？』甯越曰：『戰而不勝，其罪一。與人出而不與人入，其罪二。與之尸而弗取，其罪三。民以此三者怨上，上無以使下，下無以事上。是之謂重攻之。』甯越可謂知用文武矣。用武則以力勝，用文則以德勝。文武盡勝，何敵之不服？
　　晉文公欲合諸侯。咎犯曰：『不可。天下未知君之義也。』公曰：『何若？』咎犯曰：『天子避叔帶之難，出居于鄭。君奚不納之，以定大義？且以樹譽。』文公曰：『吾其能乎？』咎犯曰：『事若能成，繼文之業，定武之功，闢土安疆，於此乎在矣。事若不成，補周室之闕，勤天子之難，成教垂名，於此乎在矣。君其勿疑。』文公聽之，遂與草中之戎、驪土之翟，定天子于成周。於是天子賜之南陽之地，遂霸諸侯。舉事義且利，以立大功。文公可謂智矣。此咎犯之謀也。出亡十七年，反國四年而霸，其聽皆如咎犯者邪！
　　管子、鮑叔佐齊桓公舉事，齊之東鄙人有常致苦者。管子死，豎刁、易牙用，國之人常致不苦，不知致苦，卒為齊國良工，澤及子孫。知大禮，知大禮雖不知國可也。
　　　貴因
　　七曰──
　　三代所寶莫如因，因則無敵。禹通三江、五湖，決伊闕，溝迴陸，注之東海，因水之力也。舜一徙成邑，再徙成都，三徙成國，而堯授之禪位，因人之心也。湯、武以千乘制夏、商，因民之欲也。如秦者立而至，有車也；適越者坐而至，有舟也。秦、越，遠塗也，竫立安坐而至者，因其械也。
　　武王使人候殷，反報岐周曰：『殷其亂矣。』武王曰：『其亂焉至？』對曰：『讒慝勝良。』武王曰：『尚未也。』又復往，反報曰：『其亂加矣。』武王曰：『焉至？』對曰：『賢者出走矣。』武王曰：『尚未也。』又往，反報曰：『其亂甚矣。』武王曰：『焉至？』對曰：『百姓不敢誹怨矣。』武王曰：『嘻！』遽告太公。太公對曰：『讒慝勝良，命曰戮；賢者出走，命曰崩；百姓不敢誹怨，命曰刑勝。其亂至矣，不可以駕矣。』故選車三百，虎賁三千，朝要甲子之期，而紂為禽，則武王固知其無與為敵也。因其所用，何敵之有矣？
　　武王至鮪水。殷使膠鬲候周師，武王見之。膠鬲曰：『西伯將何之？無欺我也。』武王曰：『不子欺，將之殷也。』膠鬲曰：『朅至？』武王曰：『將以甲子至殷郊，子以是報矣。』膠鬲行。天雨，日夜不休，武王疾行不輟。軍師皆諫曰：『卒病，請休之。』武王曰：『吾已令膠鬲以甲子之期報其主矣。今甲子不至，是令膠鬲不信也。膠鬲不信也，其主必殺之。吾疾行以救膠鬲之死也。』武王果以甲子至殷郊。殷已先陳矣。至殷，因戰，大克之。此武王之義也。人為人之所欲，己為人之所惡，先陳何益？適令武王不耕而穫。
　　武王入殷，聞殷有長者。武王往見之，而問殷之所以亡。殷長者對曰：『王欲知之，則請以日中為期。』武王與周公旦明日早要期，則弗得也。武王怪之。周公曰：『吾已知之矣。此君子也，取不能其主，有以其惡告王，不忍為也。若夫期而不當，言而不信，此殷之所以亡也，已以此告王矣。』
　　夫審天者，察列星而知四時，因也。推歷者，視月行而知晦朔，因也。禹之裸國，裸入衣出，因也。墨子見荊王，錦衣吹笙，因也。孔子道彌子瑕見釐夫人，因也。湯、武遭亂世，臨苦民，揚其義，成其功，因也。故因則功，專則拙。因者無敵。國雖大，民雖眾，何益？
　　　察今
　　八曰──
　　上胡不法先王之法，非不賢也，為其不可得而法。先王之法，經乎上世而來者也，人或益之，人或損之，胡可得而法？雖人弗損益，猶若不可得而法。東、夏之命，古今之法，言異而典殊，故古之命多不通乎今之言者，今之法多不合乎古之法者。殊俗之民，有似於此。其所為欲同，其所為欲異。口惛之命不愉，若舟車衣冠滋味聲色之不同，人以自是，反以相誹。天下之學者多辯，言利辭倒，不求其實，務以相毀，以勝為故。先王之法，胡可得而法？雖可得，猶若不可法。凡先王之法，有要於時也，時不與法俱至。法雖今而至，猶若不可法。故擇先王之成法，而法其所以為法。先王之所以為法者何也？先王之所以為法者人也。而己亦人也，故察己則可以知人，察今則可以知古，古今一也，人與我同耳。有道之士，貴以近知遠，以今知古，以益所見，知所不見。故審堂下之陰，而知日月之行、陰陽之變；見瓶水之冰，而知天下之寒、魚鱉之藏也；嘗一脟肉，而知一鑊之味、一鼎之調。
　　荊人欲襲宋，使人先表澭水。澭水暴益，荊人弗知，循表而夜涉，溺死者千有餘人，軍驚而壞都舍。嚮其先表之時可導也，今水已變而益多矣，荊人尚猶循表而導之，此其所以敗也。今世之主，法先王之法也，有似於此。其時已與先王之法虧矣，而曰『此先王之法也』而法之以為治，豈不悲哉？故治國無法則亂，守法而弗變則悖，悖亂不可以持國。世易時移，變法宜矣。譬之若良醫，病萬變，藥亦萬變。病變而藥不變，嚮之壽民，今為殤子矣。故凡舉事必循法以動，變法者因時而化。若此論則無過務矣。
　　夫不敢議法者，眾庶也；以死守者，有司也；因時變法者，賢主也。是故有天下七十一聖，其法皆不同，非務相反也，時勢異也。故曰良劍期乎斷，不期乎鏌邪；良馬期乎千里，不期乎驥驁。夫成功名者，此先王之千里也。楚人有涉江者，其劍自舟中墜於水，遽契其舟曰：『是吾劍之所從墜。』舟止，從其所契者入水求之。舟已行矣，而劍不行，求劍若此，不亦惑乎？以此故法為其國與此同。時已徙矣，而法不徙，以此為治，豈不難哉？有過於江上者，見人方引嬰兒而欲投之江中，嬰兒啼，人問其故，曰：『此其父善游。』其父雖善游，其子豈遽善游哉？此任物亦必悖矣。荊國之為政，有似於此。
　　卷第十六
　　　先識
　　一曰──
　　凡國之亡也，有道者必先去，古今一也。地從於城，城從於民，民從於賢。故賢主得賢者而民得，民得而城得，城得而地得。夫地得豈必足行其地、人說其民哉？得其要而已矣。
　　夏太史令終古，出其圖法，執而泣之。夏桀迷惑，暴亂愈甚，太史令終古乃出奔如商。湯喜而告諸侯曰：『夏王無道，暴虐百姓，窮其父兄，恥其功臣，輕其賢良，棄義聽讒，眾庶咸怨，守法之臣，自歸于商。』
　　殷內史向摯見紂之愈亂迷惑也，於是載其圖法，出亡之周。武王大說，以告諸侯曰：『商王大亂，沈于酒德，辟遠箕子，爰近姑與息，妲己為政，賞罰無方，不用法式，殺三不辜，民大不服，守法之臣，出奔周國。』
　　晉太史屠黍見晉之亂也，見晉公之驕而無德義也，以其圖法歸周。周威公見而問焉，曰：『天下之國孰先亡？』對曰：『晉先亡。』威公問其故。對曰：『臣比在晉也，不敢直言。示晉公以天妖，日月星辰之行多以不當，曰：「是何能為？」又示以人事多不義，百姓皆鬱怨，曰：「是何能傷？」又示以鄰國不服，賢良不舉，曰：「是何能害？」如是，是不知所以亡也，故臣曰晉先亡也。』居三年，晉果亡。威公又見屠黍而問焉，曰：『孰次之？』對曰：『中山次之。』威公問其故。對曰：『天生民而令有別。有別，人之義也，所異於禽獸麋鹿也，君臣上下之所以立也。中山之俗，以晝為夜，以夜繼日，男女切倚，固無休息，康樂，歌謠好悲。其主弗知惡。此亡國之風也。臣故曰中山次之。』居二年，中山果亡。威公又見屠黍而問焉，曰：『孰次之？』屠黍不對。威公固問焉。對曰：『君次之。』威公乃懼。求國之長者，得義蒔、田邑而禮之，得史驎、趙駢以為諫臣，去苛令三十九物，以告屠黍。對曰：『其尚終君之身乎！』曰：『臣聞之：國之興也，天遺之賢人與極言之士；國之亡也，天遺之亂人與善諛之士。』威公薨，肂，九月不得葬，周乃分為二。故有道者之言也，不可不重也。
　　周鼎著饕餮，有首無身，食人未咽，害及其身，以言報更也。為不善亦然。白圭之中山，中山之王欲留之，白圭固辭，乘輿而去；又之齊，齊王欲留之仕，又辭而去。人問其故。曰：『之二國者皆將亡。所學有五盡。何謂五盡？曰：莫之必則信盡矣，莫之譽則名盡矣，莫之愛則親盡矣，行者無糧、居者無食則財盡矣，不能用人、又不能自用則功盡矣。國有此五者，無幸必亡。中山、齊皆當此。』若使中山之王與齊王，聞五盡而更之，則必不亡矣。其患不聞，雖聞之又不信。然則人主之務，在乎善聽而已矣。夫五割而與趙，悉起而距軍乎濟上，未有益也。是棄其所以存，而造其所以亡也。
　　　觀世
　　二曰──
　　天下雖有有道之士，國猶少。千里而有一士，比肩也；累世而有一聖人，繼踵也。士與聖人之所自來，若此其難也，而治必待之，治奚由至？雖幸而有，未必知也，不知則與無賢同。此治世之所以短，而亂世之所以長也。故王者不四，霸者不六，亡國相望，囚主相及。得士則無此之患。此周之所封四百餘，服國八百餘，今無存者矣，雖存皆嘗亡矣。賢主知其若此也，故日慎一日，以終其世。譬之若登山，登山者，處已高矣，左右視，尚巍巍焉山在其上。賢者之所與處，有似於此。身已賢矣，行已高矣，左右視，尚盡賢於己。故周公旦曰：『不如吾者，吾不與處，累我者也；與我齊者，吾不與處，無益我者也。』惟賢者必與賢於己者處。賢者之可得與處也，禮之也。主賢世治，則賢者在上；主不肖世亂，則賢者在下。今周室既滅，天子既廢。亂莫大於無天子，無天子則彊者勝弱，眾者暴寡，以兵相〈戔刀〉，不得休息，而佞進，今之世當之矣。故欲求有道之士，則於江河之上，山谷之中，僻遠幽閒之所，若此則幸於得之矣。太公釣於滋泉，遭紂之世也，故文王得之。文王千乘也，紂天子也，天子失之，而千乘得之，知之與不知也。諸眾齊民，不待知而使，不待禮而令；若夫有道之士，必禮必知，然後其智能可盡也。
　　晏子之晉，見反裘負芻息於塗者，以為君子也，使人問焉，曰：『曷為而至此？』對曰：『齊人累之，名為越石父。』晏子曰：『譆！』遽解左驂以贖之，載而與歸。至舍，弗辭而入。越石父怒，請絕。晏子使人應之曰：『嬰未嘗得交也，今免子於患，吾於子猶未邪也？』越石父曰：『吾聞君子屈乎不己知者，而伸乎己知者，吾是以請絕也。』晏子乃出見之曰：『嚮也見客之容而已，今也見客之志。嬰聞察實者不留聲，觀行者不譏辭。嬰可以辭而無棄乎！』越石父曰：『夫子禮之，敢不敬從。』晏子遂以為客。俗人有功則德，德則驕；今晏子功免人於阨矣，而反屈下之，其去俗亦遠矣。此令功之道也。
　　子列子窮，容貌有饑色。客有言之於鄭子陽者，曰：『列禦寇，蓋有道之士也，居君之國而窮，君無乃為不好士乎？』鄭子陽令官遺之粟數十秉。子列子出見使者，再拜而辭。使者去，子列子入，其妻望而拊心，曰：『聞為有道者妻子，皆得逸樂。今妻子有饑色矣，君過而遺先生食，先生又弗受也，豈非命也哉！』子列子笑而謂之曰：『君非自知我也，以人之言而遺我粟也，至已而罪我也，有罪且以人言，此吾所以不受也。』其卒民果作難，殺子陽。受人之養，而不死其難則不義，死其難則死無道也。死無道，逆也。子列子除不義、去逆也，豈不遠哉！且方有饑寒之患矣，而猶不苟取，先見其化也。先見其化而已動，遠乎性命之情也。
　　　知接
　　三曰──
　　人之目以照見之也，以瞑則與不見，同，其所以為照、所以為瞑異。瞑士未嘗照，故未嘗見，瞑者目無由接也。無由接而言見，誣。智亦然，其所以接智、所以接不智同，其所能接、所不能接異。智者其所能接遠也，愚者其所能接近也。所能接近而告之以遠化，奚由相得？無由相得，說者雖工，不能喻矣。戎人見暴布者而問之曰：『何以為之莽莽也？』指麻而示之。怒曰：『孰之壤壤也，可以為之莽莽也？』故亡國非無智士也，非無賢者也，其主無由接故也。無由接之患，自以為智，智必不接。今不接而自以為智，悖。若此則國無以存矣，主無以安矣。智無以接而自知弗智，則不聞亡國，不聞危君。
　　管仲有疾。桓公往問之曰：『仲父之疾病矣，將何以教寡人？』管仲曰：『齊鄙人有諺曰：「居者無載，行者無埋。」今臣將有遠行，胡可以問？』桓公曰：『願仲父之無讓也。』管仲對曰：『願君之遠易牙、豎刀、常之巫、衛公子啟方。』公曰：『易牙烹其子以慊寡人，猶尚可疑邪？』管仲對曰：『人之情，非不愛其子也，其子之忍，又將何有於君？』公又曰：『豎刀自宮以近寡人，猶尚可疑耶？』管仲對曰：『人之情，非不愛其身也，其身之忍，又將何有於君？』公又曰：『常之巫審於死生，能去苛病，猶尚可疑邪？』管仲對曰：『死生命也，苛病失也。君不任其命，守其本，而恃常之巫，彼將以此無不為也。』公又曰：『衛公子啟方事寡人十五年矣，其父死而不敢歸哭，猶尚可疑邪？』管仲對曰：『人之情，非不愛其父也，其父之忍，又將何有於君？』公曰：『諾。』管仲死，盡逐之，食不甘，宮不治，苛病起，朝不肅。居三年，公曰：『仲父不亦過乎？孰謂仲父盡之乎？』於是皆復召而反。明年，公有病，常之巫從中出曰：『公將以某日薨。』易牙、豎刀、常之巫相與作亂，塞宮門，築高牆，不通人，矯以公令。有一婦人踰垣入，至公所。公曰：『我欲食。』婦人曰：『吾無所得。』公又曰：『我欲飲。』婦人曰：『吾無所得。』公曰：『何故？』對曰：『常之巫從中出曰：「公將以某日薨。」易牙、豎刀、常之巫相與作亂，塞宮門，築高牆，不通人，故無所得。衛公子啟方以書社四十下衛。』公慨焉歎涕出曰：『嗟乎！聖人之所見，豈不遠哉？若死者有知，我將何面目以見仲父乎？』蒙衣袂而絕乎壽宮。蟲流出於戶，上蓋以楊門之扇，三月不葬。此不卒聽管仲之言也。桓公非輕難而惡管子也，無由接見也。無由接，固卻其忠言，而愛其所尊貴也。
　　　悔過
　　四曰──
　　穴深尋則人之臂必不能極矣，是何也？不至故也。智亦有所不至。所不至，說者雖辯，為道雖精，不能見矣。故箕子窮于商，范蠡流乎江。
　　昔秦繆公興師以襲鄭，蹇叔諫曰：『不可。臣聞之，襲國邑，以車不過百里，以人不過三十里，皆以其氣之趫與力之盛，至，是以犯敵能滅，去之能速。今行數千里、又絕諸侯之地以襲國，臣不知其可也。君其重圖之。』繆公不聽也。蹇叔送師於門外而哭曰：『師乎！見其出而不見其入也。』蹇叔有子曰申與視，與師偕行。蹇叔謂其子曰：『晉若遏師必於殽。女死不於南方之岸，必於北方之岸，為吾尸女之易。』繆公聞之，使人讓蹇叔曰：『寡人興師，未知何如？今哭而送之，是哭吾師也。』蹇叔對曰：『臣不敢哭師也。臣老矣，有子二人，皆與師行，比其反也，非彼死則臣必死矣，是故哭。』師行過周，王孫滿要門而窺之，曰：『嗚呼！是師必有疵。若無疵，吾不復言道矣。夫秦非他，周室之建國也。過天子之城，宜橐甲束兵，左右皆下，以為天子禮。今袀服回建，左不軾，而右之超乘者五百乘，力則多矣，然而寡禮，安得無疵？』師過周而東。鄭賈人弦高、奚施將西市於周，道遇秦師，曰：『嘻！師所從來者遠矣，此必襲鄭。』遽使奚施歸告，乃矯鄭伯之命以勞之，曰：『寡君固聞大國之將至久矣。大國不至，寡君與士卒竊為大國憂，日無所與焉，惟恐士卒罷弊與糗糧匱乏。何其久也，使人臣犒勞以璧，膳以十二牛。』秦三帥對曰：『寡君之無使也，使其三臣丙也、秫也、視也於東邊候〈日晉〉之道，過是，以迷惑陷入大國之地。』不敢固辭，再拜稽首受之。三帥乃懼而謀曰：『我行數千里、數絕諸侯之地以襲人，未至而人已先知之矣，此其備必已盛矣。』還師去之。當是時也，晉文公適薨，未葬。先軫言於襄公，曰：『秦師不可不擊也，臣請擊之。』襄公曰：『先君薨，尸在堂，見秦師利而因擊之，無乃非為人子之道歟？』先軫曰：『不弔吾喪，不憂吾哀，是死吾君而弱其孤也。若是而擊，可大彊。臣請擊之。』襄公不得已而許之。先軫遏秦師於殽而擊之，大敗之，獲其三帥以歸。繆公聞之，素服廟臨，以說於眾曰：『天不為秦國，使寡人不用蹇叔之諫，以至於此患。』此繆公非欲敗於殽也，智不至也。智不至則不信。言之不信，師之不反也從此生，故不至之為害大矣。
　　　樂成
　　五曰──
　　大智不形，大器晚成，大音希聲。
　　禹之決江水也，民聚瓦礫。事已成，功已立，為萬世利。禹之所見者遠也，而民莫之知，故民不可與慮化舉始，而可以樂成功。
　　孔子始用於魯。魯人鷖誦之曰：『麛裘而〈韋畢〉，投之無戾；〈韋畢〉而麛裘，投之無郵。』用三年，男子行乎塗右，女子行乎塗左，財物之遺者，民莫之舉。大智之用，固難踰也。子產始治鄭，使田有封洫，都鄙有服。民相與誦之曰：『我有田疇，而子產賦之。我有衣冠，而子產貯之。孰殺子產，吾其與之。』後三年，民又誦之曰：『我有田疇，而子產殖之。我有子弟，而子產誨之。子產若死，其使誰嗣之？』使鄭簡、魯哀當民之誹訿也而因弗遂用，則國必無功矣，子產、孔子必無能矣。非徒不能也，雖罪施，於民可也。今世皆稱簡公、哀公為賢，稱子產、孔子為能，此二君者，達乎任人也。
　　舟車之始見也，三世然後安之。夫開善豈易哉？故聽無事治。事治之立也，人主賢也。魏攻中山，樂羊將，已得中山，還反報文侯，有貴功之色。文侯知之，命主書曰：『群臣賓客所獻書者，操以進之。』主書舉兩篋以進。令將軍視之，書盡難攻中山之事也。將軍還走，北面再拜曰：『中山之舉，非臣之力，君之功也。』當此時也，論士殆之日幾矣，中山之不取也，奚宜二篋哉？一寸而亡矣。文侯賢主也，而猶若此，又況於中主邪？中主之患，不能勿為，而不可與莫為。凡舉無易之事，氣志視聽動作無非是者，人臣且孰敢以非是邪疑為哉？皆壹於為，則無敗事矣。此湯、武之所以大立功於夏、商，而句踐之所以能報其讎也。以小弱皆壹於為而猶若此，又況於以彊大乎？
　　魏襄王與群臣飲，酒酣，王為群臣祝，令群臣皆得志。史起興而對曰：『群臣或賢或不肖，賢者得志則可，不肖者得志則不可。』王曰：『皆如西門豹之為人臣也。』史起對曰：『魏氏之行田也以百畝，鄴獨二百畝，是田惡也。漳水在其旁而西門豹弗知用，是其愚也；知而弗言，是不忠也。愚與不忠，不可效也。』魏王無以應之。明日，召史起而問焉，曰：『漳水猶可以灌鄴田乎？』史起對曰：『可。』王曰：『子何不為寡人為之？』史起曰：『臣恐王之不能為也。』王曰：『子誠能為寡人為之，寡人盡聽子矣。』史起敬諾，言之於王曰：『臣為之，民必大怨臣。大者死，其次乃藉臣。臣雖死藉，願王之使他人遂之也。』王曰：『諾。』使之為鄴令。史起因往為之。鄴民大怨，欲藉史起。史起不敢出而避之。王乃使他人遂為之。水已行，民大得其利，相與歌之曰：『鄴有聖令，時為史公，決漳水，灌鄴旁，終古斥鹵，生之稻粱。』使民知可與不可，則無所用矣。賢主忠臣，不能導愚教陋，則名不冠後、實不及世矣。史起非不知化也，以忠於主也。魏襄王可謂能決善矣。誠能決善，眾雖諠譁而弗為變。功之難立也，其必由哅哅邪。國之殘亡，亦猶此也。故哅哅之中，不可不味也。中主以之哅哅也止善，賢主以之哅哅也立功。
　　　察微
　　六曰──
　　使治亂存亡若高山之與深谿，若白堊之與黑漆，則無所用智，雖愚猶可矣。且治亂存亡則不然，如可知、如可不知，如可見、如可不見。故智士賢者相與積心愁慮以求之，猶尚有管叔、蔡叔之事與東夷八國不聽之謀。故治亂存亡，其始若秋毫。察其秋毫，則大物不過矣。
　　魯國之法，魯人為人臣妾於諸侯、有能贖之者，取其金於府。子貢贖魯人於諸侯，來而讓不取其金。孔子曰：『賜失之矣。自今以往，魯人不贖人矣。取其金則無損於行，不取其金則不復贖人矣。』子路拯溺者，其人拜之以牛，子路受之。孔子曰：『魯人必拯溺者矣。』孔子見之以細，觀化遠也。
　　楚之邊邑曰卑梁，其處女與吳之邊邑處女桑於境上，戲而傷卑梁之處女。卑梁人操其傷子以讓吳人，吳人應之不恭，怒殺而去之。吳人往報之，盡屠其家。卑梁公怒，曰：『吳人焉敢攻吾邑？』舉兵反攻之，老弱盡殺之矣。吳王夷昧聞之怒，使人舉兵侵楚之邊邑，克夷而後去之。吳、楚以此大隆。吳公子光又率師與楚人戰於雞父，大敗楚人，獲其帥潘子臣、小惟子、陳夏齧，又反伐郢，得荊平王之夫人以歸，實為雞父之戰。凡持國，太上知始，其次知終，其次知中。三者不能，國必危，身必窮。孝經曰：『高而不危，所以長守貴也；滿而不溢，所以長守富也。富貴不離其身，然後能保其社稷，而和其民人。』楚不能之也。
　　鄭公子歸生率師伐宋。宋華元率師應之大棘，羊斟御。明日將戰，華元殺羊饗士，羊斟不與焉。明日戰，恕謂華元曰：『昨日之事，子為制；今日之事，我為制。』遂驅入於鄭師。宋師敗績，華元虜。夫弩機差以米則不發。戰，大機也。饗士而忘其御也，將以此敗而為虜，豈不宜哉？故凡戰必悉熟偏備，知彼知己，然後可也。
　　魯季氏與郈氏鬥雞。郈氏介其雞，季氏為之金距。季氏之雞不勝。季平子怒，因歸郈氏之宮而益其宅。郈昭伯怒，傷之於昭公，曰：『禘於襄公之廟也，舞者二人而已，其餘盡舞於季氏。季氏之舞道，無上久矣，弗誅必危社稷。』公怒不審，乃使郈昭伯將師徒以攻季氏，遂入其宮。仲孫氏、叔孫氏相與謀曰：『無季氏，則吾族也死亡無日矣。』遂起甲以往，陷西北隅以入之，三家為一，郈昭伯不勝而死。昭公懼，遂出奔齊，卒於乾侯。魯昭聽傷而不辯其義，懼以魯國不勝季氏，而不知仲、叔氏之恐而與季氏同患也，是不達乎人心也。不達乎人心，位雖尊，何益於安也？以魯國恐不勝一季氏，況於三季？同惡固相助。權物若此其過也。非獨仲、叔氏也，魯國皆恐。魯國皆恐，則是與一國為敵也，其得至乾侯而卒猶遠。
　　　去宥
　　七曰──
　　東方之墨者謝子將西見秦惠王。惠王問秦之墨者唐姑果。唐姑果恐王之親謝子賢於己也，對曰：『謝子，東方之辯士也，其為人甚險，將奮於說以取少主也。』王因藏怒以待之。謝子至，說王，王弗聽。謝子不說，遂辭而行。凡聽言，以求善也。所言苟善，雖奮於取少主，何損？所言不善，雖不奮於取少主，何益？不以善為之愨，而徒以取少主為之悖，惠王失所以為聽矣。用志若是，見客雖勞，耳目雖弊，猶不得所謂也。此史定所以得行其邪也，此史定所以得飾鬼以人，罪殺不辜，群臣擾亂，國幾大危也。人之老也，形益衰，而智益盛。今惠王之老也，形與智皆衰邪！ 
　　荊威王學書於沈尹華，昭釐惡之。威王好制。有中謝佐制者，為昭釐謂威王曰：『國人皆曰：王乃沈尹華之弟子也。』王不悅，因疏沈尹華。中謝，細人也，一言而令威王不聞先王之術，文學之士不得進，令昭釐得行其私。故細人之言，不可不察也。且數怒人主，以為姦人除路；姦路已除而惡壅卻，豈不難哉？夫激矢則遠，激水則旱，激主則悖，悖則無君子矣。夫不可激者，其唯先有度。
　　鄰父有與人鄰者，有枯梧樹。其鄰之父言梧樹之不善也，鄰人遽伐之。鄰父因請而以為薪。其人不說曰：『鄰者若此其險也，豈可為之鄰哉？』此有所宥也。夫請以為薪與弗請，此不可以疑枯梧樹之善與不善也。齊人有欲得金者，清旦，被衣冠，往鬻金者之所，見人操金，攫而奪之。吏搏而束縛之，問曰：『人皆在焉，子攫人之金，何故？』對吏曰：『殊不見人，徒見金耳。』此真大有所宥也。夫人有所宥者，固以晝為昏，以白為黑，以堯為桀，宥之為敗亦大矣。亡國之主，其皆甚有所宥邪？故凡人必別宥然後知，別宥則能全其天矣。
　　　正名
　　八曰──
　　名正則治，名喪則亂。使名喪者，淫說也。說淫則可不可而然不然，是不是而非不非。故君子之說也，足以言賢者之實、不肖者之充而已矣，足以喻治之所悖、亂之所由起而已矣，足以知物之情、人之所獲以生而已矣。
　　凡亂者，刑名不當也。人主雖不肖，猶若用賢，猶若聽善，猶若為可者。其患在乎所謂賢、從不肖也，所為善、而從邪辟，所謂可、從悖逆也，是刑名異充而聲實異謂也。夫賢不肖、善邪辟、可悖逆，國不亂、身不危奚待也？齊湣王是以知說士，而不知所謂士也。故尹文問其故，而王無以應。此公玉丹之所以見信而卓齒之所以見任也。任卓齒而信公玉丹，豈非以自讎邪？
　　尹文見齊王。齊王謂尹文曰：『寡人甚好士。』尹文曰：『願聞何謂士？』王未有以應。尹文曰：『今有人於此，事親則孝，事君則忠，交友則信，居鄉則悌，有此四行者，可謂士乎？』齊王曰：『此真所謂士已。』尹文曰：『王得若人，用以為臣乎？』王曰：『所願而不能得也。』尹文曰：『使若人於廟朝中，深見侮而不鬥，王將以為臣乎？』王曰：『否。大夫見侮而不鬥，則是辱也。辱則寡人弗以為臣矣。』尹文曰：『雖見侮而不鬥，未失其四行也。未失其四行者，是未失其所以為士一矣。未失其所以為士一，而王以為臣，失其所以為士一，而王不以為臣，則嚮之所謂士者乃士乎？』王無以應。尹文曰：『今有人於此，將治其國，民有非則非之，民無非則非之，民有罪則罰之，民無罪則罰之，而惡民之難治可乎？』王曰：『不可。』尹文曰：『竊觀下吏之治齊也，方若此也。』王曰：『使寡人治信若是，則民雖不治，寡人弗怨也。意者未至然乎。』尹文曰：『言之不敢無說。請言其說。王之令曰：「殺人者死，傷人者刑。」民有畏王之令，深見侮而不敢鬥者，是全王之令也，而王曰「見侮而不敢鬥，是辱也」。夫謂之辱者，非此之謂也，以為臣不以為臣者罪之也，此無罪而王罰之也。』齊王無以應。論皆若此，故國殘身危，走而之穀，如衛。齊湣王，周室之孟侯也。太公之所老也。桓公嘗以此霸矣，管仲之辯名實審也。
　　卷第十七
　　　審分
　　一曰──
　　凡人主必審分，然後治可以至，姦偽邪辟之塗可以息，惡氣苛疾無自至。夫治身與治國，一理之術也。今以眾地者，公作則遲，有所匿其力也；分地則速，無所匿遲也。主亦有地，臣主同地，則臣有所匿其邪矣，主無所避其累矣。
　　凡為善難，任善易。奚以知之？人與驥俱走，則人不勝驥矣；居於車上而任驥，則驥不勝人矣。人主好治人官之事，則是與驥俱走也，必多所不及矣。夫人主亦有居車，無去車，則眾善皆盡力竭能矣，諂諛詖賊巧佞之人無所竄其姦矣，堅窮廉直忠敦之士畢競勸騁騖矣。人主之車，所以乘物也。察乘物之理，則四極可有。不知乘物而自怙恃，奪其智能，多其教詔，而好自以；若此則百官恫擾，少長相越，萬邪並起，權威分移，不可以卒，不可以教，此亡國之風也。
　　王良之所以使馬者，約審之以控其轡，而四馬莫敢不盡力。有道之主，其所以使群臣者亦有轡。其轡何如？正名審分，是治之轡已。故按其實而審其名，以求其情；聽其言而察其類，無使放悖。夫名多不當其實、而事多不當其用者，故人主不可以不審名分也。不審名分，是惡壅而愈塞也。壅塞之任，不在臣下，在於人主。堯、舜之臣不獨義，湯、禹之臣不獨忠，得其數也；桀、紂之臣不獨鄙，幽、厲之臣不獨辟，失其理也。
　　今有人於此，求牛則名馬，求馬則名牛，所求必不得矣；而因用威怒，有司必誹怨矣，牛馬必擾亂矣。百官，眾有司也；萬物，群牛馬也。不正其名，不分其職，而數用刑罰，亂莫大焉。夫說以智通，而實以過悗；譽以高賢，而充以卑下；贊以潔白，而隨以汙德；任以公法，而處以貪枉；用以勇敢，而堙以罷怯；此五者，皆以牛為馬，以馬為牛，名不正也。故名不正，則人主憂勞勤苦，而官職煩亂悖逆矣。國之亡也，名之傷也，從此生矣。白之顧益黑、求之愈不得者，其此義邪！故至治之務，在於正名。名正則人主不憂勞矣。不憂勞則不傷其耳目之主。問而不詔，知而不為，和而不矜，成而不處。止者不行，行者不止，因形而任之，不制於物，無用為使，清靜以公，神通乎六合，德耀乎海外，意觀乎無窮，譽流乎無止，此之謂定性於大湫，命之曰無有。故得道忘人，乃大得人也，夫其非道也；知德忘知，乃大得知也，夫其非德也；至知不幾，靜乃明幾也，夫其不明也；大明不小事，假乃理事也，夫其不假也；莫人不能，全乃備能也，夫其不全也。是故於全乎去能，於假乎去事，於知乎去幾，所知者妙矣。若此則能順其天，意氣得游乎寂寞之宇矣，形性得安乎自然之所矣。全乎萬物而不宰，澤被天下而莫知其所自姓，雖不備五者，其好之者是也。
　　　君守
　　二曰──
　　得道者必靜。靜者無知，知乃無知，可以言君道也。故曰中欲不出謂之扃，外欲不入謂之閉。既扃而又閉：天之用密，有准不以平，有繩不以正；天之大靜，既靜而又寧，可以為天下正。身以盛心，心以盛智，智乎深藏，而實莫得窺乎。鴻範曰：『惟天陰騭下民。』陰之者，所以發之也。故曰不出於戶而知天下，不窺於牖而知天道。其出彌遠者，其知彌少，故博聞之人、彊識之士闕矣，事耳目、深思慮之務敗矣，堅白之察、無厚之辯外矣。不出者，所以出之也；不為者，所以為之也。此之謂以陽召陽，以陰召陰。東海之極，水至而反；夏熱之下，化而為寒。故曰天無形，而萬物以成；至精無象，而萬物以化；大聖無事，而千官盡能。此乃謂不教之教，無言之詔。故有以知君之狂也，以其言之當也；有以知君之惑也，以其言之得也。君也者，以無當為當，以無得為得者也。當與得不在於君，而在於臣。故善為君者無識，其次無事。有識則有不備矣，有事則有不恢矣。不備不恢，此官之所以疑，而邪之所從來也。今之為車者，數官然後成。夫國豈特為車哉？眾智眾能之所持也，不可以一物一方安車也。
　　夫一能應萬、無方而出之務者，唯有道者能之。魯鄙人遺宋元王閉，元王號令於國，有巧者皆來解閉。人莫之能解。兒說之弟子請往解之，乃能解其一，不能解其一，且曰：『非可解而我不能解也，固不可解也。』問之魯鄙人。鄙人曰：『然，固不可解也。我為之而知其不可解也。今不為而知其不可解也，是巧於我。』故如兒說之弟子者，以『不解』解之也。鄭大師文終日鼓瑟而興，再拜其瑟前曰：『我效於子，效於不窮也。』故若大師文者，以其獸者先之，所以中之也。故思慮自心傷也，智差自亡也，奮能自殃，其有處自狂也。故至神逍遙倏忽而不見其容，至聖變習移俗而莫知其所從，離世別群而無不同，君民孤寡而不可障壅，此則姦邪之情得而險陂讒慝諂諛巧佞之人無由入。凡姦邪險陂之人，必有因也。何因哉？因主之為。人主好以己為，則守職者舍職而阿主之為矣。阿主之為，有過則主無以責之，則人主日侵而人臣日得。是宜動者靜，宜靜者動也；尊之為卑，卑之為尊，從此生矣。此國之所以衰而敵之所以攻之者也。
　　奚仲作車，蒼頡作書，后稷作稼，皋陶作刑，昆吾作陶，夏鯀作城，此六人者所作當矣，然而非主道者，故曰作者憂，因者平。惟彼君道，得命之情，故任天下而不彊，此之謂全人。
　　　任數
　　三曰──
　　凡官者，以治為任，以亂為罪。今亂而無責，則亂愈長矣。人主以好暴示能，以好唱自奮，人臣以不爭持位，以聽從取容，是君代有司為有司也，是臣得後隨以進其業。君臣不定，耳雖聞不可以聽，目雖見不可以視，心雖知不可以舉，勢使之也。凡耳之聞也藉於靜，目之見也藉於昭，心之知也藉於理。君臣易操，則上之三官者廢矣。亡國之主，其耳非不可以聞也，其目非不可以見也，其心非不可以知也，君臣擾亂，上下不分別，雖聞曷聞，雖見曷見，雖知曷知，馳騁而因耳矣，此愚者之所不至也。不至則不知，不知則不信。無骨者不可令知冰。有土之君，能察此言也，則災無由至矣。
　　且夫耳目知巧，固不足恃，惟脩其數、行其理為可。韓昭釐侯視所以祠廟之牲，其豕小，昭釐侯令官更之。官以是豕來也，昭釐侯曰：『是非嚮者之豕邪？』官無以對。命吏罪之。從者曰：『君王何以知之？』君曰：『吾以其耳也。』申不害聞之，曰：『何以知其聾？以其耳之聰也。何以知其盲？以其目之明也。何以知其狂？以其言之當也。故曰去聽無以聞則聰，去視無以見則明，去智無以知則公。去三者不任則治，三者任則亂。』以此言耳目心智之不足恃也。耳目心智，其所以知識甚闕，其所以聞見甚淺。以淺闕博居天下、安殊俗、治萬民，其說固不行。十里之間而耳不能聞，帷牆之外而目不能見，三畝之宮而心不能知。其以東至開梧、南撫多〈嬰頁〉、西服壽靡、北懷儋耳，若之何哉？故君人者，不可不察此言也。治亂安危存亡，其道固無二也。故至智棄智，至仁忘仁，至德不德。無言無思，靜以待時，時至而應，心暇者勝。凡應之理，清淨公素，而正始卒；焉此治紀，無唱有和，無先有隨。古之王者，其所為少，其所因多。因者，君術也；為者，臣道也。為則擾矣，因則靜矣。因冬為寒，因夏為暑，君奚事哉？故曰君道無知無為，而賢於有知有為，則得之矣。
　　有司請事於齊桓公。桓公曰：『以告仲父。』有司又請。公曰：『告仲父』，若是三。習者曰：『一則仲父，二則仲父，易哉為君！』桓公曰：『吾未得仲父則難，已得仲父之後，曷為其不易也？』桓公得管子，事猶大易，又況於得道術乎？
　　孔子窮乎陳、蔡之間，藜羹不斟，七日不嘗粒，晝寢。顏回索米，得而爨之，幾熟。孔子望見顏回攫其甑中而食之。選間，食熟，謁孔子而進食。孔子佯為不見之。孔子起曰：『今者夢見先君，食潔而後饋。』顏回對曰：『不可。嚮者煤室入甑中，棄食不祥，回攫而飯之。』孔子歎曰：『所信者目也，而目猶不可信；所恃者心也，而心猶不足恃。弟子記之，知人固不易矣。』故知非難也，孔子之所以知人難也。
　　　勿躬
　　四曰──
　　人之意苟善，雖不知可以為長。故李子曰：『非狗則不得兔，兔化而狗，則不為兔。』人君而好為人官，有似於此。其臣蔽之，人時禁之，君自蔽則莫之敢禁。夫自為人官，自蔽之精者也。祓篲日用而不藏於篋，故用則衰，動則暗，作則倦。衰、暗、倦三者非君道也。
　　大橈作甲子，黔如作虜首，容成作厤，羲和作占日，尚儀作占月，后益作占歲，胡曹作衣，夷羿作弓，祝融作市，儀狄作酒，高元作室，虞姁作舟，伯益作井，赤冀作臼，乘雅作駕，寒哀作御，王冰作服牛，史皇作圖，巫彭作醫，巫咸作筮，此二十官者，聖人之所以治天下也。聖王不能二十官之事，然而使二十官盡其巧、畢其能，聖王在上故也。聖王之所不能也、所以能之也，所不知也、所以知之也。養其神、脩其德而化矣，豈必勞形愁弊耳目哉？是故聖王之德，融乎若月之始出，極燭六合而無所窮屈；昭乎若日之光，變化萬物而無所不行。神合乎太一，生無所屈，而意不可障；精通乎鬼神，深微玄妙，而莫見其形。今日南面，百邪自正，而天下皆反其情，黔首畢樂其志、安育其性、而莫為不成。故善為君者，矜服性命之情，而百官已治矣，黔首已親矣，名號已章矣。
　　管子復於桓公，曰：『墾田大邑，辟土藝粟，盡地力之利，臣不若甯速，請置以為大田。登降辭讓，進退閑習，臣不若隰朋，請置以為大行。蚤入晏出，犯君顏色，進諫必忠，不辟死亡，不重貴富，臣不若東郭牙，請置以為大諫臣。平原廣城，車不結軌，士不旋踵，鼓之，三軍之士，視死如歸，臣不若王子城父，請置以為大司馬。決獄折中，不殺不辜，不誣無罪，臣不若弦章，請置以為大理。君若欲治國彊兵，則五子者足矣；君欲霸王，則夷吾在此。』桓公曰：『善。』令五子皆任其事，以受令於管子。十年，九合諸侯，一匡天下，皆夷吾與五子之能也。管子，人臣也，不任己之不能，而以盡五子之能，況於人主乎？人主知能、不能之可以君民也，則幽詭愚險之言無不職矣，百官有司之事畢力竭智矣。五帝三皇之君民也，下固不過畢力竭智也。夫君人而知無恃其能、勇、力、誠、信，則近之矣。凡君也者，處平靜、任德化以聽其要，若此則形性彌羸，而耳目愈精；百官慎職，而莫敢愉綖；人事其事，以充其名。名實相保，之謂知道。
　　　知度
　　五曰──
　　明君者，非遍見萬物也，明於人主之所執也。有術之主者，非一自行之也，知百官之要也。知百官之要，故事省而國治也。明於人主之所執，故權專而姦止。姦止則說者不來，而情諭矣；情者不飾，而事實見矣。此謂之至治。
　　至治之世，其民不好空言虛辭，不好淫學流說，賢不肖各反其質。行其情，不雕其素；蒙厚純樸，以事其上。若此則工拙愚智勇懼可得以故易官，易官則各當其任矣。故有職者安其職，不聽其議；無職者責其實，以驗其辭。此二者審，則無用之言不入於朝矣。君服性命之情，去愛惡之心，用虛無為本，以聽有用之言謂之朝。凡朝也者，相與召理義也，相與植法則也。上服性命之情，則理義之士至矣，法則之用植矣，枉辟邪撓之人退矣，貪得偽詐之曹遠矣。故治天下之要，存乎除姦；除姦之要，存乎治官；治官之要，存乎治道；治道之要，存乎知性命。故子華子曰：『厚而不博，敬守一事，正性是喜。群眾不周，而務成一能。盡能既成，四夷乃平。唯彼天符，不周而周。此神農之所以長，而堯、舜之所以章也。』
　　人主自智而愚人，自巧而拙人，若此則愚拙者請矣，巧智者詔矣。詔多則請者愈多矣，請者愈多，且無不請也。主雖巧智，未無不知也。以未無不知，應無不請，其道固窮。為人主而數窮於其下，將何以君人乎？窮而不知其窮，其患又將反以自多，是之謂重塞之主，無存國矣。故有道之主，因而不為，責而不詔，去想去意，靜虛以待，不伐之言，不奪之事，督名審實，官使自司，以不知為道，以柰何為實。堯曰『若何而為及日月之所燭』？舜曰『若何而服四荒之外』？禹曰『若何而治青北、化九陽、奇怪之所際』？
　　趙襄子之時，以任登為中牟令，上計，言於襄子曰：『中牟有士曰膽、胥己，請見之。』襄子見而以為中大夫。相國曰：『意者君耳而未之目邪？為中大夫若此其見也，非晉國之故。』襄子曰：『吾舉登也，已耳而目之矣。登所舉，吾又耳而目之，是耳目人終無已也。』遂不復問，而以為中大夫。襄子何為任人，則賢者畢力。
　　人主之患，必在任人而不能用之，用之而與不知者議之也。絕江者託於船，致遠者託於驥，霸王者託於賢。伊尹、呂尚、管夷吾、百里奚，此霸王者之船驥也。釋父兄與子弟，非疏之也；任庖人釣者與仇人僕虜，非阿之也；持社稷立功名之道，不得不然也。猶大匠之為宮室也，量小大而知材木矣，訾功丈而知人數矣。故小臣、呂尚聽，而天下知殷、周之王也；管夷吾、百里奚聽，而天下知齊、秦之霸也；豈特驥遠哉？
　　夫成王霸者固有人，亡國者亦有人。桀用羊辛，紂用惡來，宋用駃唐，齊用蘇秦，而天下知其亡。非其人而欲有功，譬之若夏至之日而欲夜之長也，射魚指天而欲發之當也，舜、禹猶若困，而況俗主乎？
　　　慎勢
　　六曰──
　　失之乎數，求之乎信，疑。失之乎勢，求之乎國，危。吞舟之魚，陸處則不勝螻蟻。權鈞則不能相使，勢等則不能相并，治亂齊則不能相正，故小大、輕重、少多、治亂不可不察，此禍福之門也。
　　凡冠帶之國，舟車之所通，不用象譯狄鞮，方三千里。古之王者，擇天下之中而立國，擇國之中而立宮，擇宮之中而立廟。天下之地，方千里以為國，所以極治任也。非不能大也，其大不若小，其多不若少。眾封建，非以私賢也，所以便勢全威，所以博義。義博利則無敵。無敵者安。故觀於上世，其封建眾者，其福長，其名彰。神農十七世有天下，與天下同之也。
　　王者之封建也，彌近彌大，彌遠彌小，海上有十里之諸侯。以大使小，以重使輕，以眾使寡，此王者之所以家以完也。故曰，以滕、費則勞，以鄒、魯則逸，以宋、鄭則猶倍日而馳也，以齊、楚則舉而加綱旃而已矣。所用彌大，所欲彌易。
　　湯其無郼，武其無岐，賢雖十全，不能成功。湯、武之賢，而猶藉知乎勢，又況不及湯、武者乎？故以大畜小吉，以小畜大滅，以重使輕從，以輕使重凶。自此觀之，夫欲定一世，安黔首之命，功名著乎槃盂，銘篆著乎壺鑑，其勢不厭尊，其實不厭多。多實尊勢，賢士制之，以遇亂世，王猶尚少。天下之民，窮矣苦矣。民之窮苦彌甚，王者之彌易。凡王也者，窮苦之救也。水用舟，陸用車，塗用輴，沙用鳩，山用樏，因其勢也。者令行。
　　位尊者其教受，威立者其姦止，此畜人之道也。故以萬乘令乎千乘易，以千乘令乎一家易，以一家令乎一人易。嘗識及此，雖堯、舜不能。諸侯不欲臣於人，而不得已，其勢不便，則奚以易臣？權輕重，審大小，多建封，所以便其勢也。王也者，勢也；王也者，勢無敵也。勢有敵則王者廢矣。有知小之愈於大、少之賢於多者，則知無敵矣。知無敵則似類嫌疑之道遠矣。故先王之法，立天子不使諸侯疑焉，立諸侯不使大夫疑焉，立適子不使庶孽疑焉。疑生爭，爭生亂。是故諸侯失位則天下亂，大夫無等則朝庭亂，妻妾不分則家室亂，適孽無別則宗族亂。慎子曰：『今一兔走，百人逐之。非一兔足為百人分也，由未定。由未定，堯且屈力，而況眾人乎？積兔滿市，行者不顧。非不欲兔也，分已定矣。分已定，人雖鄙不爭。故治天下及國，在乎定分而已矣。』
　　莊王圍宋九月，康王圍宋五月，聲王圍宋十月。楚三圍宋矣而不能亡，非不可亡也，以宋攻楚，奚時止矣？凡功之立也，賢不肖彊弱治亂異也。
　　齊簡公有臣曰諸御鞅，諫於簡公曰：『陳成常與宰予，之二臣者甚相憎也，臣恐其相攻也。相攻唯固則危上矣。願君之去一人也。』簡公曰：『非而細人所能識也。』居無幾何，陳成常果攻宰予於庭，即簡公於廟。簡公喟焉太息曰：『余不能用鞅之言，以至此患也。』失其數，無其勢，雖悔無聽鞅也與無悔同，是不知恃可恃而恃不恃也。周鼎著象，為其理之通也。理通，君道也。
　　　不二
　　七曰──
　　聽群眾議以治國，國危無日矣。何以知其然也？老耽貴柔，孔子貴仁，墨翟貴廉，關尹貴清，子列子貴虛，陳駢貴齊，陽生貴己，孫臏貴勢，王廖貴先，兒良貴後。有金鼓所以一耳也；同法令所以一心也；智者不得巧，愚者不得拙，所以一眾也；勇者不得先，懼者不得後，所以一力也。故一則治，異則亂；一則安，異則危。夫能齊萬不同，愚智工拙，皆盡力竭能，如出乎一穴者，其唯聖人矣乎！無術之智，不教之能，而恃彊速貫習，不足以成也。
　　　執一
　　八曰──
　　天地陰陽不革，而成萬物不同。目不失其明，而見白黑之殊；耳不失其聽，而聞清濁之聲。王者執一，而為萬物正。軍必有將，所以一之也；國必有君，所以一之也；天下必有天子，所以一之也；天子必執一，所以摶之也。一則治，兩則亂。今御驪馬者，使四人，人操一策，則不可以出於門閭者，不一也。
　　楚王問為國於詹子。詹子對曰：『何聞為身，不聞為國。』詹子豈以國可無為哉？以為為國之本在於為身，身為而家為，家為而國為，國為而天下為。故曰以身為家，以家為國，以國為天下。此四者，異位同本。故聖人之事，廣之則極宇宙、窮日月，約之則無出乎身者也。慈親不能傳於子，忠臣不能入於君，唯有其材者為近之。
　　田駢以道術說齊。齊王應之曰：『寡人所有者齊國也，願聞齊國之政。』田駢對曰：『臣之言，無政而可以得政。譬之若林木，無材而可以得材。願王之自取齊國之政也。駢猶淺言之也，博言之，豈獨齊國之政哉？變化應來而皆有章，因性任物而莫不宜當，彭祖以壽，三代以昌，五帝以昭，神農以鴻。』
　　吳起謂商文曰：『事君果有命矣夫！』商文曰：『何謂也？』吳起曰：『治四境之內，成馴教，變習俗，使君臣有義，父子有序，子與我孰賢？』商文曰：『吾不若子。』曰：『今日置質為臣，其主安重；今日釋璽辭官，其主安輕；子與我孰賢？』商文曰：『吾不若子。』曰：『士馬成列，馬與人敵，人在馬前，援桴一鼓，使三軍之士，樂死若生，子與我孰賢？』商文曰：『吾不若子。』吳起曰：『三者，子皆不吾若也，位則在吾上，命也夫事君！』商文曰：『善。子問我，我亦問子。世變主少，群臣相疑，黔首不定，屬之子乎？屬之我乎？』吳起默然不對，少選曰：『與子。』商文曰：『是吾所以加於子之上已。』吳起見其所以長，而不見其所以短；知其所以賢，而不知其所以不肖。故勝於西河，而困於王錯，傾造大難，身不得死焉。夫吳勝於齊，而不勝於越；齊勝於宋，而不勝於燕；故凡能全國完身者，其唯知長短贏絀之化邪。
　　卷第十八
　　　審應
　　一曰──
　　人主出聲應容，不可不審。凡主有識，言不欲先。人唱我和，人先我隨。以其出為之入，以其言為之名，取其實以責其名，則說者不敢妄言，而人主之所執其要矣。
　　孔思請行。魯君曰：『天下主亦猶寡人也，將焉之？』孔思對曰：『蓋聞君子猶鳥也，駭則舉。』魯君曰：『主不肖而皆以然也，違不肖，過不肖，而自以為能論天下之主乎？』凡鳥之舉也，去駭從不駭。去駭從不駭，未可知也。去駭從駭，則鳥曷為舉矣？孔思之對魯君也亦過矣。
　　魏惠王使人謂韓昭侯曰：『夫鄭乃韓氏亡之也，願君之封其後也，此所謂存亡繼絕之義，君若封之則大名。』昭侯患之。公子食我曰：『臣請往對之。』公子食我至於魏，見魏王曰：『大國命弊邑封鄭之後，弊邑不敢當也。弊邑為大國所患，昔出公之後聲氏為晉公，拘於銅鞮，大國弗憐也，而使弊邑存亡繼絕，弊邑不敢當也。』魏王慚曰：『固非寡人之志也，客請勿復言。』是舉不義以行不義也。魏王雖無以應，韓之為不義愈益厚也。公子食我之辯，適足以飾非遂過。
　　魏昭王問於田詘曰：『寡人之在東宮之時，聞先生之議曰：「為聖易。」有諸乎？』田詘對曰：『臣之所舉也。』昭王曰：『然則先生聖于？』田詘對曰：『未有功而知其聖也，是堯之知舜也；待其功而後知其舜也，是市人之知聖也。今詘未有功，而王問詘曰「若聖乎」，敢問王亦其堯邪？』昭王無以應。田詘之對，昭王固非曰『我知聖也』耳，問曰『先生其聖乎』，己因以知聖對昭王，昭王有非其有，田詘不察。
　　趙惠王謂公孫龍曰：『寡人事偃兵十餘年矣而不成，兵不可偃乎？』公孫龍對曰：『偃兵之意，兼愛天下之心也。兼愛天下，不可以虛名為也，必有其實。今藺、離石入秦，而王縞素布總；東攻齊得城，而王加膳置酒。秦得地而王布總，齊亡地而王加膳，所非兼愛之心也。此偃兵之所以不成也。』今有人於此，無禮慢易而求敬，阿黨不公而求令，煩號數變而求靜，暴戾貪得而求定，雖黃帝猶若困。
　　衛嗣君欲重稅以聚粟，民弗安，以告薄疑曰：『民甚愚矣。夫聚粟也，將以為民也。其自藏之與在於上奚擇？』薄疑曰：『不然。其在於民而君弗知，其不如在上也；其在於上而民弗知，其不如在民也。』凡聽必反諸己，審則令無不聽矣。國久則固，固則難亡，今虞、夏、殷、周無存者，皆不知反諸己也。
　　公子沓相周，申向說之而戰。公子沓訾之曰：『申子說我而戰，為吾相也夫？』申向曰：『向則不肖。雖然，公子年二十而相，見老者而使之戰，請問孰病哉？』公子沓無以應。戰者，不習也；使人戰者，嚴駔也。意者恭節而人猶戰，任不在貴者矣。故人雖時有自失者，猶無以易恭節。自失不足以難，以嚴駔則可。
　　　重言
　　二曰──
　　人主之言，不可不慎。高宗，天子也，即位諒闇，三年不言。卿大夫恐懼，患之。高宗乃言曰：『以余一人正四方，余唯恐言之不類也，茲故不言。』古之天子，其重言如此，故言無遺者。
　　成王與唐叔虞燕居，援梧葉以為珪，而授唐叔虞曰：『余以此封女。』叔虞喜，以告周公。周公以請曰：『天子其封虞邪？』成王曰：『余一人與虞戲也。』周公對曰：『臣聞之，天子無戲言。天子言，則史書之，工誦之，士稱之。』於是遂封叔虞于晉。周公旦可謂善說矣，一稱而令成王益重言，明愛弟之義，有輔王室之固。
　　荊莊王立三年，不聽而好讔。成公賈入諫。王曰：『不穀禁諫者，今子諫，何故？』對曰：『臣非敢諫也，願與君王讔也。』王曰：「胡不設不穀矣。』對曰：『有鳥止於南方之阜，三年不動不飛不鳴，是何鳥也？』王射之曰：『有鳥止於南方之阜，其三年不動，將以定志意也；其不飛，將以長羽翼也；其不鳴，將以覽民則也。是鳥雖無飛，飛將沖天；雖無鳴，鳴將駭人。賈出矣，不穀知之矣。』明日朝，所進者五人，所退者十人。群臣大說，荊國之眾相賀也。故詩曰：『何其久也，必有以也，何其處也，必有與也』，其莊王之謂邪？成公賈之讔也，賢於太宰嚭之說也。太宰嚭之說，聽乎夫差，而吳國為墟；成公賈之讔，喻乎荊王，而荊國以霸。
　　齊桓公與管仲謀伐莒，謀未發而聞於國，桓公怪之曰：『與仲父謀伐莒，謀未發而聞於國，其故何也？』管仲曰：『國必有聖人也。』桓公曰：『譆！日之役者，有執蹠檯而上視者，意者其是邪？』乃令復役，無得相代。少頃，東郭牙至。管仲曰：『此必是已。』乃令賓者延之而上，分級而立。管子曰：『子邪言伐莒者？』對曰：『然。』管仲曰：『我不言伐莒，子何故言伐莒？』對曰：『臣聞君子善謀，小人善意。臣竊意之也。』管仲曰：『我不言伐莒，子何以意之？』對曰：『臣聞君子有三色：顯然喜樂者，鐘鼓之色也；湫然清靜者，衰絰之色也；艴然充盈，手足矜者，兵革之色也。日者臣望君之在臺上也，艴然充盈，手足矜者，此兵革之色也。君呿而不〈口金〉，所言者「莒」也；君舉臂而指，所當者莒也。臣竊以慮諸侯之不服者，其惟莒乎。臣故言之。』凡耳之聞以聲也，今不聞其聲，而以其容與臂，是東郭牙不以耳聽而聞也。桓公、管仲雖善匿，弗能隱矣。故聖人聽於無聲，視於無形，詹何、田子方、老耽是也。
　　　精諭
　　三曰──
　　聖人相諭不待言，有先言言者也。海上之人有好蜻者，每居海上，從蜻游，蜻之至者，百數而不止，前後左右盡蜻也，終日玩之而不去。其父告之曰：『聞蜻皆從女居，取而來，吾將玩之。』明日之海上，而蜻無至者矣。
　　勝書說周公旦曰：『廷小人眾，徐言則不聞，疾言則人知之，徐言乎？疾言乎？』周公旦曰：『徐言。』勝書曰：『有事於此，而精言之而不明，勿言之而不成，精言乎？勿言乎？』周公旦曰：『勿言。』故勝書能以不言說，而周公旦能以不言聽，此之謂不言之聽。不言之謀，不聞之事，殷雖惡周，不能疵矣。口〈口昏〉不言，以精相告，紂雖多心，弗能知矣。目視於無形，耳聽於無聲，商聞雖眾，弗能窺矣。同惡同好，志皆有欲，雖為天子，弗能離矣。
　　孔子見溫伯雪子，不言而出。子貢曰：『夫子之欲見溫伯雪子好矣，今也見之而不言，其故何也？』孔子曰：『若夫人者，目擊而道存矣，不可以容聲矣。』故未見其人而知其志，見其人而心與志皆見，天符同也。聖人之相知，豈待言哉？
　　白公問於孔子曰：『人可與微言乎？』孔子不應。白公曰：『若以石投水奚若？』孔子曰：『沒人能取之。』白公曰：『若以水投水奚若？』孔子曰：『淄、澠之合者，易牙嘗而知之。』白公曰：『然則人不可與微言乎？』孔子曰：『胡為不可？唯知言之謂者為可耳。』白公弗得也。知謂則不以言矣。言者，謂之屬也。求魚者濡，爭獸者趨，非樂之也。故至言去言，至為無為。淺智者之所爭則末矣。此白公之所以死於法室。
　　齊桓公合諸侯，衛人後至。公朝而與管仲謀伐衛，退朝而入，衛姬望見君，下堂再拜，請衛君之罪。公曰：『吾於衛無故，子曷為請？』對曰：『妾望君之入也，足高氣彊，有伐國之志也；見妾而有動色，伐衛也。』明日君朝，揖管仲而進之。管仲曰：『君舍衛乎？』公曰：『仲父安識之？』管仲曰：『君之揖朝也恭，而言也徐，見臣而有慚色，臣是以知之。』君曰：『善。仲父治外，夫人治內，寡人知終不為諸侯笑矣。』桓公之所以匿者不言也，今管子乃以容貌音聲，夫人乃以行步氣志，桓公雖不言，若暗夜而燭燎也。
　　晉襄公使人於周曰：『弊邑寡君寢疾，卜以守龜曰：「三塗為祟。」弊邑寡君使下臣願藉途而祈福焉。』天子許之。朝，禮使者事畢，客出。萇弘謂劉康公曰：『夫祈福於三塗，而受禮於天子，此柔嘉之事也，而客武色，殆有他事，願公備之也。』劉康公乃儆戎車卒士以待之。晉果使祭事先，因令楊子將卒十二萬而隨之，涉於棘津，襲聊阮、梁、蠻氏，滅三國焉。此形名不相當，聖人之所察也，萇弘則審矣。故言不足以斷小事，唯知言之謂者可為。
　　　離謂
　　四曰──
　　言者，以諭意也。言意相離，凶也。亂國之俗，甚多流言，而不顧其實，務以相毀，務以相譽，毀譽成黨，眾口熏天，賢不肖不分，以此治國，賢主猶惑之也，又況乎不肖者乎？惑者之患，不自以為惑，故惑惑之中有曉焉，冥冥之中有昭焉。亡國之主，不自以為惑，故與桀、紂、幽、厲皆也。然有亡者國，無二道矣。
　　鄭國多相縣以書者。子產令無縣書，鄧析致之。子產令無致書，鄧析倚之。令無窮，則鄧析應之亦無窮矣。是可不可無辨也。可不可無辨，而以賞罰，其罰愈疾，其亂愈疾，此為國之禁也。故辨而不當理則偽，知而不當理則詐，詐偽之民，先王之所誅也。理也者，是非之宗也。
　　洧水甚大，鄭之富人有溺者。人得其死者。富人請贖之，其人求金甚多，以告鄧析。鄧析曰：『安之。人必莫之賣矣。』得死者患之，以告鄧析。鄧析又答之曰：『安之。此必無所更買矣。』夫傷忠臣者，有似於此也。夫無功不得民，則以其無功不得民傷之；有功得民，則又以其有功得民傷之。人主之無度者，無以知此，豈不悲哉？比干、萇弘以此死，箕子、商容以此窮，周公、召公以此疑，范蠡、子胥以此流，死生存亡安危，從此生矣。
　　子產治鄭，鄧析務難之，與民之有獄者約，大獄一衣，小獄襦〈衣夸〉。民之獻衣襦〈衣夸〉而學訟者，不可勝數。以非為是，以是為非，是非無度，而可與不可日變。所欲勝因勝，所欲罪因罪。鄭國大亂，民口讙譁。子產患之，於是殺鄧析而戮之，民心乃服，是非乃定，法律乃行。今世之人，多欲治其國，而莫之誅鄧析之類，此所以欲治而愈亂也。
　　齊有事人者，所事有難而弗死也，遇故人於塗。故人曰：『固不死乎？』對曰：『然。凡事人以為利也。死不利，故不死。』故人曰：『子尚可以見人乎？』對曰：『子以死為顧可以見人乎？』是者數傳。不死於其君長，大不義也，其辭猶不可服，辭之不足以斷事也明矣。夫辭者，意之表也。鑒其表而棄其意，悖。故古之人，得其意則舍其言矣。聽言者以言觀意也。聽言而意不可知，其與橋言無擇。
　　齊人有淳于髡者，以從說魏王。魏王辯之，約車十乘，將使之荊。辭而行，有以橫說魏王，魏王乃止其行。失從之意，又失橫之事。夫其多能不若寡能，其有辯不若無辯。周鼎著倕而齕其指，先王有以見大巧之不可為也。
　　　淫辭
　　五曰──
　　非辭無以相期，從辭則亂。亂辭之中又有辭焉，心之謂也。言不欺心，則近之矣。凡言者，以諭心也。言心相離，而上無以參之，則下多所言非所行也，所行非所言也。言行相詭，不祥莫大焉。
　　空雄之遇，秦、趙相與約約曰：『自今以來，秦之所欲為，趙助之；趙之所欲為，秦助之。』居無幾何，秦興兵攻魏，趙欲救之。秦王不說，使人讓趙王曰：『約曰「秦之所欲為，趙助之；趙之所欲為，秦助之」。今秦欲攻魏，而趙因欲救之，此非約也。』趙王以告平原君。平原君以告公孫龍。公孫龍曰：『亦可以發使而讓秦王曰：「趙欲救之，今秦王獨不助趙，此非約也。」』
　　孔穿、公孫龍相與論於平原君所，深而辯，至於藏三牙，公孫龍言藏之三牙甚辯，孔穿不應，少選，辭而出。明日，孔穿朝。平原君謂孔穿曰：『昔者公孫龍之言甚辯。』孔穿曰：『然。幾能令藏三牙矣。雖然難。願得有問於君，謂藏三牙甚難而實非也，謂藏兩牙甚易而實是也，不知君將從易而是者乎？將從難而非者乎？』平原君不應。明日，謂公孫龍曰：『公無與孔穿辯。』
　　荊柱國莊伯令其父『視曰』，日『在天』；『視其奚如』？曰『正圓』；『視其時』，日『當今』。令謁者『駕』，曰『無馬』。令涓人『取冠』，『進上』。問『馬齒』，圉人曰『齒十二與牙三十』。
　　人有任臣不亡者，臣亡，莊伯決之，任者無罪。
　　宋有澄子者，亡緇衣，求之塗，見婦人衣緇衣，援而弗舍，欲取其衣，曰：『今者我亡緇衣。』婦人曰：『公雖亡緇衣，此實吾所自為也。』澄子曰：『子不如速與我衣。昔吾所亡者，紡緇也。今子之衣，禪緇也。以襌緇當紡緇，子豈不得哉？』
　　宋王謂其相唐鞅曰：『寡人所殺戮者眾矣，而群臣愈不畏，其故何也？』唐鞅對曰：『王之所罪，盡不善者也。罪不善，善者故為不畏。王欲群臣之畏也，不若無辨其善與不善而時罪之，若此則群臣畏矣。』居無幾何，宋君殺唐鞅。唐鞅之對也，不若無對。
　　惠子為魏惠王為法。為法已成，以示諸民人，民人皆善之。獻之惠王，惠王善之，以示翟翦。翟翦曰：『善也。』惠王曰：『可行邪？』翟翦曰：『不可。』惠王曰：『善而不可行，何故？』翟翦對曰：『今舉大木者，前呼輿謣，後亦應之，此其於舉大木者善矣，豈無鄭、衛之音哉？然不若此其宜也。夫國亦木之大者也。』
　　　　不屈
　　六曰──
　　察士以為得道則未也。雖然，其應物也，辭難窮矣。辭雖窮，其為禍福猶未可知。察而以達理明義，則察為福矣；察而以飾非惑愚，則察為禍矣。古者之貴善御也，以逐暴禁邪也。
　　魏惠王謂惠子曰：『上世之有國，必賢者也。今寡人實不若先生，願得傳國。』惠子辭。王又固請曰：『寡人莫有之國於此者也，而傳之賢者，民之貪爭之心止矣。欲先生之以此聽寡人也。』惠子曰：『若王之言，則施不可而聽矣。王固萬乘之主也，以國與人猶尚可。今施，布衣也，可以有萬乘之國而辭之，此其止貪爭之心愈甚也。』惠王謂惠子曰『古之有國者，必賢者也』。夫受而賢者舜也，是欲惠子之為舜也；夫辭而賢者許由也，是惠子欲為許由也；傳而賢者堯也，是惠王欲為堯也。堯、舜、許由之作，非獨傳舜而由辭也，他行稱此。今無其他，而欲為堯、舜、許由，故惠王布冠而拘於鄄，齊威王幾弗受，惠子易衣變冠，乘輿而走，幾不出乎魏境。凡自行不可以幸，為必誠。
　　匡章謂惠子於魏王之前曰：『蝗螟，農夫得而殺之，奚故？為其害稼也。今公行，多者數百乘，步者數百人；少者數十乘，步者數十人。此無耕而食者，其害稼亦甚矣。』惠王曰：『惠子施也，難以辭與公相應。雖然，請言其志。惠子曰：「今之城者，或者操大築乎城上，或負畚而赴乎城下，或操表掇以善睎望。若施者，其操表掇者也。使工女化而為絲，不能治絲；使大匠化而為木，不能治木；使聖人化而為農夫，不能治農夫。施而治農夫者也」。公何事比施於螣螟乎？』惠子之治魏為本，其治不治。當惠王之時，五十戰而二十敗，所殺者不可勝數，大將、愛子有禽者也。大術之愚，為天下笑，得舉其諱，乃請令周太史更著其名。圍邯鄲三年而弗能取，士民罷潞，國家空虛，天下之兵四至。眾庶誹謗，諸侯不譽，謝於翟翦而更聽其謀，社稷乃存。名寶散出，土地四削，魏國從此衰矣。仲父，大名也；讓國，大實也。說以不聽、不信。聽而若此，不可謂工矣。不工而治，賊天下莫大焉，幸而獨聽於魏也。以賊天下為實，以治之為名，匡章之非，不亦可乎？
　　白圭新與惠子相見也，惠子說之以彊，白圭無以應。惠子出。白圭告人曰：『人有新取婦者，婦至，宜安矜煙視媚行。豎子操蕉火而鉅，新婦曰：「蕉火大鉅。」入於門，門中有歛陷，新婦曰：「塞之，將傷人之足。」此非不便之家氏也，然而有大甚者。今惠子之遇我尚新，其說我有大甚者。』惠子聞之曰：『不然。詩曰：「愷悌君子，民之父母」。愷者，大也；悌者，長也。君子之德，長且大者，則為民父母。父母之教子也，豈待久哉？何事比我於新婦乎？詩豈曰「愷悌新婦」哉？』誹汙因汙，誹辟因辟，是誹者與所非同也。白圭曰『惠子之遇我尚新，其說我有大甚者』，惠子聞而誹之，因自以為為之父母，其非有甚於白圭亦有大甚者。
　　　應言
　　七曰──
　　白圭謂魏王曰：『市丘之鼎以烹雞，多洎之則淡而不可食，少洎之則焦而不熟，然而視之蝺焉美無所可用。惠子之言，有似於此。』惠子聞之曰：『不然。使三軍饑而居鼎旁，適為之甑，則莫宜之此鼎矣。』白圭聞之曰：『無所可用者，意者徒加其甑邪？』白圭之論自悖，其少魏王太甚。以惠子之言蝺焉美無所可用，是魏王以言無所可用者為仲父也，是以言無所用者為美也。
　　公孫龍說燕昭王以偃兵。昭王曰：『甚善。寡人願與客計之。』公孫龍曰：『竊意大王之弗為也。』王曰：『何故？』公孫龍曰：『日者大王欲破齊，諸天下之士，其欲破齊者，大王盡養之；知齊之險阻要塞君臣之際者，大王盡養之；雖知而弗欲破者，大王猶若弗養；其卒果破齊以為功。今大王曰「我甚取偃兵」。諸侯之士，在大王之本朝者，盡善用兵者也，臣是以知大王之弗為也。』王無以應。
　　司馬喜難墨者師於中山王前以非攻，曰：『先生之所術非攻夫？』墨者師曰：『然。』曰：『今王興兵而攻燕，先生將非王乎？』墨者師對曰：『然則相國是攻之乎？』司馬喜曰：『然。』墨者師曰：『今趙興兵而攻中山，相國將是之乎？』司馬喜無以應。
　　路說謂周頗曰：『公不愛趙，天下必從。』周頗曰：『固欲天下之從也。天下從則秦利也。』路說應之曰：『然則公欲秦之利夫？』周頗曰：『欲之。』路說曰：『公欲之，則胡不為從矣？』
　　魏令孟卬割絳、汾、安邑之地以與秦王。王喜，令起賈為孟卬求司徒於魏王。魏王不說，應起賈曰：『卬，寡人之臣也。寡人寧以臧為司徒，無用卬。願大王之更以他人詔之也。』起賈出，遇孟卬於廷，曰：『公之事何如？』起賈曰：『公甚賤於公之主。公之主曰「寧用臧為司徒，無用公」。』孟卬入見，謂魏王曰：『秦客何言？』王曰：『求以女為司徒。』孟卬曰：『王應之謂何？』王曰：『寧以臧，無用卬也。』孟卬太息曰：『宜矣王之制於秦也。王何疑秦之善臣也？以絳、汾、安邑令負牛書與秦，猶乃善牛也。卬雖不肖，獨不如牛乎？且王令三將軍為臣先曰「視卬如身」，是臣重也。令二輕臣也，令臣責，卬雖賢固能乎？』居三日，魏王乃聽起賈。凡人主之與其大官也，為有益也。今割國之錙錘矣，而因得大官，且何地以給之？大官，人臣之所欲也。孟卬令秦得其所欲，秦亦令孟卬得其所欲，責以償矣，尚有何責？魏雖彊猶不能責無責，又況於弱？魏王之令乎孟卬為司徒以棄其責則拙也。
　　秦王立帝，宜陽令許綰誕魏王，魏王將入秦。魏敬謂王曰：『以河內孰與梁重？』王曰：『梁重。』又曰：『梁孰與身重？』王曰：『身重。』又曰：『若使秦求河內，則王將與之乎？』王曰：『弗與也。』魏敬曰：『河內，三論之下也。身，三論之上也。秦索其下而王弗聽，索其上而王聽之，臣竊不取也。』王曰：『甚然。』乃輟行。秦雖大勝於長平，三年然後決，士民倦，糧食。當此時也，兩周全，其北存。魏舉陶削衛，地方六百，有之勢是，而入大蚤，奚待於魏敬之說也？夫未可以入而入，其患有將可以入而不入，入與不入之時，不可不熟論也。
　　　具備
　　八曰──
　　今有羿、逢蒙，繁弱於此，而無弦，則必不能中也。中非獨弦也，而弦為弓中之具也。夫立功名亦有具，不得其具，賢雖過湯、武，則勞而無功矣。湯嘗約於郼薄矣，武王嘗窮於畢裎矣，伊尹嘗居於庖廚矣，太公嘗隱於釣魚矣，賢非衰也，智非愚也，皆無其具也。故凡立功名，雖賢必有其具然後可成。
　　宓子賤治亶父，恐魯君之聽讒人，而令己不得行其術也。將辭而行，請近吏二人於魯君，與之俱至於亶父。邑吏皆朝，宓子賤令吏二人書。吏方將書，宓子賤從旁時掣搖其肘。吏書之不善，則宓子賤為之怒。吏甚患之，辭而請歸。宓子賤曰：『子之書甚不善，子勉歸矣。』二吏歸報於君，曰：『宓子不可為書。』君曰：『何故？』吏對曰：『宓子使臣書，而時掣搖臣之肘，書惡而有甚怒，吏皆笑宓子，此臣所以辭而去也。』魯君太息而歎曰：『宓子以此諫寡人之不肖也。寡人之亂子，而令宓子不得行其術，必數有之矣。微二人，寡人幾過。』遂發所愛，而令之亶父，告宓子曰：『自今以來，亶父非寡人之有也，子之有也。有便於亶父者，子決為之矣。五歲而言其要。』宓子敬諾，乃得行某術於亶父。三年，巫馬旗短褐衣弊裘，而往觀化於亶父，見夜漁者，得則舍之。巫馬旗問焉，曰：『漁為得也。今子得而舍之，何也？』對曰：『宓子不欲人之取小魚也。所舍者小魚也。』巫馬旗歸，告孔子曰：『宓子之德至矣。使民闇行，若有嚴刑於旁。敢問宓子何以至於此？』孔子曰：『丘嘗與之言曰：「誠乎此者刑乎彼」。宓子必行此術於亶父也。』夫宓子之得行此術也，魯君後得之也。魯君後得之者，宓子先有其備也。先有其備，豈遽必哉？此魯君之賢也。三月嬰兒，軒冕在前，弗知欲也，斧鉞在後，弗知惡也，慈母之愛諭焉，誠也。故誠有誠乃合於情，精有精乃通於天。乃通於天，水木石之性，皆可動也，又況於有血氣者乎？故凡說與治之務莫若誠。聽言哀者，不若見其哭也；聽言怒者，不若見其鬥也。說與治不誠，其動人心不神。
　　卷第十九
　　　離俗
　　一曰──
　　世之所不足者，理義也；所有餘者，妄苟也。民之情，貴所不足，賤所有餘。故布衣人臣之行，潔白清廉中繩，愈窮愈榮。雖死，天下愈高之，所不足也。然而以理義斲削，神農、黃帝，猶有可非，微獨舜、湯。飛兔、要褭，古之駿馬也，材猶有短。故以繩墨取木，則宮室不成矣。
　　舜讓其友石戶之農。石戶之農曰：『棬棬乎后之為人也，葆力之士也。』以舜之德為未至也，於是乎夫負妻妻攜子以入於海，去之終身不反。舜又讓其友北人無擇。北人無擇曰：『異哉后之為人也，居於甽畝之中，而游入於堯之門。不若是而已，又欲以其辱行漫我，我羞之。』而自投於蒼領之淵。湯將伐桀，因卞隨而謀。卞隨辭曰：『非吾事也。』湯曰：『孰可？』卞隨曰：『吾不知也。』湯又因務光而謀。務光曰：『非吾事也。』湯曰：『孰可？』務光曰：『吾不知也。』湯曰：『伊尹何如？』務光曰：『彊力忍詬，吾不知其他也。』湯遂與伊尹謀夏伐桀，克之，以讓卞隨。卞隨辭曰：『后之伐桀也，謀乎我，必以我為賊也。勝桀而讓我，必以我為貪也。吾生乎亂世，而無道之人再來詬我，吾不忍數聞也。』乃自投於潁水而死。湯又讓於務光曰：『智者謀之，武者遂之，仁者居之，古之道也。吾子胡不位之？請相吾子。』務光辭曰：『廢上，非義也。殺民，非仁也。人犯其難，我享其利，非廉也。吾聞之：「非其義，不受其利；無道之世，不踐其土」，況於尊我乎？吾不忍久見也。』乃負石而沈於募水。故如石戶之農、北人無擇、卞隨、務光者，其視天下若六合之外，人之所不能察；其視富貴也，苟可得已，則必不之賴；高節厲行，獨樂其意，而物莫之害；不漫於利，不牽於埶，而羞居濁世；惟此四士者之節。若夫舜、湯，則苞裹覆容，緣不得已而動，因時而為，以愛利為本，以萬民為義。譬之若釣者，魚有小大，餌有宜適，羽有動靜。
　　齊、晉相與戰，平阿之餘子亡戟得矛，卻而去，不自快，謂路之人曰：『亡戟得矛，可以歸乎？』路之人曰：『戟亦兵也，矛亦兵也，亡兵得兵，何為不可以歸？』去行，心猶不自快，遇高唐之孤叔無孫，當其馬前曰：『今者戰，亡戟得矛，可以歸乎？』叔無孫曰：『矛非戟也，戟非矛也，亡戟得矛，豈亢責也哉？』平阿之餘子曰：『嘻！還反戰，趨尚及之。』遂戰而死。叔無孫曰：『吾聞之：君子濟人於患，必離其難。』疾驅而從之，亦死而不反。令此將眾，亦必不北矣；令此處人主之旁，亦必死義矣。今死矣而無大功，其任小故也。任小者，不知大也。今焉知天下之無平阿餘子與叔無孫也？故人主之欲得廉士者，不可不務求。
　　齊莊公之時，有士曰賓卑聚，夢有壯子，白縞之冠，丹績之纓，東布之衣，新素履，墨劍室，從而叱之，唾其面，惕然而寤，徒夢也。終夜坐不自快。明日召其友而告之曰：『吾少好勇，年六十而無所挫辱。今夜辱，吾將索其形，期得之則可，不得將死之。』每朝與其友俱立乎衢，三日不得，卻而自歿。謂此當務則未也。雖然，其心之不辱也，有可以加乎。
　　　高義
　　二曰──
　　君子之自行也，動必緣義，行必誠義，俗雖謂之窮，通也；行不誠義，動不緣義，俗雖謂之通，窮也；然則君子之窮通，有異乎俗者也。故當功以受賞，當罪以受罰。賞不當，雖與之必辭；罰誠當，雖赦之不外。度之於國必利，長久長久之於主必宜，內反於心不慚然後動。
　　孔子見齊景公，景公致廩丘以為養，孔子辭不受，入謂弟子曰：『吾聞君子當功以受祿。今說景公，景公未之行而賜之廩丘，其不知丘亦甚矣。』令弟子趣駕，辭而行。孔子布衣也，官在魯司寇，萬乘難與比行，三王之佐不顯焉，取舍不苟也夫！
　　子墨子游公上過於越。公上過語墨子之義，越王說之，謂公上過曰：『子之師苟肯至越，請以故吳之地，陰江之浦，書社三百，以封夫子。』公上過往復於子墨子。子墨子曰：『子之觀越王也，能聽吾言、用吾道乎？』公上過曰：『殆未能也。』墨子曰：『不唯越王不知翟之意，雖子亦不知翟之意。若越王聽吾言、用吾道，翟度身而衣，量腹而食，比於賓萌，未敢求仕。越王不聽吾言、不用吾道，雖全越以與我，吾無所用之。越王不聽吾言、不用吾道，而受其國，是以義翟也，義翟何必越，雖於中國亦可。』凡人不可不熟論。秦之野人，以小利之故，弟兄相獄，親戚相忍；今可得其國，恐虧其義而辭之，可謂能守行矣；其與秦之野人相去亦遠矣。
　　荊人與吳人將戰，荊師寡，吳師眾，荊將軍子囊曰：『我與吳人戰，必敗。敗王師，辱王名，虧壤土，忠臣不忍為也。』不復於王而遁。至於郊，使人復於王曰：『臣請死。』王曰：『將軍之遁也，以其為利也。今誠利，將軍何死？』子囊曰：『遁者無罪，則後世之為王將者，皆依不利之名而效臣遁。若是則荊國終為天下撓。』遂伏劍而死。王曰：『請成將軍之義。』乃為之桐棺三寸，加斧鑕其上。人主之患，存而不知所以存，亡而不知所以亡，此存亡之所以數至也。郼、岐之廣也，萬國之順也，從此生矣。荊之為四十二世矣，嘗有乾谿、白公之亂矣，嘗有鄭襄、州侯之避矣，而今猶為萬乘之大國，其時有臣如子囊與？子囊之節，非獨厲一世之人臣也。
　　荊昭王之時，有士焉，曰石渚。其為人也，公直無私，王使為政廷。有殺人者，石渚追之，則其父也。還車而返，立於廷曰：『殺人者，僕之父也。以父行法，不忍；阿有罪，廢國法，不可。失法伏罪，人臣之義也。』於是乎伏斧鑕，請死於王。王曰：『追而不及，豈必伏罪哉？子復事矣。』石渚辭曰：『不私其親，不可謂孝子。事君枉法，不可謂忠臣。君令赦之，上之惠也。不敢廢法，臣之行也。』不去斧鑕，歿頭乎王廷。正法枉必死，父犯法而不忍，王赦之而不肯，石渚之為人臣也，可謂忠且孝矣。
　　　上德
　　三曰──
　　為天下及國，莫如以德，莫如行義。以德以義，不賞而民勸，不罰而邪止，此神農、黃帝之政也。以德以義，則四海之大，江河之水，不能亢矣；太華之高，會稽之險，不能障矣；闔廬之教，孫、吳之兵，不能當矣。故古之王者，德迴乎天地，澹乎四海，東西南北，極日月之所燭，天覆地載，愛惡不臧，虛素以公，小民皆之其之敵而不知其所以然，此之謂順天；教變容改俗而莫得其所受之，此之謂順情。故古之人，身隱而功著，形息而名彰，說通而化奮，利行乎天下而民不識，豈必以嚴罰厚賞哉？嚴罰厚賞，此衰世之政也。
　　三苗不服，禹請攻之。舜曰：『以德可也。』行德三年，而三苗服。孔子聞之曰：『通乎德之情，則孟門、太行不為險矣。故曰德之速，疾乎以郵傳命。』周明堂，金在其後，有以見先德後武也。舜其猶此乎？其臧武通於周矣。
　　晉獻公為麗姬遠太子。太子申生居曲沃，公子重耳居蒲，公子夷吾居屈。麗姬謂太子曰：『往昔君夢見姜氏。』太子祠而膳於公，麗姬易之。公將嘗膳，姬曰：『所由遠，請使人嘗之。』嘗人人死，食狗狗死，故誅太子。太子不肯自釋，曰：『君非麗姬，居不安，食不甘。』遂以劍死。公子夷吾自屈奔梁。公子重耳自蒲奔翟。去翟過衛，衛文公無禮焉。過五鹿如齊，齊桓公死。去齊之曹，曹共公視其駢脅，使袒而捕池魚。去曹過宋，宋襄公加禮焉。之鄭，鄭文公不敬，被瞻諫曰：『臣聞賢主不窮窮。今晉公子之從者，皆賢者也。君不禮也，不如殺之。』鄭君不聽。去鄭之荊，荊成王慢焉。去荊之秦，秦繆公入之。晉既定，興師攻鄭，求被瞻。被瞻謂鄭君曰：『不若以臣與之。』鄭君曰：『此孤之過也。』被瞻曰：『殺臣以免國，臣願之。』被瞻入晉軍，文公將烹之。被瞻據鑊而呼曰：『三軍之士皆聽瞻也，自今以來，無有忠於其君，忠於其君者將烹。』文公謝焉，罷師，歸之於鄭。且被瞻忠於其君、而君免於晉患也，行義於鄭、而見說於文公也，故義之為利博矣。
　　墨者鉅子孟勝，善荊之陽城君。陽城君令守於國，毀璜以為符，約曰：『符合聽之』。荊王薨，群臣攻吳起，兵於喪所，陽城君與焉，荊罪之。陽城君走，荊收其國。孟勝曰：『受人之國，與之有符。今不見符，而力不能禁，不能死，不可。』其弟子徐弱諫孟勝曰：『死而有益陽城君，死之可矣。無益也，而絕墨者於世，不可。』孟勝曰：『不然。吾於陽城君也，非師則友也，非友則臣也。不死，自今以來，求嚴師必不於墨者矣，求賢友必不於墨者矣，求良臣必不於墨者矣。死之所以行墨者之義而繼其業者也。我將屬鉅子於宋之田襄子。田襄子賢者也，何患墨者之絕世也？』徐弱曰：『若夫子之言，弱請先死以除路。』還歿頭前於。孟勝因使二人傳鉅子於田襄子。孟勝死，弟子死之者百八十。三人以致令於田襄子，欲反死孟勝於荊，田襄子止之曰：『孟子已傳鉅子於我矣，當聽。』遂反死之。墨者以為不聽鉅子不察。嚴罰厚賞，不足以致此。今世之言治，多以嚴罰厚賞，此上世之若客也。
　　　用民
　　四曰──
　　凡用民，太上以義，其次以賞罰。其義則不足死，賞罰則不足去就，若是而能用其民者，古今無有。民無常用也，無常不用也，唯得其道為可。
　　闔廬之用兵也不過三萬，吳起之用兵也不過五萬。萬乘之國，其為三萬五萬尚多。今外之則不可以拒敵，內之則不可以守國，其民非不可用也，不得所以用之也。不得所以用之，國雖大，勢雖便，卒無眾，何益？古者多有天下而亡者矣，其民不為用也。用民之論，不可不熟。
　　劍不徒斷，車不自行，或使之也。夫種麥而得麥，種稷而得稷，人不怪也。用民亦有種，不審其種，而祈民之用，惑莫大焉。
　　當禹之時，天下萬國，至於湯而三千餘國，今無存者矣，皆不能用其民也。民之不用，賞罰不充也。湯、武因夏、商之民也，得所以用之也。管、商亦因齊、秦之民也，得所以用之也。民之用也有故，得其故，民無所不用。用民有紀有綱，壹引其紀，萬目皆起，壹引其綱，萬目皆張。為民紀綱者何也？欲也惡也。何欲何惡？欲榮利，惡辱害。辱害所以為罰充也，榮利所以為賞實也。賞罰皆有充實，則民無不用矣。
　　闔廬試其民於五湖，劍皆加於肩，地流血幾不可止；句踐試其民於寑宮，民爭入水火，死者千餘矣，遽擊金而卻之；賞罰有充也。莫邪不為勇者興懼者變，勇者以工，懼者以拙，能與不能也。
　　夙沙之民，自攻其君，而歸神農。密須之民，自縛其主，而與文王。湯、武非徒能用其民也，又能用非己之民。能用非己之民，國雖小，卒雖少，功名猶可立。古昔多由布衣定一世者矣，皆能用非其有也。用非其有之心，不可察之本。三代之道無二，以信為管。
　　宋人有取道者，其馬不進，倒而投之鸂水。又復取道，其馬不進，又倒而投之鸂水。如此者三。雖造父之所以威馬，不過此矣。不得造父之道，而徒得其威，無益於御。人主之不肖者，有似於此。不得其道，而徒多其威。威愈多，民愈不用。亡國之主，多以多威使其民矣。故威不可無有，而不足專恃。譬之若鹽之於味，凡鹽之用，有所託也，不適則敗託而不可食。威亦然，必有所託，然後可行。惡乎託？託於愛利。愛利之心諭，威乃可行。威太甚則愛利之心息，愛利之心息而徒疾行威，身必咎矣，此殷、夏之所以絕也。君，利勢也，次官也。處次官，執利勢，不可而不察於此。夫不禁而禁者，其唯深見此論邪。
　　　適威
　　五曰──
　　先王之使其民，若御良馬，輕任新節，欲走不得，故致千里。善用其民者亦然。民日夜祈用而不可得，苟得為上用，民之走之也，若決積水於千仞之谿，其誰能當之？周書曰：『民善之則畜也，不善則讎也。』有讎而眾，不若無有。厲王，天子也，有讎而眾，故流于彘，禍及子孫，微召公虎而絕無後嗣。今世之人主，多欲眾之，而不知善，此多其讎也。不善則不有。有必緣其心愛之謂也，有其形不可謂有之。舜布衣而有天下。桀，天子也，而不得息，由此生矣。有無之論，不可不熟。湯、武通於此論，故功名立。
　　古之君民者，仁義以治之，愛利以安之，忠信以導之，務除其災，思致其福。故民之於上也，若璽之於塗也，抑之以方則方，抑之以圜則圜；若五種之於地也，必應其類，而蕃息於百倍；此五帝三王之所以無敵也。身已終矣，而後世化之如神，其人事審也。
　　魏武侯之居中山也，問於李克曰：『吳之所以亡者何也？』李克對曰：『驟戰而驟勝。』武侯曰：『驟戰而驟勝，國家之福也。其獨以亡，何故？』對曰：『驟戰則民罷，驟勝則主驕。以驕主使罷民，然而國不亡者，天下少矣。驕則恣，恣則極物；罷則怨，怨則極慮。上下俱極，吳之亡猶晚，此夫差之所以自歿於干隧也。』東野稷以御見莊公，進退中繩，左右旋中規。莊公曰：『善』，以為造父不過也，使之鉤百而少及焉。顏闔入見。莊公曰：『子遇東野稷乎？』對曰：『然。臣遇之。其馬必敗。』莊公曰：『將何敗？』少頃，東野之馬敗而至。莊公召顏闔而問之曰：『子何以知其敗也？』顏闔對曰：『夫進退中繩，左右旋中規，造父之御，無以過焉。鄉臣遇之，猶求其馬，臣是以知其敗也。』故亂國之使其民，不論人之性，不反人之情，煩為教而過不識，數為令而非不從，巨為危而罪不敢，重為任而罰不勝。民進則欲其賞，退則畏其罪。知其能力之不足也，則以為繼矣。以為繼知，則上又從而罪之，是以罪召罪，上下之相讎也，由是起矣。故禮煩則不莊，業煩則無功，令苛則不聽，禁多則不行。桀、紂之禁，不可勝數，故民因而身為戮，極也，不能用威適。子陽極也好嚴，有過而折弓者，恐必死，遂應猘狗而弒子陽，極也。周鼎有竊，曲狀甚長，上下皆曲，以見極之敗也。
　　　為欲
　　六曰──
　　使民無欲，上雖賢猶不能用。夫無欲者，其視為天子也與為輿隸同，其視有天下也與無立錐之地同，其視為彭祖也與為殤子同。天子至貴也，天下至富也，彭祖至壽也，誠無欲則是三者不足以勸。輿隸至賤也，無立錐之地至貧也，殤子至夭也，誠無欲則是三者不足以禁。會有一欲，則北至大夏，南至北戶，西至三危，東至扶木，不敢亂矣；犯白刃，冒流矢，趣水火，不敢卻也；晨寤興，務耕疾庸，〈木異〉為煩辱，不敢休矣。故人之欲多者，其可得用亦多；人之欲少者，其得用亦少；無欲者，不可得用也。人之欲雖多，而上無以令之，人雖得其欲，人猶不可用也。令人得欲之道，不可不審矣。
　　善為上者，能令人得欲無窮，故人之可得用亦無窮也。蠻夷反舌殊俗異習之國，其衣服冠帶，宮室居處，舟車器械，聲色滋味皆異，其為欲使一也。三王不能革，不能革而功成者，順其天也；桀、紂不能離，不能離而國亡者，逆其天也。逆而不知其逆也，湛於俗也。久湛而不去則若性。性異非性，不可不熟。不聞道者，何以去非性哉？無以去非性，則欲未嘗正矣。欲不正，以治身則夭，以治國則亡。故古之聖王，審順其天而以行欲，則民無不令矣，功無不立矣。聖王執一，四夷皆至者，其此之謂也。
　　執一者至貴也。至貴者無敵。聖王託於無敵，故民命敵焉。群狗相與居，皆靜無爭，投以炙雞，則相與爭矣，或折其骨，或絕其筋，爭術存也。爭術存因爭，不爭之術存因不爭。取爭之術而相與爭，萬國無一。
　　凡治國令其民爭行義也，亂國令其民爭為不義也；彊國令其民爭樂用也，弱國令其民爭競不用也。夫爭行義樂用與爭為不義競不用，此其為禍福也，天不能覆，地不能載。晉文公伐原，與士期七日，七日而原不下，命去之。謀士言曰：『原將下矣。』師吏請待之。公曰：『信，國之寶也。得原失寶，吾不為也。』遂去之。明年復伐之，與士期必得原然後反，原人聞之乃下。衛人聞之，以文公之信為至矣，乃歸文公。故曰『攻原得衛』者，此之謂也。文公非不欲得原也，以不信得原，不若勿得也，必誠信以得之，歸之者非獨衛也。文公可謂知求欲矣。
　　　貴信
　　七曰──
　　凡人主必信。信而又信，誰人不親？故周書曰：『允哉允哉！』以言非信則百事不滿也，故信之為功大矣。信立則虛言可以賞矣。虛言可以賞，則六合之內皆為己府矣。信之所及，盡制之矣。制之而不用，人之有也；制之而用之，己之有也。己有之，則天地之物畢為用矣。人主有見此論者，其王不久矣；人臣有知此論者，可以為王者佐矣。
　　天行不信，不能成歲；地行不信，草木不大。春之德風，風不信，其華不盛，華不盛則果實不生；夏之德暑，暑不信，其土不肥，土不肥則長遂不精；秋之德雨，雨不信，其穀不堅，穀不堅則五種不成；冬之德寒，寒不信，其地不剛，地不剛則凍閉不開。天地之大，四時之化，而猶不能以不信成物，又況乎人事？君臣不信，則百姓誹謗，社稷不寧；處官不信，則少不畏長，貴賤相輕；賞罰不信，則民易犯法，不可使令；交友不信，則離散鬱怨，不能相親；百工不信，則器械苦偽，丹漆染色不貞。夫可與為始，可與為終，可與尊通，可與卑窮者，其唯信乎！信而又信，重襲於身，乃通於天。以此治人，則膏雨甘露降矣，寒暑四時當矣。
　　齊桓公伐魯，魯人不敢輕戰，去魯國五十里而封之，魯請比關內侯以聽，桓公許之。曹翽謂魯莊公曰：『君寧死而又死乎？其寧生而又生乎？』莊公曰：『何謂也？』曹翽曰：『聽臣之言，國必廣大，身必安樂，是生而又生也。不聽臣之言，國必滅亡，身必危辱，是死而又死也。』莊公曰：『請從。』於是明日將盟，莊公與曹翽皆懷劍至於壇上。莊公左搏桓公，右抽劍以自承，曰：『魯國去境數百里，今去境五十里，亦無生矣。鈞其死也，戮於君前。』管仲、鮑叔進，曹翽按劍當兩陛之間曰：『且二君將改圖，毋或進者。』莊公曰：『封於汶則可，不則請死。』管仲曰：『以地衛君，非以君衛地，君其許之。』乃遂封於汶南，與之盟。歸而欲勿予。管仲曰：『不可。人特劫君而不盟，君不知，不可謂智；臨難而不能勿聽，不可謂勇；許之而不予，不可謂信。不智不勇不信，有此三者，不可以立功名。予之，雖亡地亦得信。以四百里之地見信於天下，君猶得也。』莊公，仇也；曹翽，賊也。信於仇賊，又況於非仇賊者乎？夫九合之而合，壹匡之而聽，從此生矣。管仲可謂能因物矣。以辱為榮，以窮為通，雖失乎前，可謂後得之矣。物固不可全也。
　　　舉難
　　八曰──
　　以全舉人固難，物之情也。人傷堯以不慈之名，舜以卑父之號，禹以貪位之意，湯、武以放弒之謀，五伯以侵奪之事。由此觀之，物豈可全哉？故君子責人則以人，自責則以義。責人以人則易足，易足則得人；自責以義則難為非，難為非則行飾；故任天地而有餘。不肖者則不然，責人則以義，自責則以人。責人以義則難瞻，難瞻則失親；自責以人則易為，易為則行苟；故天下之大而不容也，身取危、國取亡焉，此桀、紂、幽、厲之行也。尺之木必有節目，寸之玉必有瑕瓋。先王知物之不可全也，故擇物而貴取一也。
　　季孫氏劫公家。孔子欲諭術則見外，於是受養而便說，魯國以訾。孔子曰：『龍食乎清而游乎清，螭食乎清而游乎濁，魚食乎濁而游乎濁。今丘上不及龍，下不若魚，丘其螭邪。』夫欲立功者，豈得中繩哉？救溺者濡，追逃者趨。
　　魏文侯弟曰季成，友曰翟璜。文侯欲相之而未能決，以問李克。李克對曰：『君欲置相，則問樂騰與王孫苟端孰賢？』文侯曰：『善。』以王孫苟端為不肖，翟璜進之；以樂騰為賢，季成進之；故相季成。凡聽於主，言人不可不慎。季成，弟也，翟璜，友也，而猶不能知，何由知樂騰與王孫苟端哉？疏賤者知，親習者不知，理無自然。自然而斷相過，李克之對文侯也亦過。雖皆過，譬之若金之與木，金雖柔猶堅於木。
　　孟嘗君問於白圭曰：『魏文侯名過桓公，而功不及五伯，何也？』白圭對曰：『文侯師子夏，友田子方，敬段干木，此名之所以過桓公也。卜相曰「成與璜孰可」？此功之所以不及五伯也。相也者，百官之長也。擇者欲其博也。今擇而不去二人，與用其讎亦遠矣。且師友也者，公可也；戚愛也者，私安也。以私勝公，衰國之政也。然而名號顯榮者，三士羽之也。』
　　甯戚欲干齊桓公，窮困無以自進，於是為商旅將任車以至齊，暮宿於郭門之外。桓公郊迎客，夜開門，辟任車，爝火甚盛，從者甚眾。甯戚飯牛居車下，望桓公而悲，擊牛角疾歌。桓公聞之，撫其僕之手曰：『異哉！之歌者非常人也。』命後車載之。桓公反，至，從者以請。桓公賜之衣冠，將見之。甯戚見，說桓公以治境內。明日復見，說桓公以為天下。桓公大說，將任之。群臣爭之曰：『客，衛人也。衛之去齊不遠，君不若使人問之，而固賢者也，用之未晚也。』桓公曰：『不然。問之，患其有小惡，以人之小惡，亡人之大美，此人主之所以失天下之士也已。』凡聽必有以矣。今聽而不復問，合其所以也。且人固難全，權而用其長者。當舉也，桓公得之矣。
　　卷第二十
　　　恃君
　　一曰──
　　凡人之性，爪牙不足以自守衛，肌膚不足以扞寒暑，筋骨不足以從利辟害，勇敢不足以卻猛禁悍，然且猶裁萬物，制禽獸，服狡蟲，寒暑燥溼弗能害，不唯先有其備，而以群聚邪。群之可聚也，相與利之也。利之出於群也，君道立也。故君道立則利出於群，而人備可完矣。
　　昔太古嘗無君矣，其民聚生群處，知母不知父，無親戚兄弟夫妻男女之別，無上下長幼之道，無進退揖讓之禮，無衣服履帶宮室畜積之便，無器械舟車城郭險阻之備，此無君之患。故君臣之義，不可不明也。自上世以來，天下亡國多矣，而君道不廢者，天下之利也。故廢其非君，而立其行君道者。君道何如？利而物利章。
　　非濱之東，夷、穢之鄉，大解、陵魚、其、鹿野、搖山、揚島、大人之居，多無君；揚、漢之南，百越之際，敝凱諸、夫風、餘靡之地，縛婁、陽禺、驩兜之國，多無君；氐、羌、呼唐、離水之西，僰人、野人、篇笮之川，舟人、送龍、突人之鄉，多無君；鴈門之北，鷹隼、所鷙、須窺之國，饕餮、窮奇之地，叔逆之所，儋耳之居，多無君；此四方之無君者也。其民麋鹿禽獸，少者使長，長者畏壯，有力者賢，暴傲者尊，日夜相殘，無時休息，以盡其類。聖人深見此患也，故為天下長慮，莫如置天子也；為一國長慮，莫如置君也。置君非以阿君也，置天子非以阿天子也，置官長非以阿官長也。德衰世亂，然後天子利天下，國君利國，官長利官，此國所以遞興遞廢也，亂難之所以時作也。故忠臣廉士，內之則諫其君之過也，外之則死人臣之義也。
　　豫讓欲殺趙襄子，滅鬚去眉，自刑以變其容，為乞人而往乞於其妻之所。其妻曰：『狀貌無似吾夫者，其音何類吾夫之甚也？』又吞炭以變其音。其友謂之曰：『子之所道甚難而無功。謂子有志則然矣，謂子智則不然。以子之材而索事襄子，襄子必近子，子得近而行所欲，此甚易而功必成。』豫讓笑而應之曰：『是先知報後知也，為故君賊新君矣，大亂君臣之義者無此，失吾所為為之矣。凡吾所為為此者，所以明君臣之義也，非從易也。』
　　柱厲叔事莒敖公，自以為不知，而去居於海上，夏日則食菱芡，冬日則食橡栗。莒敖公有難，柱厲叔辭其友而往死之。其友曰：『子自以為不知故去，今又往死之，是知與不知無異別也。』柱厲叔曰：『不然。自以為不知故去。今死而弗往死，是果知我也。吾將死之以醜後世人主之不知其臣者也，所以激君人者之行，而厲人主之節也。行激節厲，忠臣幸於得察。忠臣察則君道固矣。』
　　　長利
　　二曰──
　　天下之士也者，慮天下之長利，而固處之以身若也：利雖倍於今，而不便於後，弗為也；安雖長久，而以私其子孫，弗行也。自此觀之，陳無宇之可醜亦重矣，其與伯成子高、周公旦、戎夷也，形雖同，取舍之殊，豈不遠哉？
　　堯治天下，伯成子高立為諸侯。堯授舜，舜授禹，伯成子高辭諸侯而耕。禹往見之，則耕在野。禹趨就下風而問曰：『堯理天下，吾子立為諸侯，今至於我而辭之，故何也？』伯成子高曰：『當堯之時，未賞而民勸，未罰而民畏，民不知怨，不知說，愉愉其如赤子。今賞罰甚數，而民爭利且不服，德自此衰，利自此作，後世之亂自此始。夫子盍行乎，無慮吾農事。』協而耰，遂不顧。夫為諸侯，名顯榮，實佚樂，繼嗣皆得其澤，伯成子高不待問而知之，然而辭為諸侯者，以禁後世之亂也。
　　辛寬見魯繆公曰：『臣而今而後知吾先君周公之不若太公望封之知也。昔者太公望封於營丘，之渚海阻山高險固之地也，是故地日廣，子孫彌隆。吾先君周公封於魯，無山林谿谷之險，諸侯四面以達，是故地日削，子孫彌殺。』辛寬出，南宮括入見。公曰『今者寬也非周公』，其辭若是也。南宮括對曰：『寬少者，弗識也。君獨不聞成王之定成周之說乎？其辭曰：「惟余一人，營居於成周。惟余一人，有善易得而見也，有不善易得而誅也。」故曰善者得之，不善者失之，古之道也。夫賢者豈欲其子孫之阻山林之險以長為無道哉？小人哉寬也！今使燕爵為鴻鵠鳳皇慮，則必不得矣。其所求者，瓦之間隙，屋之翳蔚也；與一舉則有千里之志，德不盛、義不大則不至其郊。
愚庳之民，其為賢者慮，亦猶此也。固妄誹訾，豈不悲哉？』
　　戎夷違齊如魯，天大寒而後門，與弟子一人宿於郭外，寒愈甚，謂其弟子曰：『子與我衣，我活也；我與子衣，子活也。我國士也。為天下惜死；子不肖人也，不足愛也。子與我子之衣。』弟子曰：『夫不肖人也，又惡能與國士之衣哉？』戎夷太息歎曰：『嗟乎！道其不濟夫。』解衣與弟子，夜半而死，弟子遂活。謂戎夷其能必定一世，則未之識；若夫欲利人之心，不可以加矣。達乎分仁愛之心識也，故能以必死見其義。
　　　知分
　　三曰──
　　達士者，達乎死生之分。達乎死生之分，則利害存亡弗能惑矣。故晏子與崔杼盟而不變其義；延陵季子，吳人願以為王而不；用孫叔敖三為令尹而不喜，三去令尹而不憂；皆有所達也。有所達則物弗能惑。
　　荊有次非者，得寶劍于干遂，還反涉江，至於中流，有兩蛟夾繞其船。次非謂舟人曰：『子嘗見兩蛟繞船能兩活者乎？』船人曰：『未之見也。』次非攘臂袪衣拔寶劍曰：『此江中之腐肉朽骨也。棄劍以全己，余奚愛焉！』於是赴江刺蛟，殺之而復上船，舟中之人皆得活。荊王聞之，仕之執圭。孔子聞之曰：『夫善哉！不以腐肉朽骨而棄劍者，其次非之謂乎？』
　　禹南省，方濟乎江，黃龍負舟。舟中之人，五色無主。禹仰視天而歎曰：『吾受命於天，竭力以養人。生，性也；死，命也。余何憂於龍焉？』龍俛耳低尾而逝。則禹達乎死生之分、利害之經也。凡人物者，陰陽之化也。陰陽者，造乎天而成者也。天固有衰嗛廢伏，有盛盈坌息；人亦有困窮屈匱，有充實達遂；此皆天之容、物理也，而不得不然之數也。古聖人不以感私傷神，俞然而以待耳。
　　晏子與崔杼盟，其辭曰：『不與崔氏而與公孫氏者受其不祥』。晏子俛而飲血，仰而呼天曰：『不與公孫氏而與崔氏者受此不祥。』崔杼不說，直兵造胸，句兵鉤頸，謂晏子曰：『子變子言，則齊國吾與子共之；子不變子言，則今是已。』晏子曰：『崔子！子獨不為夫詩乎？詩曰：「莫莫葛藟，延于條枚，凱弟君子，求福不回。」嬰且可以回而求福乎？子惟之矣。』崔杼曰：『此賢者，不可殺也。』罷兵而去。晏子授綏而乘，其僕將馳，晏子無良其僕之手曰：『安之！毋失節。疾不必生，徐不必死。鹿生於山而命懸於廚。今嬰之命，有所懸矣。』晏子可謂知命矣。命也者，不知所以然而然者也，人事智巧以舉錯者不得與焉。故命也者，就之未得，去之未失。國士知其若此也，故以義為之決而安處之。
　　白圭問於鄒公子夏后啟曰：『踐繩之節，四上之志，三晉之事，此天下之豪英。以處於晉，而迭聞晉事。未嘗聞踐繩之節、四上之志，願得而聞之。』夏后啟曰：『鄙人也，焉足以問？』白圭曰：『願公子之毋讓也。』夏后啟曰：『以為可為，故為之；為之，天下弗能禁矣。以為不可為，故釋之；釋之，天下弗能使矣。』白圭曰：『利弗能使乎？威弗能禁乎？』夏后啟曰：『生不足以使之，則利曷足以使之矣？死不足以禁之，則害曷足以禁之矣？』白圭無以應。夏后啟辭而出。凡使賢不肖異：使不肖以賞罰，使賢以義。故賢主之使其下也必義，審賞罰，然後賢不肖盡為用矣。
　　　召類
　　四曰──
　　類同相召，氣同則合，聲比則應。故鼓宮而宮應，鼓角而角動；以龍致雨，以形逐影。禍福之所自來，眾人以為命，焉不知其所由。故國亂非獨亂，有必召寇。獨亂未必亡也，召寇則無以存矣。
　　凡兵之用也，用於利，用於義。攻亂則服，服則攻者利；攻亂則義，義則攻者榮。榮且利，中主猶且為之，有況於賢主乎？故割地寶器，戈劍卑辭屈服，不足以止攻，唯治為足。治則為利者不攻矣，為名者不伐矣。凡人之攻伐也，非為利則固為名也。名實不得，國雖彊大，則無為攻矣。
　　兵所自來者久矣：堯戰於丹水之浦，以服南蠻；舜卻苗民，更易其俗；禹攻曹魏，屈驁有扈，以行其教；三王以上，固皆用兵也。亂則用，治則止。治而攻之，不祥莫大焉；亂而弗討，害民莫長焉。此治亂之化也，文武之所由起也。文者愛之徵也，武者惡之表也。愛惡循義，文武有常，聖人之元也。譬之若寒暑之序，時至而事生之。聖人不能為時，而能以事適時。事適於時者其功大。
　　士尹池為荊使於宋，司城子罕觴之。南家之牆，犨於前而不直；西家之潦，徑其宮而不止。士尹池問其故。司城子罕曰：『南家，工人也，為鞔者也。吾將徙之。其父曰：「吾恃為鞔以食三世矣。今徙之，是宋國之求鞔者不知吾處也。吾將不食。願相國之憂吾不食也。」為是故，吾弗徙也。西家高，吾宮庳，潦之經吾宮也利，故弗禁也。』士尹池歸荊，荊王適興兵而攻宋，士尹池諫於荊王曰：『宋不可攻也。其主賢，其相仁。賢者能得民，仁者能用人。荊國攻之，其無功而為天下笑乎！』故釋宋而攻鄭。孔子聞之曰：『夫脩之於廟堂之上，而折衝乎千里之外者，其司城子罕之謂乎？』宋在三大萬乘之間。子罕之時，無所相侵，邊境四益，相平公、元公、景公以終其身，其唯仁且節與？故仁節之為功大矣。故明堂茅茨蒿柱，土階三等，以見節儉。
　　趙簡子將襲衛，使史默往睹之，期以一月，六月而後反。趙簡子曰：『何其久也？』史默曰：『謀利而得害，猶弗察也？今蘧伯玉為相，史〈魚酋〉佐焉，孔子為客，子貢使令於君前，甚聽。易曰：「渙其群，元吉。」渙者，賢也；群者，眾也；元者，吉之始也；渙其群元吉者，其佐多賢也。』趙簡子按兵而不動。凡謀者，疑也。疑則從義斷事，從義斷事則謀不虧，謀不虧則名實從之。賢主之舉也，豈必旗僨將斃而乃知勝敗哉？察其理而得失榮辱定矣。故三代之所貴，無若賢也。
　　　達鬱
　　五曰──
　　凡人三百六十節，九竅五藏六府。肌膚欲其比也，血脈欲其通也，筋骨欲其固也，心志欲其和也，精氣欲其行也，若此則病無所居而惡無由生矣。病之留、惡之生也，精氣鬱也。故水鬱則為污，樹鬱則為蠹，草鬱則為蕢。國亦有鬱。主德不通，民欲不達，此國之鬱也。國鬱處久，則百惡並起，而萬災叢至矣。上下之相忍也，由此出矣。故聖王之貴豪士與忠臣也，為其敢直言而決鬱塞也。
　　周厲王虐民，國人皆謗。召公以告曰：『民不堪命矣。』王使衛巫監謗者，得則殺之。國莫敢言，道路以目。王喜，以告召公曰：『吾能弭謗矣。』召公曰：『是障之也，非弭之也。防民之口，甚於防川；川壅而潰，敗人必多。夫民猶是也。是故治川者決之使導，治民者宣之使言。是故天子聽政，使公卿列士正諫，好學博聞獻詩，矇箴師誦，庶人傳語，近臣盡規，親戚補察，而後王斟酌焉。是以下無遺善，上無過舉。今王塞下之口，而遂上之過，恐為社稷憂。』王弗聽也。三年，國人流王於彘。此鬱之敗也。鬱者，不陽也。周鼎著鼠，令馬履之，為其不陽也。不陽者，亡國之俗也。
　　管仲觴桓公。日暮矣，桓公樂之而徵燭。管仲曰：『臣卜其晝，未卜其夜。君可以出矣。』公不說，曰：『仲父年老矣，寡人與仲父為樂將幾之？請夜之。』管仲曰：『君過矣。夫厚於味者薄於德，沈於樂者反於憂；壯而怠則失時，老而解則無名。臣乃今將為君勉之，若何其沈於酒也？』管仲可謂能立行矣。凡行之墮也於樂，今樂而益飭；行之壞也於貴，今主欲留而不許。伸志行理，貴樂弗為變，以事其主，此桓公之所以霸也。
　　列精子高聽行乎齊湣王，善衣東布衣，白縞冠，顙推之履，特會朝雨袪步堂下，謂其侍者曰：『我何若？』侍者曰：『公姣且麗。』列精子高因步而窺於井，粲然惡丈夫之狀也，喟然歎曰：『侍者為吾聽行於齊王也，夫何阿哉？又況於所聽行乎萬乘之主，人之阿之亦甚矣，而無所鏡，其殘亡無日矣。孰當可而鏡？其唯士乎！人皆知說鏡之明己也，而惡士之明己也。鏡之明己也功細，士之明己也功大。得其細，失其大，不知類耳。』
　　趙簡子曰：『厥也愛我，鐸也不愛我。厥之諫我也，必於無人之所；鐸之諫我也，喜質我於人中，必使我醜。』尹鐸對曰：『厥也愛君之醜也，而不愛君之過也；鐸也愛君之過也，而不愛君之醜也。臣嘗聞相人於師，敦顏而土色者忍醜。不質君於人中，恐君之不變也。』此簡子之賢也。人主賢則人臣之言刻。簡子不賢，鐸也卒不居趙地，有況乎在簡子之側哉？
　　　行論
　　六曰──
　　人主之行與布衣異，勢不便，時不利，事讎以求存。執民之命，執民之命，重任也，不得以快志為故。故布衣行此，指於國，不容鄉曲。
　　堯以天下讓舜。鯀為諸侯，怒於堯曰：『得天之道者為帝，得地之道者為三公。今我得地之道，而不以我為三公。』以堯為失論。欲得三公。怒甚猛獸，欲以為亂。比獸之角，能以為城；舉其尾，能以為旌。召之不來，仿佯於野以患帝。舜於是殛之於羽山，副之以吳刀。禹不敢怨，而反事之，官為司空，以通水潦，顏色黎黑，步不相過，竅氣不通，以中帝心。
　　昔者紂為無道，殺梅伯而醢之，殺鬼侯而脯之，以禮諸侯於廟。文王流涕而咨之。紂恐其畔，欲殺文王而滅周。文王曰：『父雖無道，子敢不事父乎？君雖不惠，臣敢不事君乎？孰王而可畔也？』紂乃赦之。天下聞之，以文王為畏上而哀下也。詩曰：『惟此文王，小心翼翼，昭事上帝，聿懷多福。』
　　齊攻宋，燕王使張魁將燕兵以從焉，齊王殺之。燕王聞之，泣數行而下，召有司而告之曰：『余興事而齊殺我使，請令舉兵以攻齊也。』使受命矣。凡繇進見，爭之曰：『賢主故願為臣。今王非賢主也，願辭不為臣。』昭王曰：『是何也？』對曰：『松下亂，先君以不安、棄群臣也。王苦痛之而事齊者，力不足也。今魁死而王攻齊，是視魁而賢於先君。』主曰：『諾。』『請王止兵。』王曰：『然則若何？』凡繇對曰：『請王縞素辟舍於郊，遣使於齊，客而謝焉，曰：「此盡寡人之罪也。大王賢主也，豈盡殺諸侯之使者哉？然而燕之使者獨死，此弊邑之擇人不謹也。願得變更請罪。」』使者行至齊。齊王方大飲，左右官實，御者甚眾，因令使者進報。使者報言燕王之甚恐懼而請罪也，畢，又復之，以矜左右官實。因乃發小使以反令燕王復舍。此濟上之所以敗，齊國以虛也。七十城，微田單固幾不反。湣王以大齊驕而殘，田單以即墨城而立功。詩曰：『將欲毀之，必重累之；將欲踣之，必高舉之』，其此之謂乎？累矣而不毀，舉矣而不踣，其唯有道者乎！
　　楚莊王使文無畏於齊，過於宋，不先假道。還反，華元言於宋昭公曰：『往不假道，來不假道，是以宋為野鄙也。楚之會田也，故鞭君之僕於孟諸。請誅之。』乃殺文無畏於揚梁之隄。莊王方削袂，聞之曰：『嘻！』投袂而起，履及諸庭，劍及諸門，車及之蒲疏之市，遂舍於郊，興師圍宋九月。宋人易子而食之，析骨而爨之。宋公肉袒執犧，委服告病，曰：『大國若宥圖之，唯命是聽。』莊王曰：『情矣宋公之言也。』乃為卻四十里，而舍於盧門之闔，所以為成而歸也。凡事之本在人主，人主之患，在先事而簡人，簡人則事窮矣。今人臣死而不當，親帥士民以討其故，可謂不簡人矣。宋公服以病告而還師，可謂不窮矣。夫舍諸侯於漢陽而飲至者，其以義進退邪？彊不足以成此也。
　　　驕恣
　　七曰──
　　亡國之主，必自驕，必自智，必輕物。自驕則簡士，自智則專獨，輕物則無備。無備召禍，專獨位危，簡士壅塞。欲無壅塞必禮士，欲位無危必得眾，欲無召禍必完備。三者人君之大經也。
　　晉厲公侈淫，好聽讒人，欲盡去其大臣而立其左右。胥童謂厲公曰：『必先殺三郤。族大多怨，去大族不偪。』公曰：『諾。』乃使長魚矯殺郤犨、郤錡、郤至于朝而陳其尸。於是厲公遊于匠麗氏，欒書、中行偃劫而幽之，諸侯莫之救，百姓莫之哀，三月而殺之。人主之患，患在知能害人，而不知害人之不當而反自及也。是何也？智短也。智短則不知化，不知化者舉自危。
　　魏武侯謀事而當，攘臂疾言於庭曰：『大夫之慮莫如寡人矣！』立有間，再三言。李悝趨進曰：『昔者楚莊王謀事而當，有大功，退朝而有憂色。左右曰：「王有大功，退朝而有憂色，敢問其說？」王曰：「仲虺有言，不穀說之。曰：『諸侯之德，能自為取師者王，能自取友者存，其所擇而莫如己者亡。』今以不穀之不肖也，群臣之謀又莫吾及也，我其亡乎？」曰，此霸王之所憂也，而君獨伐之，其可乎？』武侯曰：『善。』人主之患也，不在於自少，而在於自多。自多則辭受，辭受則原竭。李悝可謂能諫其君矣，壹稱而令武侯益知君人之道。
　　齊宣王為大室，大益百畝，堂上三百戶。以齊之大，具之三年而未能成。群臣莫敢諫王。春居問於宣王曰：『荊王釋先王之禮樂而樂為輕，敢問荊國為有主乎？』王曰：『為無主。』『賢臣以千數而莫敢諫，敢問荊國為有臣乎？』王曰：『為無臣。』『今王為大室，其大益百畝，堂上三百戶。以齊國之大，具之三年而弗能成。群臣莫敢諫，敢問王為有臣乎？』王曰：『為無臣。』春居曰：『臣請辟矣。』趨而出。王曰：『春子！春子反！何諫寡人之晚也？寡人請今止之。』遽召掌書曰：『書之：寡人不肖，而好為大室，春子止寡人。』箴諫不可不熟。莫敢諫若，非弗欲也。春居之所以欲之與人同，其所以入之與人異。宣王微春居，幾為天下笑矣。由是論之，失國之主，多如宣王，然患在乎無春居。故忠臣之諫者，亦從入之，不可不慎，此得失之本也。
　　趙簡子沈鸞徼於河，曰：『吾嘗好聲色矣，而鸞徼致之。吾嘗好宮室臺榭矣，而鸞徼為之。吾嘗好良馬善御矣，而鸞徼來之。今吾好士六年矣，而鸞徼未嘗進一人也，是長吾過而絀善也。』故若簡子者，能後以理督責於其臣矣。以理督責於其臣，則人主可與為善，而不可與為非；可與為直，而不可與為枉；此三代之盛教。
　　　觀表
　　八曰──
　　凡論人心，觀事傳，不可不熟，不可不深。天為高矣，而日月星辰雲氣雨露未嘗休矣；地為大矣，而水泉草木毛羽裸鱗未嘗息也。凡居於天地之間、六合之內者，其務為相安利也，夫為相害危者，不可勝數。人事皆然。事隨心，心隨欲。欲無度者，其心無度；心無度者，則其所為不可知矣。人之心隱匿難見，淵深難測，故聖人於事志焉。聖人之所以過人以先知，先知必審徵表，無徵表而欲先知，堯、舜與眾人同等。徵雖易，表雖難，聖人則不可以飄矣，眾人則無道至焉。無道至則以為神，以為幸。非神非幸，其數不得不然。郈成子、吳起近之矣。
　　郈成子為魯聘於晉，過衛，右宰穀臣止而觴之，陳樂而不樂，酒酣而送之以璧，顧反，過而弗辭，其僕曰：『曏者右宰穀臣之觴吾子也甚歡，今侯渫過而弗辭？』郈成子曰：『夫止而觴我，與我歡也；陳樂而不樂，告我憂也；酒酣而送我以璧，寄之我也。若由是觀之，衛其有亂乎？』倍衛三十里，聞甯喜之難作，右宰穀臣死之。還車而臨，三舉而歸。至，使人迎其妻子，隔宅而異之，分祿而食之，其子長而反其璧。孔子聞之曰：『夫智可以微謀、仁可以託財者，其郈成子之謂乎！』郈成子之觀右宰穀臣也，深矣妙矣，不觀其事而觀其志，可謂能觀人矣。
　　吳起治西河之外，王錯譖之於魏武侯，武侯使人召之。吳起至於岸門，止車而休，望西河，泣數行而下。其僕謂之曰：『竊觀公之志，視舍天下若舍屣。今去西河而泣，何也？』吳起雪泣而應之，曰：『子弗識也。君誠知我，而使我畢能，秦必可亡，而西河可以王。今君聽讒人之議，而不知我，西河之為秦也不久矣，魏國從此削矣。』吳起果去魏入荊，而西河畢入秦，魏日以削，秦日益大。此吳起之所以先見而泣也。
　　古之善相馬者：寒風是相口齒，麻朝相頰，子女厲相目，衛忌相髭，許鄙相尻，投伐褐相胸脅，管青相唇吻，陳悲相股腳，秦牙相前，贊君相後。凡此十人者，皆天下之良工也，其所以相者不同，見馬之一徵也，而知節之高卑，足之滑易，材之堅脆，能之長短。非獨相馬然也，人亦有徵，事與國皆有徵。聖人上知千歲，下知千歲，非意之也，蓋有自云也。綠圖幡薄，從此生矣。


　　卷第二十一
　　　開春
　　一曰──
　　開春始雷則蟄蟲動矣，時雨降則草木育矣，飲食居處適則九竅百節千脈皆通利矣。王者厚其德，積眾善，而鳳皇聖人皆來至矣。共伯和修其行，好賢仁，而海內皆以來為稽矣。周厲之難，天子曠絕，而天下皆來謂矣。以此言物之相應也，故曰行也成也。善說者亦然，言盡理而得失利害定矣，豈為一人言哉？
　　魏惠王死，葬有日矣。天大雨雪，至於牛目。群臣多諫於太子者曰：『雪甚。如此而行葬，民必甚疾之，官費又恐不給。請弛期更日』太子曰：『為人子者，以民勞與官費用之故，而不行先王之葬，不義也。子勿復言。』群臣皆莫敢諫，而以告犀首。犀首曰：『吾未有以言之。是其唯惠公乎？請告惠公。』惠公曰：『諾。』駕而見太子曰：『葬有日矣。』太子曰：『然。』惠公曰：『昔王季歷葬於渦山之尾，欒〈木改水〉水齧其墓，見棺之前和。文王曰：「譆！先君必欲一見群臣百姓也夫！故使欒〈木改水〉水見之。」於是出而為之張朝，百姓皆見之，三日而後更葬，此文王之義也。今葬有日矣，而雪甚，及牛目，難以行，太子為及日之故，得無嫌於欲亟葬乎？願太子易日。先王必欲少留而撫社稷安黔首也，故使雨雪甚。因弛期而更為日，此文王之義也。若此而不為，意者羞法文王也？』太子曰：『甚善。敬弛期，更擇葬日。』惠子不徒行說也，又令魏太子未葬其先君而因有說文王之義。說文王之義以示天下，豈小功也哉！
　　韓氏城新城，期十五日而成。段喬為司空。有一縣後二日，段喬執其吏而囚之。囚者之子走告封人子高曰：『唯先生能活臣父之死，願委之先生。』封人子高曰：『諾。』乃見段喬，自扶而上城。封人子高左右望曰：『美哉城乎！一大功矣。子必有厚賞矣。自古及今，功若此其大也，而能無有罪戮者，未嘗有也。』封人子高出，段喬使人夜解其吏之束縛也而出之。故曰封人子高為之言也，而匿己之為而為也；段喬聽而行之也，匿己之行而行也。說之行若此其精也。封人子高可謂善說矣。　　叔嚮之弟羊舌虎善欒盈，欒盈有罪於晉，晉誅羊舌虎，叔嚮為之奴而朡。祈奚曰：『吾聞小人得位，不爭不祥；君子在憂，不救不祥。』乃往見范宣子而說也，曰：『聞善為國者，賞不過而刑不慢。賞過則懼及淫人，刑慢則懼及君子。與其不幸而過，寧過而賞淫人，毋過而刑君子。故堯之刑也，殛鯀於虞而用禹；周之刑也，戮管、蔡而相周公；不慢刑也。』宣子乃命吏出叔嚮。救人之患者，行危苦、不避煩辱，猶不能免。今祈奚論先王之德，而叔嚮得免焉。學豈可以已哉？類多若此。
　　　察賢
　　二曰──
　　今有良醫於此，治十人而起九人，所以求之萬也。故賢者之致功名也，必乎良醫，而君人者不知疾求，豈不過哉？今夫塞者，勇力、時日、卜筮、禱祠無事焉，善者必勝。立功名亦然，要在得賢。魏文侯師卜子夏，友田子方，禮段干木，國治身逸。天下之賢主，豈必苦形愁慮哉？執其要而已矣。雪霜雨露時，則萬物育矣，人民修矣，疾病妖厲去矣。故曰堯之容若委衣裘，以言少事也。
　　宓子賤治單父，彈鳴琴，身不下堂而單父治。巫馬期以星出，以星入，日夜不居，以身親之，而單父亦治。巫馬期問其故於宓子。宓子曰：『我之謂任人，子之謂任力。任力者故勞，任人者故逸。』宓子則君子矣，逸四肢，全耳目，平心氣，而百官以治義矣，任其數而已矣。巫馬期則不然，弊生事精，勞手足，煩教詔，雖治猶未至也。
　期賢
　　三曰──
　　今夫爚蟬者，務在乎明其火，振其樹而已。火不明，雖振其樹，何益？明火不獨在乎火，在於闇。當今之時世闇甚矣，人主有能明其德者，天下之士，其歸之也，若蟬之走明火也。凡國不徒安，名不徒顯，必得賢士。
　　趙簡子晝居，喟然太息曰：『異哉！吾欲伐衛十年矣，而衛不伐。』侍者曰：『以趙之大，而伐衛之細，君若不欲則可也。君若欲之，請令伐之。』簡子曰：『不如而言也。衛有士十人於吾所。吾乃且伐之，十人者其言不義也，而我伐之，是我為不義也。』故簡子之時，衛以十人者按趙之兵，歿簡子之身。衛可謂知用人矣，遊十士而國家得安。簡子可謂好從諫矣，聽十士而無侵小奪弱之名。
　　魏文侯過段干木之閭而軾之，其僕曰：『君胡為軾？』曰：『此非段干木之閭歟？段干木蓋賢者也，吾安敢不軾？且吾聞段干木未嘗肯以己易寡人也，吾安敢驕之？段干木光乎德，寡人光乎地；段干木富乎義，寡人富乎財。』其僕曰：『然則君何不相之？』於是君請相之，段干木不肯受。則君乃致祿百萬，而時往館之。於是國人皆喜，相與誦之曰：『吾君好正，段干木之敬；吾君好忠，段干木之隆。』居無幾何，秦興兵欲攻魏，司馬唐諫秦君曰：『段干木賢者也，而魏禮之，天下莫不聞，無乃不可加兵乎！』秦君以為然，乃按兵輟不敢攻之。魏文侯可謂善用兵矣。嘗聞君子之用兵，莫見其形，其功已成，其此之謂也。野人之用兵也，鼓聲則似雷，號呼則動地，塵氣充天，流矢如雨，扶傷輿死，履腸涉血，無罪之民其死者量於澤矣，而國之存亡、主之死生猶不可知也，其離仁義亦遠矣。
　　　審為
　　四曰──
　　身者所為也，天下者所以為也，審所以為而輕重得矣。今有人於此，斷首以易冠，殺身以易衣，世必惑之。是何也？冠所以飾首也，衣所以飾身也，殺所飾、要所以飾，則不知所為矣。世之走利，有似於此。危身傷生、刈頸斷頭以徇利，則亦不知所為也。
　　太王亶父居邠，狄人攻之，事以皮帛而不受，事以珠玉而不肯，狄人之所求者地也。太王亶父曰：『與人之兄居而殺其弟，與人之父處而殺其子，吾不忍為也。皆勉處矣，為吾臣與狄人臣奚以異？且吾聞之：不以所以養害所養。』杖策而去，民相連而從之，遂成國於岐山之下。太王亶父可謂能尊生矣。能尊生，雖富貴不以養傷身，雖貧賤不以利累形。今受其先人之爵祿，則必重失之。生之所自來者久矣，而輕失之，豈不惑哉？
　　韓、魏相與爭侵地。子華子見昭釐侯，昭釐侯有憂色。子華子曰：『今使天下書銘於君之前，書之曰：「左手攫之則右手廢，右手攫之則左手廢，然而攫之必有天下。」君將攫之乎？亡其不與？』昭釐侯曰：『寡人不攫也。』子華子曰：『甚善。自是觀之，兩臂重於天下也，身又重於兩臂。韓之輕於天下遠，今之所爭者，其輕於韓又遠，君固愁身傷生以憂之臧不得也？』昭釐侯曰：『善。教寡人者眾矣，未嘗得聞此言也。』子華子可謂知輕重矣。知輕重，故論不過。
　　中山公子牟謂詹子曰：『身在江海之上，心居乎魏闕之下，奈何？』詹子曰：『重生。重生則輕利。』中山公子牟曰：『雖知之，猶不能自勝也。』詹子曰：『不能自勝則縱之，神無惡乎。不能自勝而強不縱者，此之謂重傷。重傷之人無壽類矣。』
　　　愛類
　　五曰──
　　仁於他物，不仁於人，不得為仁；不仁於他物，獨仁於人，猶若為仁。仁也者，仁乎其類者也。故仁人之於民也，可以便之，無不行也。神農之教曰：『士有當年而不耕者，則天下或受其饑矣；女有當年而不績者，則天下或受其寒矣。』故身親耕，妻親績，所以見致民利也。賢人之不遠海內之路，而時往來乎王公之朝，非以要利也，以民為務故也。人主有能以民為務者，則天下歸之矣。王也者，非必堅甲利兵選卒練士也，非必隳人之城郭、殺人之士民也。上世之王者眾矣，而事皆不同。其當世之急、憂民之利、除民之害同。
　　公輸般為高雲梯，欲以攻宋。墨子聞之，自魯往，裂裳裹足，日夜不休，十日十夜而至於郢，見荊王曰：『臣北方之鄙人也，聞大王將攻宋，信有之乎？』王曰：『然。』墨子曰：『必得宋乃攻之乎？亡其不得宋且不義猶攻之乎？』王曰：『必不得宋，且有不義，則曷為攻之？』墨子曰：『甚善。臣以宋必不可得。』王曰：『公輸般，天下之巧工也，已為攻宋之械矣。』墨子曰：『請令公輸般試攻之，臣請試守之。』於是公輸般設攻宋之械，墨子設守宋之備。公輸般九攻之，墨子九卻之，不能入，故荊輟不攻宋。墨子能以術禦荊、免宋之難者，此之謂也。
　　聖王通士不出於利民者無有。昔上古龍門未開，呂梁未發，河出孟門，大溢逆流，無有丘陵沃衍、平原高阜，盡皆滅之，名曰鴻水。禹於是疏河決江，為彭蠡之障，乾東土，所活者千八百國，此禹之功也。勤勞為民，無苦乎禹者矣。
　　匡章謂惠子曰：公之學去尊，今又王齊王，何其到也？惠子曰：今有人於此，欲必擊其愛子之頭，石可以代之。匡章曰：公取之代乎，其不與？施取代之。子頭所重也，石所輕也。擊其所輕以免其所重，豈不可哉？匡章曰：齊王之所以用兵而不休、攻擊人而不止者，其故何也？惠子曰：大者可以王，其次可以霸也。今可以王齊王而壽黔首之命，免民之死，是以石代愛子頭也，何為不為？民寒則欲火，暑則欲冰，燥則欲溼，溼則欲燥。寒暑燥溼相反，其於利民一也。利民豈一道哉？當其時而已矣。
　　　貴卒
　　六曰──
　　力貴突，智貴卒。得之同則速為上，勝之同則濕為下。所為貴驥者，為其一日千里也，旬日取之，與駑駘同。所為貴鏃矢者，為其應聲而至，終日而至，則與無至同。
　　吳起謂荊王曰：『荊所有餘者地也，所不足者民也。今君王以所不足益所有餘，臣不得而為也。』於是令貴人往實廣虛之地，皆甚苦之。荊王死，貴人皆來，尸在堂上，貴人相與射吳起。吳起號呼曰：『吾示子吾用兵也。』拔矢而走，伏尸插矢而疾言曰：『群臣亂王。』吳起死矣。且荊國之法，麗兵於王尸者，盡加重罪，逮三族。吳起之智，可謂捷矣。
　　齊襄公即位，憎公孫無知，收其祿。無知不說，殺襄公。公子糾走魯，公子小白奔莒。既而國殺無知，未有君，公子糾與公子小白皆歸，俱至，爭先入公家。管仲扞弓射公子小白，中鉤。鮑叔御，公子小白僵。管子以為小白死，告公子糾曰：『安之。公子小白已死矣。』鮑叔因疾驅先入，故公子小白得以為君。鮑叔之智應射而令公子小白僵也，其智若鏃矢也。
　　周武君使人刺伶悝於東周，伶悝僵，令其子速哭曰：『以誰刺我父也？』刺者聞，以為死也。周以為不信，因厚罪之。
　　趙氏攻中山。中山之人多力者曰吾丘鴥，衣鐵甲、操鐵杖以戰，而所擊無不碎，所衝無不陷，以車投車，以人投人也，幾至將所而後死。
　　卷第二十二
　　　慎行
　　一曰──
　　行不可不孰。不孰，如赴深谿，雖悔無及。君子計行慮義，小人計行其利、乃不利。有知不利之利者，則可與言理矣。
　　荊平王有臣曰費無忌，害太子建，欲去之。王為建取妻於秦而美，無忌勸王奪。王已奪之，而疏太子。無忌說王曰：『晉之霸也，近於諸夏，而荊僻也，故不能與爭。不若大城城父而置太子焉，以求北方，王收南方，是得天下也。』王說，使太子居於城父。居一年，乃惡之曰：『建與連尹將以方城外反。』王曰：『已為我子矣，又尚奚求？』對曰：『以妻事怨。且自以為猶宋也，齊、晉又輔之，將以害荊，其事已集矣。』王信之，使執連尹。太子建出奔。左尹郤宛，國人說之。無忌又欲殺之，謂令尹子常曰：『郤宛欲飲令尹酒。』又謂郤宛曰：『令尹欲飲酒於子之家。』郤宛曰：『我賤人也，不足以辱令尹。令尹必來辱，我且何以給待之？』無忌曰：『令尹好甲兵，子出而寘之門，令尹至，必觀之，已，因以為酬。』及饗日，惟門左右而寘甲兵焉。無忌因謂令尹曰：『吾幾禍令尹。郤宛將殺令尹，甲在門矣。』令尹使人視之，信，遂攻郤宛，殺之。國人大怨，動作者莫不非令尹。沈尹戍謂令尹曰：『夫無忌，荊之讒人也，亡夫太子建，殺連尹奢，屏王之耳目，今令尹又用之，殺眾不辜，以興大謗，患幾及令尹。』令尹子常曰：『是吾罪也，敢不良圖。』乃殺費無忌，盡滅其族，以說其國。動而不論其義，知害人而不知人害己也，以滅其族，費無忌之謂乎！
　　崔杼與慶封謀殺齊莊公，莊公死，更立景公，崔杼相之。慶封又欲殺崔杼而代之相，於是椓崔杼之子，令之爭後。崔杼之子相與私闀，崔杼往見慶封而告之。慶封謂崔杼曰：『且留，吾將興甲以殺之。』因令盧滿嫳興甲以誅之，盡殺崔杼之妻子及枝屬，燒其室屋，報崔杼曰：『吾已誅之矣。』崔杼歸無歸，因而自絞也。慶封相景公，景公苦之。慶封出獵，景公與陳無宇、公孫灶、公孫蠆誅封。慶封以其屬鬥，不勝，走如魯。齊人以為讓，又去魯而如吳，王予之朱方。荊靈王聞之，率諸侯以攻吳，圍朱方，拔之，得慶封，負之斧質，以徇於諸侯軍，因令其呼之曰：『毋或如齊慶封，弒其君而弱其孤，以亡其大夫。』乃殺之。黃帝之貴而死，堯、舜之賢而死，孟賁之勇而死，人固皆死。若慶封者，可謂重死矣。身為僇，支屬不可以見，行忮之故也。凡亂人之動也，其始相助，後必相惡。為義者則不然，始而相與，久而相信，卒而相親，後世以為法程。
　　　無義
　　二曰──
　　先王之於論也極之矣，故義者百事之始也，萬利之本也，中智之所不及也。不及則不知，不知趨利。趨利固不可必也，公孫鞅、鄭平、續經、公孫竭是已。以義動則無曠事矣。人臣與人臣謀為姦，猶或與之。又況乎人主與其臣謀為義，其孰不與者？非獨其臣也，天下皆且與之。
　　公孫鞅之於秦，非父兄也，非有故也，以能用也，欲堙之責，非攻無以，於是為秦將而攻魏。魏使公子卬將而當之。公孫鞅之居魏也，固善公子卬，使人謂公子卬曰：『凡所為游而欲貴者，以公子之故也。今秦令鞅將，魏令公子當之，豈且忍相與戰哉？公子言之公子之主，鞅請亦言之主，而皆罷軍。』於是將歸矣，使人謂公子曰：『歸未有時相見，願與公子坐而相去別也。』公子曰：『諾。』魏吏爭之曰：『不可。』公子不聽，遂相與坐。公孫鞅因伏卒與車騎以取公子卬。秦孝公薨，惠王立，以此疑公孫鞅之行，欲加罪焉。公孫鞅以其私屬與母歸魏。襄疵不受，曰：『以君之反公子卬也，吾無道知君。』故士自行不可不審也。
　　鄭平於秦王臣也，其於應侯交也，欺交反主，為利故也。方其為秦將也，天下所貴之無不以者，重也。重以得之，輕必失之。去秦將，入趙、魏，天下所賤之無不以也，所可羞無不以也。行方可賤可羞，而無秦將之重，不窮奚待？
　　趙急求李欬，李言續經與之俱如衛，抵公孫與，公孫與見而與入，續經因告衛吏使捕之，續經以仕趙五大夫。人莫與同朝，子孫不可以交友。
　　公孫竭與陰君之事，而反告之樗里相國，以仕秦五大夫，功非不大也，然而不得入三都，又況乎無此其功而有行乎？
　　　疑似
　　三曰──
　　使人大迷惑者，必物之相似也。玉人之所患，患石之似玉者；相劍者之所患，患劍之似吳干者；賢主之所患，患人之博聞辯言而似通者。亡國之主似智，亡國之臣似忠。相似之物，此愚者之所大惑，而聖人之所加慮也。故墨子見歧道而哭之。
　　周宅酆鎬近戎人，與諸侯約，為高葆禱於王路，置鼓其上，遠近相聞。即戎寇至，傳鼓相告，諸侯之兵皆至救天子。戎寇當至，幽王擊鼓，諸侯之兵皆至，褒姒大說，喜之。幽王欲褒姒之笑也，因數擊鼓，諸侯之兵數至而無寇。至於後戎寇真至，幽王擊鼓，諸侯兵不至。幽王之身，乃死於麗山之下，為天下笑。此夫以無寇失真寇者也。賢者有小惡以致大惡。褒姒之敗，乃令幽王好小說以致大滅。故形骸相離，三公九卿出走，此褒姒之所用死，而平王所以東徙也，秦襄、晉文之所以勞王勞而賜地也。
　　梁北有黎丘部，有奇鬼焉，喜效人之子姪昆弟之狀。邑丈人有之市而醉歸者，黎丘之鬼效其子之狀，扶而道苦之。丈人歸，酒醒而誚其子，曰：『吾為汝父也，豈謂不慈哉？我醉，汝道苦我，何故？』其子泣而觸地曰：『孽矣！無此事也。昔也往責於東邑人可問也。』其父信之，曰：『譆！是必夫奇鬼也，我固嘗聞之矣。』明日端復飲於市，欲遇而刺殺之。明旦之市而醉，其真子恐其父之不能反也，遂逝迎之。丈人望其真子，拔劍而刺之。丈人智惑於似其子者，而殺於真子。夫惑於似士者而失於真士，此黎丘丈人之智也。疑似之跡，不可不察。察之必於其人也。舜為御，堯為左，禹為右，入於澤而問牧童，入於水而問漁師，奚故也？其知之審也。夫人子之相似者，其母常識之，知之審也。
　　　壹行
　　四曰──
　　先王所惡，無惡於不可知，不可知則君臣、父子、兄弟、朋友、夫妻之際敗矣。十際皆敗，亂莫大焉。凡人倫以十際為安者也，釋十際則與麋鹿虎狼無以異，多勇者則為制耳矣。不可知則知無安君、無樂親矣，無榮兄、無親友、無尊夫矣。
　　強大未必王也，而王必強大。王者之所藉以成也何？藉其威與其利。非強大則其威不威，其利不利。其威不威則不足以禁也，其利不利則不足以勸也，故賢主必使其威利無敵，故以禁則必止，以勸則必為。威利敵，而憂苦民、行可知者王；威利無敵，而以行不知者亡。小弱而不可知，則強大疑之矣。人之情不能愛其所疑，小弱而大不愛則無以存。故不可知之道，王者行之廢，強大行之危，小弱行之滅。
　　今行者見大樹，必解衣縣冠倚劍而寢其下。大樹非人之情親知交也，而安之若此者信也。陵上巨木，人以為期，易知故也。又況於士乎？士義可知故也，則期為必矣。又況彊大之國？彊大之國誠可知，則其王不難矣。
　　人之所乘船者，為其能浮而不能沈也；世之所以賢君子者，為其能行義而不能行邪辟也。
　　孔子卜，得賁。孔子曰：『不吉。』子貢曰：『夫賁亦好矣，何謂不吉乎？』孔子曰：『夫白而白，黑而黑，夫賁又何好乎？』故賢者所惡於物，無惡於無處。
　　夫天下之所以惡，莫惡於不可知也。夫不可知，盜不與期，賊不與謀。盜賊大姦也，而猶所得匹偶，又況於欲成大功乎？夫欲成大功，令天下皆輕勸而助之，必之士可知。
　　　求人
　　五曰──
　　身定，國安，天下治，必賢人。古之有天下也者，七十一聖。觀於春秋，自魯隱公以至哀公十有二世，其所以得之，所以失之，其術一也。得賢人，國無不安，名無不榮；矢賢人，國無不危，名無不辱。先王之索賢人無不以也，極卑極賤，極遠極勞。虞用宮之奇、吳用伍子胥之言，此二國者，雖至於今存可也，則是國可壽也。有能益人之壽者，則人莫不願之。今壽國有道，而君人者而不求，過矣。
　　堯傳天下於舜，禮之諸侯，妻以二女，臣以十子，身請北面朝之，至卑也。伊尹，庖廚之臣也；傅說，殷之胥靡也。皆上相天子，至賤也。禹東至榑木之地，日出、九津、青羌之野，攢樹之所，抿天之山，鳥谷、青丘之鄉，黑齒之國；南至交阯、孫樸、續樠之國，丹粟、漆樹、沸水、漂漂、九陽之山，羽人、裸民之處，不死之鄉；西至三危之國，巫山之下，飲露、吸氣之民，積金之山，共肱、一臂、三面之鄉；北至人正之國，夏海之窮，衡山之上，犬戎之國，夸父之野，禺彊之所，積水、積石之山。不有懈墮，憂其黔首，顏色黎黑，竅藏不通，步不相過，以求賢人，欲盡地利，至勞也。得陶、化益、真窺、橫革、之交五人佐禹，故功績銘乎金石，著於盤盂。
　　昔者堯朝許由於沛澤之中，曰：『十日出而焦火不息，不亦勞乎？夫子為天子，而天下已治矣，請屬天下於夫子。』許由辭曰：『為天下之不治與？而既已治矣。自為與？啁焦巢於林，不過一枝；偃鼠飲於河，不過滿腹。歸已君乎！惡用天下？』遂之箕山之下，潁水之陽，耕而食，終身無經天下之色。故賢主之於賢者也，物莫之妨；戚愛習故，不以害之；故賢者聚焉。賢者所聚，天地不壞，鬼神不害，人事不謀，此五常之本事也。
　　皋子眾疑取國，召南宮虔、孔伯產而眾口止。
　　晉人欲攻鄭，令叔嚮聘焉，視其有人與無人。子產為之詩曰：『子惠思我，褰裳涉洧；子不我思，豈無他士？』叔嚮歸曰：『鄭有人，子產在焉，不可攻也。秦、荊近，其詩有異心，不可攻也。』晉人乃輟攻鄭。孔子曰：『詩云：「無競惟人。」子產一稱而鄭國免。』
　　　察傳
　　六曰──
　　夫得言不可以不察，數傳而白為黑，黑為白。故狗似玃，玃似母猴，母猴似人，人之與狗則遠矣。此愚者之所以大過也。聞而審則為福矣，聞而不審，不若無聞矣。齊桓公聞管子於鮑叔，楚莊聞孫叔敖於沈尹筮，審之也，故國霸諸侯也。吳王聞越王句踐於太宰嚭，智伯聞趙襄子於張武，不審也，故國亡身死也。
　　凡聞言必熟論，其於人必驗之以理。魯哀公問於孔子曰：『樂正夔一足，信乎？』孔子曰：『昔者舜欲以樂傳教於天下，乃令重黎舉夔於草莽之中而進之，舜以為樂正。夔於是正六律，和五聲，以通八風，而天下大服。重黎又欲益求人，舜曰：「夫樂，天地之精也，得失之節也，故唯聖人為能和。樂之本也。夔能和之，以平天下。若夔者一而足矣。」故曰夔一足，非一足也。』宋之丁氏，家無井而出溉汲，常一人居外。及其家穿井，告人曰：『吾穿井得一人。』有聞而傳之者曰：『丁氏穿井得一人。』國人道之，聞之於宋君，宋君令人問之於丁氏，丁氏對曰：『得一人之使，非得一人於井中也。』求能之若此，不若無聞也。
　　子夏之晉，過衛，有讀史記者曰：『晉師三豕涉河。』子夏曰：『非也，是己亥也。夫「己」與「三」相近，「豕」與「亥」相似。』至於晉而問之，則曰『晉師己亥涉河』也。辭多類非而是，多類是而非。是非之經，不可不分，此聖人之所慎也。然則何以慎？緣物之情及人之情以為所聞則得之矣。
　　卷第二十三
　　　貴直
　　一曰──
　　賢主所貴莫如士。所以貴士，為其直言也。言直則枉者見矣。人主之患，欲聞枉而惡直言，是障其源而欲其水也，水奚自至？是賤其所欲而貴其所惡也，所欲奚自來？
　　能意見齊宣王。宣王曰：『寡人聞子好直，有之乎？』對曰：『意惡能直？意聞好直之士，家不處亂國，身不見污君。身今得見王，而家宅乎齊，意惡能直？』宣王怒曰：『野士也！』將罪之。能意曰：『臣少而好事，長而行之，王胡不能與野士乎，將以彰其所好耶？』王乃舍之。能意者，使謹乎論於主之側，亦必不阿主。不阿主之所得豈少哉？此賢主之所求，而不肖主之所惡也。
　　狐援說齊湣王曰：『殷之鼎陳於周之廷，其社蓋於周之屏，其干戚之音，在人之游。亡國之音，不得至於廟；亡國之社，不得見於天；亡國之器陳於廷，所以為戒。王必勉之。其無使齊之大呂陳之廷，無使太公之社蓋之屏，無使齊音，充人之游。』齊王不受。狐援出而哭國三日，其辭曰：『先出也，衣絺紵；後出也，滿囹圄。吾今見民之洋洋然東走而不知所處。』齊王問吏曰：『哭國之法若何？』吏曰：『斮。』王曰：『行法。』吏陳斧質於東閭，不欲殺之，而欲去之。狐援聞而蹶往過之。吏曰：『哭國之法斮。先生之老歟昏歟？』狐援曰：『曷為昏哉？』於是乃言曰：『有人自南方來，鮒入而鯢居，使人之朝為草而國為墟。殷有比干，吳有子胥，齊有狐援。已不用若言，又斮之東閭。每斮者以吾參夫二子者乎！』狐援非樂斮也，國已亂矣，上已悖矣，哀社稷與民人，故出若言。出若言非平論也，將以救敗也，固嫌於危。此觸子之所以去之也，達子之所以死之也。
　　趙簡子攻衛附郭，自將兵。及戰，且遠立，又居於犀蔽屏櫓之下，鼓之而士不起，簡子投桴而歎曰：『鳴呼！士之速弊一若此乎？』行人燭過免冑橫戈而進曰：『亦有君不能耳，士何弊之有？』簡子艴然作色曰：『寡人之無使，而身自將是眾也，子親謂寡人之無能，有說則可，無說則死。』對曰：『昔吾先君獻公即位五年，兼國十九，用此士也。惠公即位二年，淫色暴慢，身好玉女，秦人襲我，遜去絳七十，用此士也。文公即位二年，底之以勇，故三年而士盡果敢；城濮之戰，五敗荊人；圍衛取曹，拔石社；定天子之位，成尊名於天下；用此士也。亦有君不能耳，士何弊之有？』簡子乃去犀蔽屏櫓而立於矢石之所及，一鼓而士畢乘之。簡子曰：『與吾得革車千乘也，不如聞行人燭過之一言。』行人燭過可謂能諫其君矣，戰鬥之上，枹鼓方用，賞不加厚，罰不加重，一言而士皆樂為其上死。
　　　直諫
　　二曰──
　　言極則怒，怒則說者危，非賢者孰肯犯危？而非賢者也，將以要利矣。要利之人，犯危何益？故不肖主無賢者。無賢則不聞極言，不聞極言則姦人比周、百邪悉起，若此則無以存矣。凡國之存也，主之安也，必有以也。不知所以，雖存必亡，雖安必危，所以不可不論也。
　　齊桓公、管仲、鮑叔、甯戚相與飲酒酣，桓公謂鮑叔曰：『何不起為壽？』鮑叔奉杯而進曰：『使公毋忘出奔在於莒也，使管仲毋忘束縛而在於魯也，使甯戚毋忘其飯牛而居於車下。』桓公避席再拜曰：『寡人與大夫能皆毋忘夫子之言，則齊國之社稷幸於不殆矣。』當此時也，桓公可與言極言矣。可與言極言，故可與為霸。
　　荊文王得茹黃之狗，宛路之矰，以畋於雲夢，三月不反；得丹之姬，淫，期年不聽朝。葆申曰：『先王卜以臣為葆，吉。今王得茹黃之狗，宛路之矰，畋三月不反；得丹之姬，淫，期年不聽朝。王之罪當笞。』王曰：『不穀免衣繈褓而齒於諸侯，願請變更而無笞。』葆申曰：『臣承先王之令，不敢廢也。王不受笞，是廢先王之令也。臣寧抵罪於王，毋抵罪於先王。』王曰：『敬諾。』引席，王伏。葆申束細荊五十，跪而加之於背，如此者再，謂『王起矣』，王曰：『有笞之名一也。』遂致之。申曰：『臣聞君子恥之，小人痛之。恥之不變，痛之何益？』葆申趣出，自流於淵，請死罪。文王曰：『此不穀之過也。葆申何罪？』王乃變更，召葆申，殺茹黃之狗，析宛路之矰，放丹之姬。後荊國，兼國三十九。令荊國廣大至於此者，葆申之力也極言之功也。
　　　知化
　　三曰──
　　夫以勇事人者以死也，未死而言死，不論，以雖知之與勿知同。凡智之貴也，貴知化也。人主之惑者則不然。化未至則不知，化已至，雖知之與勿知一貫也。事有可以過者，有不可以過者。而身死國亡，則胡可以過？此賢主之所重，惑主之所輕也。所輕，國惡得不危？身惡得不困？危困之道，身死國亡，在於不先知化也。吳王夫差是也。子胥非不先知化也，諫而不聽，故吳為丘墟，禍及闔廬。
　　吳王夫差將伐齊，子胥曰：『不可。夫齊之與吳也，習俗不同，言語不通，我得其地不能處，得其民不得使。夫吳之與越也，接土鄰境，壤交通屬，習俗同，言語通，我得其地能處之，得其民能使之。越於我亦然。夫吳、越之勢不兩立。越之於吳也，譬若心腹之疾也，雖無作，其傷深而在內也。夫齊之於吳也，疥癬之病也，不苦其已也，且其無傷也。今釋越而伐齊，譬之猶懼虎而刺猏，雖勝之，其後患未央。』太宰嚭曰：『不可。君王之令所以不行於上國者，齊、晉也。君王若伐齊而勝之，徙其兵以臨晉，晉必聽命矣，是君王一舉而服兩國也，君王之令必行於上國。』夫差以為然，不聽子胥之言，而用太宰嚭之謀。子胥曰：『天將亡吳矣，則使君王戰而勝。天將不亡吳矣，則使君王戰而不勝。』夫差不聽。子胥兩袪高蹶而出於廷，曰：『嗟乎！吳朝必生荊棘矣。』夫差興師伐齊，戰於艾陵，大敗齊師，反而誅子胥。子胥將死曰：『與！吾安得一目以視越人之入吳也？』乃自殺。夫差乃取其身而流之江，抉其目，著之東門，曰：『女胡視越人之入我也？』居數年，越報吳，殘其國，絕其世，滅其社稷，夷其宗廟，夫差身為擒。夫差將死曰：『死者如有知也，吾何面以見子胥於地下？』乃為幎以冒面死。夫患未至，則不可告也；患既至，雖知之無及矣。故夫差之知慚於子胥也，不若勿知。
　　　過理
　　四曰──
　　亡國之主一貫，天時雖異，其事雖殊，所以亡同者，樂不適也。樂不適則不可以存。糟丘酒池，肉圃為格，雕柱而桔諸侯，不適也。刑鬼侯之女而取其環，截涉者脛而視其髓，殺梅伯而遺文王其醢，不適也。文王貌受以告諸侯。作為琁室，築為頃宮，剖孕婦而觀其化，殺比干而視其心，不適也。孔子聞之曰：『其竅通則比干不死矣。』夏、商之所以亡也。
　　晉靈公無道，從上彈人而觀其避丸也；使宰人臑熊〈足煩〉不熟，殺之，令婦人載而過朝以示威，不適也。趙盾驟諫而不聽，公惡之，乃使沮麛。沮麛見之，不忍賊，曰：『不忘恭敬，民之主也。賊民之主不忠，棄君之命不信，一於此不若死。』乃觸廷槐而死。
　　齊湣王亡居衛，謂公王丹曰：『我何如主也？』王丹對曰：『王賢主也。臣聞古人有辭天下而無恨色者，臣聞其聲，於王而見其實。王名稱東帝，實辨天下。去國居衛，容貌充滿，顏色發揚，無重國之意。』王曰：『甚善！丹知寡人。寡人自去國居衛也，帶益三副矣』。
　　宋王築為櫱帝，鴟夷血，高懸之，射著甲冑，從下，血墜流地。左右皆賀曰：『王之賢過湯、武矣。湯、武勝人，今王勝天，賢不可以加矣。』宋王大說，飲酒。室中有呼萬歲者，堂上盡應，堂上已應，堂下盡應，門外庭中聞之，莫敢不應，不適也。
　　　壅塞
　　五曰──
　　亡國之主，不可以直言。不可以直言，則過無道聞，而善無自至矣。無自至則壅。
　　秦繆公時，戎彊大，秦繆公遺之女樂二八與良宰焉。戎王大喜，以其故，數飲食，日夜不休。左右有言秦寇之至者，因扞弓而射之。秦寇果至，戎王醉而臥於樽下，卒生縛而擒之。未擒則不可知，已擒則又不知。雖善說者猶若此，何哉？
　　齊攻宋，宋王使人候齊寇之所至。使者還，曰：『齊寇近矣，國人恐矣。』左右皆謂宋王曰：『此所謂肉自至蟲者也。以宋之強，齊兵之弱，惡能如此？』宋王因怒而詘殺之。又使人往視齊寇，使者報如前，宋王又怒詘殺之。如此者三。其後又使人往視：齊寇近矣，國人恐矣。使者遇其兄。曰：『國危甚矣，若將安適？』其弟曰：為王視齊寇，不意其近，而國人恐如此也。今又私患鄉之先視齊寇者，皆以寇之近也報而死。今也報其情，死；不報其情，又恐死；將若何？』其兄曰：『如報其情，有且先夫死者死，先夫亡者亡。』於是報於王曰：『殊不知齊寇之所在。國人甚安。』王大喜。左右皆曰：『鄉之死者宜矣。』王多賜之金。寇至，王自投車上馳而走，此人得以富於他國。夫登山而視牛若羊，視羊若豚。牛之性不若羊，羊之性不若豚，所自視之勢過也，而因怒於牛羊之小也，此狂夫之大者。狂而以行賞罰，此戴氏之所以絕也。
　　齊王欲以淳于髡傅太子，髡辭曰：『臣不肖，不足以當此大任也，王不若擇國之長者而使之。』齊王曰：『子無辭也。寡人豈責子之令太子必如寡人也哉？寡人固生而有之也。子為寡人令太子如堯乎？其如舜也？』凡說之行也，道不智聽智，從自非受是也。今自以賢過於堯、舜，彼且胡可以開說哉？說必不入。不聞存君。
　　齊宣王好射，說人之謂己能用彊弓也。其嘗所用不過三石，以示左右。左右皆試引之，中關而止，皆曰：『此不下九石，非王，其孰能用是？』宣王之情，所用不過三石，而終身自以為用九石，豈不悲哉？非直士其孰能不阿主？世之直士，其寡不勝眾，數也。故亂國之主，患存乎用三石為九石也。
　　　原亂
　　六曰──
　　亂必有弟，大亂五，小亂三，討亂三，故詩曰：『毋過亂門』，所以遠之也。慮福未及，慮禍之，所以兒之也。武王以武得之，以文持之，倒戈弛弓，示天下不用兵，所以守之也。
　　晉獻公立驪姬以為夫人，以奚齊為太子，里克率國人以攻殺之。荀息立其弟公子卓，已葬，里克又率國人攻殺之。於是晉無君。公子夷吾重賂秦以地而求入，秦繆公率師以納之，晉人立以為君，是為惠公。惠公既定於晉，背秦德而不予地。秦繆公率師攻晉，晉惠公逆之，與秦人戰於韓原。晉師大敗，秦獲惠公以歸，囚之於靈臺。十月，乃與晉成，歸惠公而質太子圉。太子圉逃歸也。惠公死，圉立為君，是為懷公。秦繆公怒其逃歸也，起奉公子重耳以攻懷公，殺之於高梁，而立重耳，是為文公。文公施舍，振廢滯，匡乏困，救災患，禁淫慝，薄賦斂，宥罪戾，節器用，用民以時，敗荊人于城濮，定襄王，釋宋，出穀戍，外內皆服，而後晉亂止。故獻公聽驪姬，近梁五、優施，殺太子申生，而大難隨之者五，三君死，一君虜，大臣卿士之死者以百數，離咎二十年。自上世以來，亂未嘗一。而亂人之患也，皆曰一而已，此事慮不同情也。事慮不同情者，心異也。故凡作亂之人，禍希不及身。
　　卷第二十四
　　　不苟
　　一曰──
　　賢者之事也，雖貴不苟為，雖聽不自阿，必中理然後動，必當義然後舉，此忠臣之行也。賢主之所說，而不肖主雖不肖其說，非惡其聲也。人主雖不肖，其說忠臣之聲與賢主同，行其實則與賢主有異。異，故其功名禍福亦異。異，故子胥見說於闔閭而惡乎夫差，比干生而惡於商、死而見說乎周。
　　武王至殷郊，係墮。五人御於前，莫肯之為，曰：『吾所以事君者非係也。』武王左釋白羽，右釋黃鉞，勉而自為係。孔子聞之曰：『此五人者之所以為王者佐也，不肖主之所弗安也。』故天子有不勝細民者，天下有不勝千乘者。
　　秦繆公見戎由余，說而欲留之，由余不肯。繆公以告蹇叔。蹇叔曰：『君以告內史廖。』內史廖對曰：『戎人不達於五音與五味，君不若遺之。』繆公以女樂二八人與良宰遺之。戎王喜，迷惑大亂，飲酒，晝夜不休。由余驟諫而不聽，因怒而歸繆公也。蹇叔非不能為內史廖之所為也，其義不行也。繆公能令人臣時立其正義，故雪殽之恥，而西至河雍也。
　　秦繆公相百里奚，晉使叔虎、齊使東郭蹇如秦，公孫枝請見之。公曰：『請見客，子之事歟？』對曰：『非也。』『相國使子乎？』對曰：『不也。』公曰：『然則子事非子之事也。秦國僻陋戎夷，事服其任，人事其事，猶懼為諸侯笑。今子為非子之事，退，將論而罪。』公孫枝出，自敷於百里氏。百里奚請之。公曰：『此所聞於相國歟。枝無罪奚請？有罪奚請焉？』百里奚歸，辭公孫枝。公孫枝徙，自敷於街。百里奚令吏行其罪。定分官，此古人之所以為法也。今繆公鄉之矣，其霸西戎，豈不宜哉？
　　晉文公將伐鄴，趙衰言所以勝鄴之術，文公用之，果勝。還，將行賞。衰曰：『君將賞其本乎？賞其末乎？賞其末則騎乘者存，賞其本則臣聞之郤子虎。』文公召郤子虎曰：『衰言所以勝鄴，鄴既勝，將賞之，曰：「蓋聞之於子虎，請賞子虎。」』子虎曰：『言之易，行之難。臣言之者也。』公曰：『子無辭。』郤子虎不敢固辭，乃受矣。凡行賞欲其博也，博則多助。今虎非親言者也，而賞猶及之，此疏遠者之所以盡能竭智者也。晉文公亡久矣，歸而因大亂之餘，猶能以霸，其由此歟？
　　　贊能
　　二曰──
　　賢者善人以人，中人以事，不肖者以財。得十良馬，不若得一伯樂；得十良劍，不若得一歐冶；得地千里，不若得一聖人。舜得皋陶而舜受之，湯得伊尹而有夏民，文王得呂望而服殷商。夫得聖人，豈有里數哉？
　　管子束縛在魯。桓公欲相鮑叔。鮑叔曰：『吾君欲霸王，則管夷吾在彼，臣弗若也。』桓公曰：『夷吾，寡人之賊也，射我者也。不可。』鮑叔曰：『夷吾為其君射人者也。君若得而臣之，則彼亦將為君射人。』桓公不聽，強相鮑叔。固辭讓而相，桓公果聽之。於是乎使人告魯曰：『管夷吾，寡人之讎也，願得之而親加手焉。』魯君許諾，乃使吏鞹其拳，膠其目，盛之以鴟夷，置之車中。至齊境，桓公使人以朝車迎之，祓以爟火，釁以犧猳焉，生與之如國，命有司除廟筵几而薦之，曰：『自孤之聞夷吾之言也，目益明，耳益聰，孤弗敢專，敢以告於先君。』因顧而命管子曰：『夷吾佐予。』管仲還走，再拜稽首，受令而出。管子治齊國，舉事有功，桓公必先賞鮑叔，曰：『使齊國得管子者，鮑叔也。』桓公可謂知行賞矣。凡行賞欲其本也，本則過無由生矣。
　　孫叔敖、沈尹莖相與友。叔敖遊於郢三年，聲問不知，修行不聞。沈尹莖謂孫叔敖曰：『說義以聽，方術信行，能令人主上至於王，下至於霸，我不若子也。耦世接俗，說義調均，以適主心，子不若我也。子何以不歸耕乎？吾將為子游。』沈尹莖遊於郢五年，荊王欲以為令尹，沈尹莖辭曰：『期思之鄙人有孫叔敖者，聖人也。王必用之，臣不若也。』荊王於是使人以王輿迎叔敖以為令尹，十二年而莊王霸，此沈尹莖之力也。功無大乎進賢。
　　　自知
　　三曰──
　　欲知平直，則必準繩；欲知方圓，則必規矩；人主欲自知，則必直士。故天子立輔弼，設師保，所以舉過也。夫人故不能自知，人主猶其。存亡安危，勿求於外，務在自知。
　　堯有欲諫之鼓，舜有誹謗之木，湯有司過之士，武王有戒慎之鞀，猶恐不能自知，今賢非堯、舜、湯、武也，而有掩蔽之道，奚繇自知哉？
　　荊成、齊莊不自知而殺，吳王、智伯不自知而亡，宋、中山不自知而滅，晉惠公、趙括不自知而虜，鑽荼、龐涓、太子申不自知而死，敗莫大於不自知。
　　范氏之亡也，百姓有得鍾者，欲負而走，則鍾大不可負，以椎毀之，鍾況然有音，恐人聞之而奪己也，遽揜其耳。惡人聞之可也，惡己自聞之悖矣。為人主而惡聞其過，非猶此也？惡人聞其過尚猶可。
　　魏文侯燕飲，皆令諸大夫論己。或言君之智也。至於任座，任座曰：『君不肖君也。得中山不以封君之弟，而以封君之子，是以知君之不肖也。』文侯不說，知於顏色。任座趨而出。次及翟黃，翟黃曰：『君賢君也。臣聞其主賢者，其臣之言直。今者任座之言直，是以知君之賢也。』文侯喜曰：『可反歟？』翟黃對曰：『奚為不可？臣聞忠臣畢其忠，而不敢遠其死。座殆尚在於門。』翟黃往視之，任座在於門，以君令召之。任座入，文侯下階而迎之，終座以為上客。文侯微翟黃，則幾失忠臣矣。上順乎主心以顯賢者，其唯翟黃乎？
　　　當賞
　　四曰──
　　民無道知天，民以四時寒暑日月星辰之行知天。四時寒暑日月星辰之行當，則諸生有血氣之類皆為得其處而安其產。人臣亦無道知主，人臣以賞罰爵祿之所加知主。主之賞罰爵祿之所加者宜，則親疏遠近賢不肖皆盡其力而以為用矣。
　　晉文公反國，賞從亡者，而陶狐不與。左右曰：『君反國家，爵祿三出，而陶狐不與。敢問其說。』文公曰：『輔我以義、導我以禮者，吾以為上賞。教我以善、彊我以賢者，吾以為次賞。拂吾所欲、數舉吾過者，吾以為末賞。三者所以賞有功之臣也。若賞唐國之勞徒，則陶狐將為首矣。』周內史興聞之曰：『晉公其霸乎！昔者聖王先德而後力，晉公其當之矣。』
　　秦小主夫人用奄變，群賢不說自匿，百姓鬱怨非上。公子連亡在魏，聞之，欲入，因群臣與民從鄭所之塞。右主然守塞，弗入，曰：『臣有義，不兩主。公子勉去矣。』公子連去，入翟，從焉氏塞，菌改入之。夫人聞之，大駭，令吏興卒，奉命曰：『寇在邊。』卒與吏其始發也，皆曰『往擊寇』，中道因變曰：『非擊寇也，迎主君也。』公子連因與卒俱來，至雍，圍夫人，夫人自殺。公子連立，是為獻公，怨右主然而將重罪之，德菌改而欲厚賞之。監突爭之曰：『不可。秦公子之在外者眾，若此則人臣爭入亡公子矣。此不便主。』獻公以為然，故復右主然之罪，而賜菌改官大夫，賜守塞者人米二十石。獻公可謂能用賞罰矣。凡賞非以愛之也，罰非以惡之也，用觀歸也。所歸善，雖惡之賞；所歸不善，雖愛之罰；此先王之所以治亂安危也。
　　　博志
　　五曰──
　　先王有大務，去其害之者，故所欲以必得，所惡以必除，此功名之所以立也。俗主則不然，有大務而不能去其害之者，此所以無能成也。夫去害務與不能去害務，此賢不肖之所以分也。使獐疾走，馬弗及至，已而得者，其時顧也。驥一日千里，車輕也；以重載則不能數里，任重也。賢者之舉事也，不聞無功，然而名不大立、利不及世者，愚不肖為之任也。
　　冬與夏不能兩刑，草與稼不能兩成，新穀熟而陳穀虧，凡有角者無上齒，果實繁者木必庳，用智褊者無遂功，天之數也。故天子不處全，不處極，不處盈。全則必缺，極則必反，盈則必虧。先王知物之不可兩大，故擇務，當而處之。
　　孔、墨、甯越，皆布衣之士也，慮於天下，以為無若先王之術者，故日夜學之。有便於學者，無不為也；有不便於學者，無肯為也。蓋聞孔丘、墨翟，晝日諷誦習業，夜親見文王、周公旦而問焉。用志如此其精也，何事而不達？何為而不成？故曰精而熟之，鬼將告之。非鬼告之也，精而熟之也。今有寶劍良馬於此，玩之不厭，視之無倦。寶行良道，一而弗復，欲身之安也，名之章也，不亦難乎？
　　甯越，中牟之鄙人也，苦耕稼之勞，謂其友曰：『何為而可以免此苦也？』其友曰：『莫如學。學三十歲則可以達矣。』甯越曰：『請以十五歲。人將休，吾將不敢休；人將臥，吾將不敢臥。』十五歲而周威公師之。矢之速也，而不過二里止也；步之遲也，而百舍不止也。今以甯越之材而久不止，其為諸侯師，豈不宜哉？
　　養由基、尹儒，皆文藝之人也。荊廷嘗有神白猿，荊之善射者莫之能中，荊王請養由基射之。養由基矯弓操矢而往，未之射而括中之矣，發之則猿應矢而下，則養由基有先中中之者矣。尹儒學御三年而不得焉，苦痛之，夜夢受秋駕於其師。明日往朝其師，望而謂之曰：『吾非愛道也，恐子之未可與也。今日將教子以秋駕。』尹儒反走，北面再拜曰：『今昔臣夢受之。』先為其師言所夢，所夢固秋駕已。上二士者可謂能學矣，可謂無害之矣，此其所以觀後世已。
　　　貴當
　　六曰──
　　名號大顯，不可彊求，必繇其道。治物者不於物於人，治人者不於事於君，治君者不於君於天子，治天子者不於天子於欲，治欲者不於欲於性。性者萬物之本也，不可長，不可短，因其固然而然之，此天地之數也。窺赤肉而烏鵲聚，貍處堂而眾鼠散，衰絰陳而民知喪，竽瑟陳而民知樂，湯、武修其行而天下從，桀、紂慢其行而天下畔，豈待其言哉？君子審在己者而已矣。
　　荊有善相人者，所言無遺策，聞於國，莊王見而問焉。對曰：『臣非能相人也，能觀人之友也。觀布衣也，其友皆孝悌純謹畏令，如此者，其家必日益，身必日榮，矣所謂吉人也。觀事君者也，其友皆誠信有行好善，如此者，事君日益，官職日進，此所謂吉臣也。觀人主也，其朝臣多賢，左右多忠，主有失，皆交爭証諫，如此者，國日安，主日尊，天下日服，此所謂吉主也。臣非能相人也，能觀人之友也。』莊王善之，於是疾收士，日夜不懈，遂霸天下。故賢主之時見文藝之人也，非特具之而已也，所以就大務也。夫事無大小，固相與通。田獵馳騁，弋射走狗，賢者非不為也，為之而智日得焉，不肖主為之而智日惑焉。志曰：『驕惑之事，不亡奚待？』
　　君有好獵者，曠日持久而不得獸，入則媿其家室，出則媿其知友州里。惟其所以不得之故，則狗惡也。欲得良狗，則家貧無以。於是還疾耕，疾耕則家富，家富則有以求良狗，狗良則數得獸矣，田獵之獲常過人矣。非獨獵也，百事也盡然。霸王有不先耕而成霸王者，古今無有。此賢者不肖之所以殊也。賢不肖之所欲與人同，堯、桀、幽、厲皆然，所以為之異。故賢主察之，以為不可，弗為；以為可，故為之。為之必繇其道，物莫之能害，此功之所以相萬也。
　　卷第二十五
　　　似順
　　一曰──
　　事多似倒而順，多似順而倒。有知順之為倒、倒之為順者，則可與言化矣。至長反短，至短反長，天之道也。
　　荊莊王欲伐陳，使人視之。使者曰：『陳不可伐也。』莊王曰：『何故？』對曰：『城郭高，溝洫深，蓄積多也。』寧國曰：『陳可伐也。夫陳，小國也，而蓄積多，賦斂重也，則民怨上矣；城郭高，溝洫深，則民力罷矣。興兵伐之，陳可取也。』莊王聽之，遂取陳焉。
　　田成子之所以得有國至今者，有兄曰完子，仁且有勇。越人興師誅田成子曰：『奚故殺君而取國？』田成子患之。完子請率士大夫以逆越師，請必戰，戰請必敗，敗請必死。田成子曰：『夫必與越戰可也。戰必敗，敗必死，寡人疑焉。』完子曰：『君之有國也，百姓怨上，賢良又有死之，臣蒙恥。以完觀之也，國已懼矣。今越人起師，臣與之戰，戰而敗，賢良盡死，不死者不敢入於國。君與諸孤處於國，以臣觀之，國必安矣。』完子行，田成子泣而遣之。夫死敗，人之所惡也，而反以為安，豈一道哉？故人主之聽者與士之學者，不可不博。
　　尹鐸為晉陽下，有請於趙簡子。簡子曰：『往而夷夫壘。我將往，往而見壘，是見中行寅與范吉射也。』鐸往而增之。簡子上之晉陽，望見壘而怒曰：『譆！鐸也欺我。』於是乃舍於郊，將使人誅鐸也。孫明進諫曰：『以臣私之，鐸可賞也。鐸之言固曰：「見樂則淫侈，見憂則諍治，此人之道也。今君見壘念憂患，而況群臣與民乎？夫便國而利於主，雖兼於罪，鐸為之。夫順令以取容者，眾能之，而況鐸歟？」君其圖之。』簡子曰：『微子之言，寡人幾過。』於是乃以免難之賞賞尹鐸。人主，太上喜怒必循理，其次不循理，必數更，雖未至大賢，猶足以蓋濁世矣。簡子當此。世主之患，恥不知而矜自用，好愎過而惡聽諫，以至於危。恥無大乎危者。
　　　別類
　　二曰──
　　知不知上矣。過者之患，不知而自以為知。物多類然而不然，故亡國僇民無已。夫草有莘有藟，獨食之則殺人，合而食之則益壽；萬堇不殺。漆淖水淖，合兩淖則為蹇，溼之則為乾；金柔錫柔，合兩柔則為剛，燔之則為淖。或溼而乾，或燔而淖，類固不必，可推知也？小方，大方之類也；小馬，大馬之類也；小智，非大智之類也。
　　魯人有公孫綽者，告人曰：『我能起死人。』人問其故。對曰：『我固能治偏枯，今吾倍所以為偏枯之藥則可以起死人矣。』物固有可以為小，不可以為大；可以為半，不可以為全者也。
　　相劍者曰：『白所以為堅也，黃所以為牣也，黃白雜則堅且牣，良劍也。』難者曰：『白所以為不牣也，黃所以為不堅也，黃白雜則不堅且不牣也。又柔則錈，堅則折。劍折且錈，焉得為利劍？』劍之情未革，而或以為良，或以為惡，說使之也。故有以聰明聽說則妄說者止，無以聰明聽說則堯、桀無別矣。此忠臣之所患也，賢者之所以廢也。
　　義，小為之則小有福，大為之則大有福。於禍則不然，小有之不若其亡也。射招者欲其中小也，射獸者欲其中大也。物固不必，安可推也？
　　高陽應將為室家，匠對曰：『未可也。木尚生，加塗其上，必將撓。以生為室，今雖善，後將必敗。』高陽應曰：『緣子之言，則室不敗也。木益枯則勁，塗益乾則輕，以益勁任益輕則不敗。』匠人無辭而對，受令而為之。室之始成也善，其後果敗。高陽應好小察，而不通乎大理也。
　　驥驁綠耳背日而西走，至乎夕則日在其前矣。目固有不見也，智固有不知也，數固有不及也。不知其說所以然而然，聖人因而興制，不事心焉。
　　　有度
　　三曰──
　　賢主有度而聽，故不過。有度而以聽，則不可欺矣，不可惶矣，不可恐矣，不可喜矣。以凡人之知，不昏乎其所已知，而昏乎其所未知，則人之易欺矣，可惶矣，可恐矣，可喜矣，知之不審也。
　　客有問季子曰：『奚以知舜之能也？』季子曰：『堯固已治天下矣，舜言治天下而合己之符，是以知其能也。』『若雖知之，奚道知其不為私？』季子曰：『諸能治天下者，固必通乎性命之情者，當無私矣。夏不衣裘，非愛裘也，暖有餘也。冬不用箑，非愛箑也，清有餘也。聖人之不為私也，非愛費也，節乎己也。節己，雖貪汙之心猶若止，又況乎聖人？』
　　許由非彊也，有所乎通也。有所通則貪汙之利外矣。
　　孔、墨之弟子徒屬充滿天下，皆以仁義之術教導於天下，然而無所行，教者術猶不能行，又況乎所教？是何也？仁義之術外也。夫以外勝內，匹夫徒步不能行，又況乎人主？唯通乎性命之情，而仁義之術自行矣。
　　先王不能盡知，執一而萬物治。使人不能執一者，物感之也。故曰通意之悖，解心之繆，去德之累，通道之塞。貴富顯嚴名利六者，悖意者也。容動色理氣意六者，繆心者也。惡欲喜怒哀樂六者，累德者也。智能去就取舍六者，塞道者也。此四六者不蕩乎胸中則正。正則靜，靜則清明，清明則虛，虛則無為而無不為也。
　　　分職
　　四曰──
　　先王用非其有，如己有之，通乎君道者也。夫君也者，處虛素服而無智，故能使眾智也；智反無能，故能使眾能也；能執無為，故能使眾為也。無智、無能、無為，此君之所執也。人主之所惑者則不然，以其智彊智，以其能彊能，以其為彊為，此處人臣之職也。處人臣之職而欲無壅塞，雖舜不能為。
　　武王之佐五人。武王之於五人者之事無能也，然而世皆曰：『取天下者武王也。』故武王取非其有，如己有之，通乎君道也。通乎君道，則能令智者謀矣，能令勇者怒矣，能令辯者語矣。夫馬者，伯樂相之，造父御之，賢主乘之，一日千里，無御相之勞而有其功，則知所乘矣。
　　今召客者，酒酣，歌舞鼓瑟吹竽，明日不拜樂己者，而拜主人，主人使之也。先王之立功名，有似於此，使眾能與眾賢，功名大立於世，不予佐之者，而予其主，其主使之也。譬之若為宮室，必任巧匠，奚故？曰：『匠不巧則宮室不善。』夫國，重物也，其不善也，豈特宮室哉？巧匠為宮室，為圓必以規，為方必以矩，為平直必以准繩。功已就，不知規矩繩墨，而賞匠巧匠之。宮室已成，不知巧匠，而皆曰：『善。此某君某王之宮室也。』此不可不察也。人主之不通主道者則不然，自為人則不能，任賢者則惡之，與不肖者議之，此功名之所以傷，國家之所以危。
　　棗，棘之有；裘，狐之有也。食棘之棗，衣狐之皮，先王固用非其有，而己有之。湯、武一日而盡有夏、商之民，盡有夏、商之地，盡有夏、商之財，以其民安而天下莫敢之危，以其地封而天下莫敢不說，以其財賞而天下皆競，無費乎郼與岐周，而天下稱大仁、稱大義，通乎用非其有。
　　白公勝得荊國，不能以其府庫分人。七日，石乞曰：『患至矣。不能分人則焚之，毋令人以害我。』白公又不能。九日，葉公入，乃發太府之貨予眾，出高庫之兵以賦民，因攻之。十有九日而白公死。國非其有也而欲有之，可謂至貪矣；不能為人，又不能自為，可謂至愚矣。譬白公之嗇，若梟之愛其子也。
　　衛靈公天寒鑿池。宛春諫曰：『天寒起役，恐傷民。』公曰：『天寒乎？』宛春曰：『公衣狐裘，坐熊席，陬隅有灶，是以不寒。今民衣弊不補，履決不組。君則不寒矣，民則寒矣。』公曰：『善。』令罷役。左右以諫曰：『君鑿池，不知天之寒也，而春也知之。以春之知之也而令罷之，福將歸於春也，而怨將歸於君。』公曰：『不然。夫春也，魯國之匹夫也，而我舉之，夫民未有見焉，今將令民以此見之。曰春也有善，於寡人有也，春之善非寡人之善歟？』靈公之論宛春，可謂知君道矣。君者固無任，而以職受任。工拙，下也；賞罰，法也；君奚事哉？若是則受賞者無德，而抵誅者無怨矣，人自反而已，此治之至也。
　　　處方
　　五曰──
　　凡為治必先定分。君臣父子夫婦君臣父子夫婦六者當位，則下不踰節而上不苟為矣，少不悍辟而長不簡慢矣。金木異任，水火殊事，陰陽不同，其為民利一也。故異所以安同也，同所以危異也。同異之分，貴賤之別，長少之義，此先王之所慎，而治亂之紀也。
　　今夫射者儀毫而失牆，畫者儀髮而易貌，言審本也。本不審，雖堯、舜不能以治。故凡亂也者，必始乎近而後及遠，必始乎本而後及末。治亦然。故百里奚處乎虞而虞亡，處乎秦而秦霸；向摯處乎商而商滅，處乎周而周王。百里奚之處乎虞，智非愚也；向摯之處乎商，典非惡也；無其本也。其處於秦也，智非加益也；其處於周也，典非加善也；有其本也。其本也者，定分之謂也。
　　齊令章子將而與韓、魏攻荊，荊令唐篾將而拒之。軍相當，六月而不戰，齊令周最趣章子急戰，其辭甚刻。章子對周最曰：『殺之免之，殘其家，王能得此於臣。不可以戰而戰，可以戰而不戰，王不能得此於臣。』與荊人夾泚水而軍，章子令人視水可絕者，荊人射之，水不可得近。有芻水旁者，告齊候者，曰：『水淺深易知。荊人所盛守，盡其淺者也；所簡守，皆其深者也。』候者載芻者與見章子，章子甚喜，因練卒以夜奄荊人之所盛守，果殺唐篾。章子可謂知將分矣。
　　韓昭釐侯出弋，靷偏緩。昭釐侯居車上，謂其僕：『靷不偏緩乎？』其僕曰：『然。』至，舍，昭釐侯射鳥，其右攝其一靷，適之。昭釐侯已射，駕而歸，上車，選間，曰：『鄉者靷偏緩，今適，何也？』其右從後對曰：『今者臣適之。』昭釐侯至，詰車令。各避舍。故擅為妄意之道雖當，賢主不由也。
　　今有人於此，擅矯行則免國家，利輕重則若衡石，為方圜則若規矩，此則工矣巧矣，而不足法。法也者，眾之所同也，賢不肖之所以其力也。謀出乎不可用，事出乎不可同，此為先王之所舍也。
　　　慎小
　　六曰──
　　上尊下卑。卑則不得以小觀上。尊則恣，恣則輕小物，輕小物則上無道知下。下無道知上。上下不相知，則上非下，下怨上矣。人臣之情，不能為所怨；人主之情，不能愛所非；此上下大相失道也。故賢主謹小物以論好惡。
　　巨防容螻，而漂邑殺人；突洩一熛，而焚宮燒積；將失一令，而軍破身死；主過一言，而國殘名辱，為後世笑。
　　衛獻公戒孫林父、甯殖食。鴻集于囿，虞人以告，公如囿射鴻。二子待君，日晏，公不來至，來不釋皮冠而見二子。二子不說，逐獻公，立公子黚。衛莊公立，欲逐石圃，登臺以望，見戎州而問之曰：『是何為者也？』侍者曰：『戎州也。』莊公曰：『我姬姓也。戎人安敢居國？』使奪之宅，殘其州。晉人適攻衛，戎州人因與石圃殺莊公，立公子起。此小物不審也。人之情不蹙於山，而蹙於垤。
　　齊桓公即位，三年三言，而天下稱賢，群臣皆說。去肉食之獸，去食粟之鳥，去絲罝之網。
　　吳起治西河，欲諭其信於民，夜日置表於南門之外，令於邑中曰：『明日有人僨南門之外表者，仕長大夫。』明日日晏矣，莫有僨表者。民相謂曰：『此必不信。』有一人曰：『試往僨表，不得賞而已，何傷？』往僨表，來謁吳起。吳起自見而出，仕之長大夫。夜日又復立表，又令於邑中如前。邑人守門爭表，表加植，不得所賞。自是之後，民信吳起之賞罰。賞罰信乎民，何事而不成，豈獨兵乎？
　　卷第二十六
　　　士容
　　一曰──
　　士不偏不黨，柔而堅，虛而實。其狀〈月良〉然不儇，若失其一。傲小物而志屬於大，似無勇而未可恐狼，執固橫敢而不可辱害，臨患涉難而處義不越，南面稱寡而不以侈大，今日君民而欲服海外，節物甚高而細利弗賴，耳目遺俗而可與定世，富貴弗就而貧賤弗朅，德行尊理而羞用巧衛，寬裕不訾而中心甚厲，難動以物而必不妄折。此國士之容也。
　　齊有善相狗者，其鄰假以買取鼠之狗，期年乃得之，曰：『是良狗也。』其鄰畜之數年，而不取鼠，以告相者。相者曰：『此良狗也。其志在獐麋豕鹿，不在鼠。欲其取鼠也則桎之。』其鄰桎其後足，狗乃取鼠。夫驥驁之氣，鴻鵠之志，有諭乎人心者誠也。人亦然。誠有之則神應乎人矣，言豈足以諭之哉？此謂不言之言也。
　　客有見田駢者，被服中法，進退中度，趨翔閑雅，辭令遜敏。田駢聽之畢而辭之。客出，田駢送之以目。弟子謂田駢曰：『客，士歟？』田駢曰：『殆乎非士也。今者客所弇斂，士所術施也；士所弇斂，客所術施也。客殆乎非士也。』故火燭一隅，則室偏無光；骨節蚤成，空竅哭歷，身必不長；眾無謀方，乞謹視見，多故不良；志必不公，不能立功；好得惡予，國雖大不為王；禍災日至。故君子之容，純乎其若鍾山之玉，桔乎其若陵上之木。淳淳乎慎謹畏化，而不肯自足；乾乾乎取舍不悅，而心甚素樸。
　　唐尚敵年為史，其故人謂唐尚願之，以謂唐尚。唐尚曰：『吾非不得為史也，羞而不為也。』其故人不信也。及魏圍邯鄲，唐尚說惠王而解之圍，以與伯陽，其故人乃信其羞為史也。居有間，其故人為其兄請。唐尚曰：『衛君死，吾將汝兄以代之。』其故人反興再拜而信之。夫可信而不信，不可信而信，此愚者之患也。知人情，不能自遺，以此為君，雖有天下何益？故敗莫大於愚。愚之患，在必自用。自用則戇陋之人從而賀之。有國若此，不若無有。古之與賢，從此生矣。非惡其子孫也，非徼而矜其名也，反其實也。
　　　務大
　　二曰──
　　嘗試觀於上志，三王之佐，其名無不榮者，其實無不安者，功大故也。俗主之佐，其欲名實也與三王之佐同，其名無不辱者，其實無不危者，無功故也。皆患其身不貴於其國也，而不患其主之不貴於天下也，此所以欲榮而逾辱也，欲安而逾危也。
　　孔子曰：『燕爵爭善處於一屋之下，母子相哺也，區區焉相樂也，自以為安矣。灶突決，上棟焚，燕爵顏色不變，是何也？不知禍之將及之也，不亦愚乎！為人臣而免於燕爵之智者寡矣。夫為人臣者，進其爵祿富貴，父子兄弟相與比周於一國，區區焉相樂也，而以危其社稷，其為灶突近矣，而終不知也，其與燕爵之智不異。故曰：「天下大亂，無有安國；一國盡亂，無有安家；一家盡亂，無有安身」，此之謂也。故細之安，必待大；大之安，必待小。細大賤貴，交相為贊，然後皆得其所樂。』
　　薄疑說衛嗣君以王術。嗣君應之曰：『所有者千乘也，願以受教。』薄疑對曰：『烏獲舉千鈞，又況一斤？』杜赫以安天下說周昭文君。昭文君謂杜赫曰：『願學所以安周。』杜赫對曰：『臣之所言者不可，則不能安周矣；臣之所言者可，則周自安矣。』此所謂以弗安而安者也。
　　鄭君問於被瞻曰：『聞先生之義，不死君，不亡君，信有之乎？』被瞻對曰：『有之。夫言不聽，道不行，則固不事君也。若言聽道行，又何死亡哉？』故被瞻之不死亡也，賢乎其死亡者也。
　　昔有舜欲服海外而不成，既足以成帝矣。禹欲帝而不成，既足以王海內矣。湯、武欲繼禹而不成，既足以王通達矣。五伯欲繼湯、武而不成，既足以為諸侯長矣。孔、墨欲行大道於世而不成，既足以成顯榮矣。夫大義之不成，既有成已，故務事大。
　　　上農
　　三曰──
　　古先聖王之所以導其民者，先務於農。民農非徒為地利也，貴其志也。民農則樸，樸則易用，易用則邊境安，主位尊。民農則重，重則少私義，少私義則公法立，力專一。民農則其產復，其產復則重徙，重徙則死處而無二慮。舍本而事末則不令，不令則不可以守，不可以戰。民舍本而事末則其產約，其產約則輕遷徙，輕遷徙，則國家有患，皆有遠志，無有居心。民舍本而事末則好智，好智則多詐，多詐則巧法令，以是為非，以非為是。
　　后稷曰：『所以務耕織者，以為本教也。』是故天子親率諸侯耕帝籍田，大夫士皆有功業。是故當時之務，農不見於國，以教民尊地產也。后妃率九嬪蠶於郊，桑於公田。是以春秋冬夏皆有麻枲絲繭之功，以力婦教也。是故丈夫不織而衣，婦人不耕而食，男女貿功，以長生，此聖人之制也。故敬時愛日，非老不休，非疾不息，非死不舍。
　　上田，夫食九人。下田，夫食五人。可以益，不可以損。一人治之，十人食之，六畜皆在其中矣。此大任地之道也。
　　故當時之務，不興土功，不作師徒，庶人不冠弁、娶妻、嫁女、享祀，不酒醴聚眾，農不上聞，不敢私籍於庸，為害於時也。然後制野禁，苟非同姓，農不出御，女不外嫁，以安農也。
　　野禁有五：地未辟易，不操麻，不出糞。齒年未長，不敢為園囿。量力不足，不敢渠地而耕。農不敢行賈，不敢為異事。為害於時也。
　　然後制四時之禁：山不敢伐材下木，澤人不敢灰僇，繯網罝罦不敢出於門，罛罟不敢入於淵，澤非舟虞，不敢緣名，為害其時也。
　　若民不力田，墨乃家畜，國家難治，三疑乃極，是謂背本反則，失毀其國。凡民自七尺以上，屬諸三官。農攻粟，工攻器，賈攻貨。時事不共，是謂大凶。奪之以土功，是謂稽，不絕憂唯，必喪其秕。奪之以水事，是謂籥，喪以繼樂，四鄰來虛。奪之以兵事，是謂厲，禍因胥歲，不舉銍艾。數奪民時，大饑乃來。野有寢耒，或談或歌，旦則有昏，喪粟甚多。皆知其末，莫知其本，真。
　　　任地
　　四曰──
　　后稷曰：子能以窐為突乎？子能藏其惡而揖之以陰乎？子能使吾士靖而甽浴土乎？子能使保溼安地而處乎？子能使雚夷毋淫乎？子能使子之野盡為泠風乎？子能使槁數節而莖堅乎？子能使穗大而堅、均乎？子能使粟圜而薄糠乎？子能使米多沃而食之彊乎？無之若何？
　　凡耕之大方：力者欲柔，柔者欲力。息者欲勞，勞者欲息。棘者欲肥，肥者欲棘。急者欲緩，緩者欲急。溼者欲燥，燥者欲溼。
　　上田棄畝，下田棄甽。五耕五耨，必審以盡。其深殖之度，陰土必得，大草不生，又無螟蜮。今茲美禾，來茲美麥。是以六尺之耜，所以成畝也；其博八寸，所以成甽也；耨柄尺，此其度也；其耨六寸，所以間稼也。地可使肥，又可使棘。人肥必以澤，使苗堅而地隙；人耨必以旱，使地肥而土緩。
　　草諯大月。冬至後五旬七日，菖始生，菖者百草之先生者也，於是始耕。孟夏之昔，殺三葉而穫大麥。日至，苦菜死而資生，而樹麻與菽，此告民地寶盡死。凡草生藏日中出，狶首生而麥無葉，而從事於蓄藏，此告民究也。五時見生而樹生，見死而穫死。天下時，地生財，不與民謀。
　　有年瘞土，無年瘞土。無失民時，無使之治下。知貧富利器，皆時至而作，渴時而止。是以老弱之力可盡起，其用日半，其功可使倍。不知事者，時未至而逆之，時既往而慕之，當時而薄之，使其民而郤之。民既郤，乃以良時慕，此從事之下也。操事則苦，不知高下，民乃逾處。種稑禾不為稑，種重禾不為重，是以粟少而失功。
　　　辯土
　　五曰──
　　凡耕之道：必始於壚，為其寡澤而後枯；必厚其〈韋內〉，為其唯厚而及；〈缶食〉者紝之，堅者耕之，澤其〈韋內〉而後之；上田則被其處，下田則盡其汙。無與三盜任地：夫四序參發，大甽小畝，為青魚胠，苗若直獵，地竊之也；既種而無行，耕而不長，則苗相竊也；弗除則蕪，除之則虛，則草竊之也。故去此三盜者，而後粟可多也。
　　所謂今之耕也，營而無獲者：其蚤者先時，晚者不及時，寒暑不節，稼乃多菑，實。其為畝也，高而危則澤奪，陂則埒，見風則〈人厥〉，高培則拔，寒則雕，熱則脩，一時而五六死，故不能為來。不俱生而俱死，虛稼先死，眾盜乃竊。望之似有餘，就之則虛。農夫知其田之易也，不知其稼之疏而不適也；知其田之際也，不知其稼居地之虛也；不除則蕪，除之則虛，此事之傷也。故〈田每〉欲廣以平，甽欲小以清；下得陰，上得陽，然後咸生。
　　稼欲生於塵，而殖於堅者。慎其種，勿使數，亦無使疏。於其施土，無使不足，亦無使有餘。熟有耰也，必務其培。其耰也植，植者其生也必先。其施土也均，均者其生也必堅。是以〈田每〉廣以平，則不喪本莖；生於地者，五分之以地。莖生有行，故遫長；弱不相害，故遫大。衡行必得，縱行必術。正其行，通其風，夬心中央，帥為泠風。苗，其弱也欲孤，其長也欲相與居，其熟也欲相扶。是故三以為族，乃多粟。
　　凡禾之患，不俱生而俱死。是以先生者美米，後生者為秕。是故其耨也，長其兄而去其弟。樹肥無使扶疏，樹墝不欲專生而族居。肥而扶疏則多秕，墝而專居則多死。不知稼者：其耨也去其兄而養其弟，不收其粟而收其秕，上下不安，則禾多死，厚土則孽不通，薄土則蕃轓而不發。壚埴冥色，剛土柔種，免耕殺匿，使農事得。
　　　審時
　　六曰──
　　凡農之道，厚之為寶：斬木不時，不折必穗；稼就而不穫，必遇天菑。夫稼為之者人也，生之者地也，養之者天也。是以人稼之容足，耨之容耨，據之容手。此之謂耕道。
　　是以得時之禾，長〈禾同〉長穗，大本而莖殺，疏穖而穗大；其粟圓而薄糠；其米多沃而食之彊；如此者不風。先時者，莖葉帶芒以短衡，穗鉅而芳奪，秮米而不香。後時者，莖葉帶芒而末衡，穗閱而青零，多秕而不滿。
　　得時之黍，芒莖而徼下，穗芒以長，摶米而薄糠，舂之易，而食之不噮而香；如此者不飴。先時者，大本而華，莖殺而不遂，葉槁短穗。後時者，小莖而麻長，短穗而厚糠，小米鉗而不香。
　　得時之稻，大本而莖葆，長〈禾同〉疏穖，穗如馬尾，大粒無芒，摶米而薄糠，舂之易而食之香；如此者不益。先時者，本大而莖葉格對，短〈禾同〉短穗，多秕厚糠，薄米多芒。後時者，纖莖而不滋，厚糠多秕，辟米，不得待定熟，卬天而死。
　　得時之麻，必芒以長，疏節而色陽，小本而莖堅，厚枲以均，後熟多榮，日夜分復生；如此者不蝗。
　　得時之菽，長莖而短足，其莢二七以為族，多枝數節，競葉蕃實，大菽則圓，小菽則摶以芳，稱之重，食之息以香；如此者不蟲。先時者，必長以蔓，浮葉疏節，小莢不實。後時者，短莖疏節，本虛不實。
　　得時之麥，〈禾同〉長而頸黑，二七以為行，而服，薄〈禾羔〉而赤色，稱之重，食之致香以息，使人肌澤且有力；如此者不蚼蛆。先時者，暑雨未至胕動，蚼蛆而多疾，其次羊以節。後時者，弱苗而穗蒼狼，薄色而美芒。
　　是故得時之稼興，失時之稼約。莖相若稱之，得時者重，粟之多。量粟相若而舂之，得時者多米。量米相若而食之，得時者忍饑。是故得時之稼，其臭香，其味甘，其氣章，百日食之，耳目聰明，心意叡智，四衛變彊，〈歹凶〉氣不入，身無苛殃。黃帝曰：『四時之不正也，正五穀而已矣。』


